
THOMAS VALLAURIUS 

L. S. 


Si quis a me forle petat, in quanam potissimum re 
italos homines deceat hac nostra aetate omnem ope- 
raro, curam atque industriam collocare; equidem 
certo arbitror, ad historiae studium prae caeteris esse 
impellendos atque incendendos. Quum enim in ma- 
ximis rerum publicarum conversionibus mortalium 
mentes commotae ac deviae, opinionum perversi- 
tatibus se facile abripi sinant; nulla re alia potius 
quam historia ad civilem modestiam et sapientiam 
traduci consueverunt. Quare optimum factum exi- 
stimavi, si latinos historicos ita evulgandos cura- 

rem, ut neque impense essent parandi, et emenda- 
tissimi in legentium manus venirent. Atque ab opti- 
mis auspicatus, C. Sallustium Crispum tibi exhi- 
beo, candide lector, cui, si minus scriptionum mole, 
at egregiis quibusque virtutibus, quae quidem histo- 
ricum deceant, primas deferre non dubitant viri 
eleganliores. Ut autem praetermittam historicam ve- 
ritatem, cui praesertim -studuit, illustrem senten- 
tiarum gravitatem, verborum pondera, commodam 
brevitatem, eamque antiquitatft effigiem, quam in 
operibus suis penitus insculpsit; duo, mea quidem 
sententia, sunt, quibus Sallustius aetatis nostrae ho- 
minibus se praecipue commendet. Nimirum Thucy- 
didem suum imitatus, rem ex alto sic repetit, ut quae 
narrantur, ex superioribus illis, tamquam ex fonte, 
necessario fluxisse videantur. Ad haec acerrimo in- 
genio donatus, mortalium naturam penitus pervadit, 
intima consilia perscrutatur; plane ut illorum mo- 
res et ingenium graphice expressa, veluti in tabula 
ntuearis. 

Praeter Bellum Catilinarium et Iugurtliinum, oratio- 
nes etiam atque epistolas emittendas duximus, ex 
Codice Vaticano olim excerptas, quae ex communi 
eruditorum sententia Sallustio tribuuntur. Qua in re 
exemplar secuti sumus, quod curante C. H. Weise 

V. Cl. prodiit Lipsiae anno huius saeculi quadra- 
gesimo, quanta maxima fieri potuit diligentia expo- 
litum. Haec praestantissimi historici opera, quae 
adhuc reliqua sunt, libenti animo excipe, candide 
lector; et si forte acerbior aequalium suorum ca- 
stigator tibi noster videbitur, fluxam inde, si sapis, 
et flagitiosam illius iuventutem argues. Ita enim est 
natura comparatum, ut asperius in aliorum vitia 
invehatur qui vitiis olim indulserit; mitior e con- 
trario et temperantior in reprehendendo sit bonus, 
expertus ipse quam difficili via virtus nitatur. Vale. 

Dabam Augustae Taurinorum, postridie Id. Mar- 
tias, an. m. dccc. lI. 

DE CONIURATIONE CATILINAE 


HISTORIA. 


I. Omnis homines, qui sese student praestare cete- 
ris animalibus, summa ope niti decet, ne vitam silen- 
tio transeant, veluti pecora, quae natura prona atque 
ventri obedientia finxit. Sed nostra omnis vis in ani- 
mo et corpore sita est : animi imperio, corporis servi- 
tio magis utimur; alterum nobis cum diis, alterum cum 
beiluis commune est. Quo mihi rectius esse videtur in- 
genii quam virium opibus gloriam quaerere, et quo- 
niam vita ipsa, qua (ruimur, brevis est, memoriam no- 
stri quam maxume longam efficere. Nam divitiarum et 
formae gloria fluxa atque fragilis est ; virtus clara ae- 
ternaque habetur. 

Sed diu magnum inter mortalis certamen fuit, vine 
corporis, an virtute animi, res militaris magis procede- 
ret. Nam et, prius quam incipias, consulto, et, ubi con- 
sulueris, mature facto opus est. Ita utrumque per se 
indigens, alterum alterius auxilio eget. 

II. Igitur initio reges (nam in terris nomen imperii 
id primum fuit), diversi, pars ingenium, alii corpus exer- 
cebant. Etiam tum vita hominum sine cupiditate agi- 
tabatur ; sua cuique satis placebant. Postea vero quam 
in Asia Cyrus, in Graecia Lacedaemonii et Athenien- 
ses coepere urbes atque nationes subigere, lubidinem 
dominandi caussam belli habere, maxumam gloriam in 
maxumo imperio putare : tum demum periculo atque 

negotiis compertum est, in bello plurimum ingenium 
posse. 

Quodsi regum atque imperatorum animi virtus in pace 
ita uti in bello valeret, aequabilius atque constantius 
sese res humanae haberent, neque aliud alio ferri, ne- 
que mutari ac misceri omnia cerneres. Nam imperium 
facile his artibus rqtinetur, quibus initio partum est. 
Verum ubi pro labore desidia, pro continentia et aequi- 
tate lubido atque superbia invasere, fortuna simul cum 
moribus immutatur. Ita imperium semper ad optumum 
quemque a minus bono transfertur. 

Quae homines arant, navigant, aedilicaut, virtuti om- 
nia parent. Sed multi mortales, dediti ventri atque som- 
no, indocti incullique vitam, sicuti peregrinantes, trans- 
egere : quibus protecto contra naturam corpus volup- 
tati, anima oneri fuit. Eorum ego vitam mortemque iuxta 
aestumo, quoniam de utraque siletur. Verum enimvero 
is demum mihi vivere atque frui anima videtur, qui, 
aliquo negotio intentus, praeclari facinoris aut artis 
bonae famam quaerit. 

III. Sed in magna copia rerum aliud alii natura iter 
ostendit. Pulchrum est bene facere reipublicae : etianr 
bene dicere haud absurdum est. Vel pace vel bello cla- 
rum fieri licet. Et qui fecere, et qui facta aliorum scrip- 
sere, multi laudantur. Ac mihi quidem, tametsi haud- 
quaquam par gloria sequatur scriptorem et auctorem 
rerum, tamen in primis arduum videtur res gestas scri- 
bere : primum, quod facta dictis exaequanda sunt ; de- 
hinc, quia plerique, quae delicta reprehenderis, malivo- 
lentia et invidia dicta putant: ubi de magna virtute 
atque gloria bonorum memores, quae sibi quisque faci- 
lia factu putat, aequo animo accipit ; supra ea, veluti 
ficta, pro falsis ducit. 

Sed ego adolescentulus initio, sicuti plerique, a stu- 
dio ad rempublicam latus sum; ibique mihi multa ad- 
vorsa fuere. Nam pro pudore, pro abstinentia, pro vir- 
tute audacia, largitio, avaritia vigebant. Quae tametsi 
animus aspernabatur, insolens malarum artium, tamen 
inter tanta vitia imbecilla aetas ambitione corrupta te- 

nebatur ; ac me, quum ab reliquis malis moribus dis- 
sentirem, nihilo minus honoris cupido eadem quae ce- 
teros, fama atque invidia vexabat. 

IV. Igitur ubi animus ex multis miseriis atque peri- 
culis requievit, et mihi reliquam aetatem a republica 
procul habendam decrevi: non fuit consilium, socordia 
atque desidia bonum otium conterere, neque vero agrum 
colendo aut venando, servilibus officiis intentum, aeta- 
tem agere; sed, a quo incepto sludioque me ambitio 
mala detinuerat, eodem regressus, statui res gestas po- 

E uli romani carptim, ut quaeque memoria digna vide- 
antur, perscribere : eo magis quod mihi a spe, metu, 
partibus reipublicae animus liber erat 

Igitur de Catilinae coniuratione, quam verissume po- 
tero, paucis absolvam. Nam id facinus in primis ego me- 
morabile existumo, sceleris atque periculi novitate. De 
cuius hominis moribus pauca priu^ explananda sunt, 
quam initium narrandi faciam. 

V. Lucius Catilina, nobili genere natus, fuit magna 
vi et animi et corporis, sed ingenio malo pravoque. Huic 
ab adulescentia bella intestina, caedes, rapinae, discor- 
dia civilis grata fuere, ibique iuventutem suam exer- 
cuit. Corpus patiens inediae, algoris, vigiliae, supra 
quam cuiquam credibile est. Animus audax, subdolus, 
varius, cuius rei libet simulator ac dissimulator ; alieni 
appetens, sui profusus, ardens in cupiditatibus : satis 
eloquentiae, sapientiae parum : vastus animus immode- 
rata, incredibilia, nimis alta semper cupiebat. Hunc post 
dominationem Lucii Sullae lunido maxuma invaserat 
reipublicae capiundae : neque id quibus modis adseque- 
retur, dum sibi regnum pararet, quidquam pensi habe- 
bat. Agitabatur magis magisque in dies animus ferox 
inopia rei familiaris et conscientia scelerum ; quae utra- 
que his artibus auxerat, quas supra memoravi. Incita- 
bant praeterea corrupti civitatis mores, quos pessuma ac 
diversa inter se mala, luxuria atque avaritia, vexabant. 

. Res ipsa hortari videtur, quoniam de moribus civi- 
tatis tempus admonuit, supra repetere, ac paucis insti- 
tuta maiorum domi militiaeque, quomodo rempublicam 

habuerint, quantamque reliquerint, ut paullatim immu- 
tata, ex pulcherrima pessuma ac flagitiosissuma facta sit, 
disserere. 

VI. Urbem Romam, sicuti ego accepi, condidere at- 
que habuere initio Troiani, qui, Aene - ’ duce, profugi, 
sedibus incertis vagabantur: cumque J£s Aborigines, 
genus hominum agreste, sine legibus, 4 ffte imperio, li- 
berum atque solutum. Hi, postquam in oh* moenia con- 
venere, dispari genere, dissimili lingua, alicis alio more 
viventes, incredibile memoratu est quam ftcile coalue- 
rint. Sed postquam res eorum, civibus, moribus, agris 
aucta, satis prospera satisque pollens videbatur, sicuti 
pleraque mortalium habentur, invidia ex opulentia orta 
est. Igitur reges populique finitumi bello tentare: pauci 
ex amicis auxilio esse ; nam ceteri, m^u perculsi, a 
periculis aberant. At Romani, domi militiaeque intenti, 
festinare, parare, alius alium hortari, hostibus obviam 
ire, libertatem, patriam, parentesque armis tegere. Post, 
ubi pericula virtute propulerant, sociis atque amicis au- 
xilia portabant, magisque dandis, quam accipiundis be- 
neficiis amicitias parabant. Imperium legitimum, nomen 
imperii regium habebant. Delecti, quibus corpus annis 
infirmum, ingenium sapientia validum erat, reipublicae 
consultabant ; hi vel aetate, vel curae similitudine, pa- 
tres adpellabantur. Post, ubi regium imperium, quod 
initio conservandae libertatis atque augendae reipubli- 
cae fuerat, in superbiam dominationemque convortit, 
immutato more, annua imperia, binosque imperatores 
sibi fecere. Eo modo minume posse putabant per licen- 
tiam insolescere animum humanum. 

VII. Sed ea tempestate coepere se quisque magis ex- 
tollere, magisque ingenium in promptu habere. Nam 
regibus boni, quam mali, suspectiores sunt, semperquo 
his aliena virtus formidolosa est Sed civitas, incredi- 
bile memoratu est, adepta libertate, quantum brevi cre- 
verit : tanta cupido gloriae incesserat. Iam primum iu- 
ventus, simul ac belli patiens erat, in castris per labo- 
rem usu militiam discebat : magisque in decoris armis 
et militaribus equis, quam in scortis atque conviviis, lu- 

bidinem habebant. Igitur talibus viris non labos inso- 
litus, non locus ullus asper aut arduus erat, non arma- 
tus hostis formidolosus : virtus omnia domuerat. Sed glo- 
riae maxumum certamen inter ipsos erat : sic se quis- 
que hostem ferire, murum adscendere, conspici, dum 
tale facinus faceret, properabat: eas divitias, eam bo- 
nam famam, roagnamque nobilitatem putabant : laudis 
avidi, pecuniae liberales erant : gloriam ingentem, divi- 
tias honestas volebant. Memorare possem, quibus in lo- 
cis maxuraas hostium copias populus romanus parva 
manu fuderit, quas urbes, natura munitas, pugnando 
ceperit, ni ea res longius nos ab incepto traheret. 

VIII. Sed profecto fortuna in omni re dominatur : ea 
res cunctas ex lubidine magis, quam ex vero, celebrat 
obscuratque. Atheniensium res gestae, sicuti ego aestu- 
mo, satis amplae magnificaeque fuere ; verum aliquanto 
minores tamen, quam fama feruntur. Sed quia prove- 
nere ibi scriptorum magna ingenia, per terrarum or- 
bem Atheniensium facta pro maxumis celebrantur. Ita 
eorum, qui ea fecere, virtus tanta habetur, quantum ver- 
bis ea potuere extollere praeclara ingenia. At populo ro- 
mano numquam ea copia fuit, quia prudentissumus quis- 
que maxume negotiosus erat, ingenium nemo sine cor- 
pore exercebat, optumus quisque facere, quam dicere, 
sua ab aliis bene facta laudari, quam ipse aliorum nar- 
rare, malebat. 

IX. . Igitur domi militiaeque boni mores colebantur ; 
concordia maxuma, minuma avaritia erat : ius bonum- 

? ue apud eos non legibus magis, quam natura, valebat, 
urgia, discordias, simultates cum hostibus exercebant : 
cives cum civibus de virtute certabant ; in suppliciis 
deorum magnifici, domi parci, in amicos fideles erant. 
Duabus his artibus, audacia in bello, ubi pax evenerat, 
aequitate, seque remque publicam curabant. Quarum re- 
rum ego maxuma documenta haec habeo, quod in bello 
saepius vindicatum est in eos, qui contra imperium in 
hostem pugnaverant, quique tardius, revocati, proelio 
excesserant, quam qui signa relinquere, aut pulsi loco 
cedere ausi erant : in pace vero quod beneficiis magis, 

quam melu, imperium agitabant, et, accepta iniuria, 
ignoscere, quam persequi, malebant. 

X. Sed ubi labore atque iustitia respublica crevit, re- 
ges magni bello domiti, nationes ferae et populi ingen- 
tes vi subacti, Carthago, aemula imperii romani, ab 
stirpe interiit, cuncta maria terraeque patebant: saevire 
fortuna ac miscere omnia coepit. Qui labores, pericula, 
dubias atque asperas res facile toleraverant, iis otium, 
divitiae, optandae aliis, oneri miseriaeque fuere. Igitur 
primo pecuniae, deinde imperii cupido crevit : ea quasi 
materies omnium malorum fuere. Namque avaritia fi- 
dem, probitatem, ceterasque artes bonas subvertit ; pro 
his superbiam, crudelitatem, deos neglegere, omnia ve- 
nalia habere edocuit Ambitio multos mortalis falsos fieri 
subegit; aliud clausum in pectore, aliud in lingua prom- 
ptum habere; amicitias inimicitiasque non ex re, sed ex 
commodo aestumare; magisque vultum, quam ingenium, 
bonum habere. Haec primo paullatim crescere, inter- 
dum vindicari ; post, uni contagio, quasi pestilentia, in- 
vasit, civitas immutata, imperium ex iustissumo atque 
optumo crudele intolerandumque factum. 

XI. Sed primo magis ambitio, quam avaritia, ani- 
mos hominum exercebat : quod tamen vitium propius 
virtutem erat. Nam gloriam, honorem, imperium, bo- 
nus et ignavus aeque sibi exoptant : sed ille vera via 
nititur ; huic quia bonae artes desunt, -dolis atque fal- 
laciis contendit. Avaritia pecuniae studium habet, quam 
uemo sapiens concupivit ; ea, quasi venenis malis im- 
buta, corpus animumque virilem effeminat : semper in- 
finita, insatiabilis est ; neque copia neque inopia mi- 
nuitur. Sed postquam L. Sulla, armis recepta republica, 
bonis initiis malos eventus habuit ; rapere omnes, tra- 
here, domum alius, alius agros cupere : neque modum 
neque modestiam victores habere, foeda crudeliaque in 
civis facinora facere. Huc accedebat, quod L. Sulla exer- 
citum, quem in Asia ductaverat, quo sibi fidum face- 
ret, contra morem maiorum, luxuriose nimisque libera- 
liter habuerat ; loca amoena, voluptaria, facile in otio 
feroces militum animos molliverant. Ibi primum insue- 

vit exercitas populi romani amare, potare ; signa, ta- 
bulas pictas, vasa caelata mirari ; ea privatim ac pu- 
blice rapere : delubra spoliare ; sacra profanaque om- 
nia polluere. Igitur hi milites, postquam victoriam adepti 
sunt, nihil reliqui victis fecere. Quippe secundae, res sa- 

E ientium animos fatigant: nedum illi, corruptis mori- 
us, victoriae temperarent. 

Xll. Postquam divitiae honori esse coepere, et eas 
gloria, imperium, potentia sequebatur: hebescere vir- 
tus, paupertas probro haberi, innocentia pro malivolen- 
tia duci coepit. Igitur ex divitiis iuventutem luxuria at- 
que avaritia cum superbia invasere : rapere, consume- 
re ; sua parvi pendere, aliena cupere ; pudorem, pudi- 
citiam, divina atque humana promiscua, nihil pensi ne- 
que moderati habere. Operae pretium est, quum domos 
atque villas cognoveris in urbium modum exaedificatas, 
visere templa deorum, quae nostri maiores, religiosis- 
sumi mortales, fecere. Verum illi delubra deorum pie- 
tate, domos suas gloria decorabant ; neque victis quic- 
quam, praeter iniuriae licentiam, eripiebant. At hi con- 
tra, ignavissumi homines, per summum scelus omnia ea 
sociis adimere, quae fortissumi viri victores hostibus re- 
liquerant : proinde quasi iniuriam facere, id demum es- 
set imperio uti. 

XIII. Nam quid ea memorem, quae nisi iis, qui vi- 
dere, nemini credibilia sunt : a privatis compluribus sub- 
versos montes, maria constrata esse. Quibus mihi viden- 
tur ludibrio fuisse divitiae ; quippe, quas honeste ha- 
bere licebat, abuti per turpitudinem properabant. Sed 
lubido stupri, ganeae ceterique cultus non minor inces- 
serat : viri pali muliebria, mulieres pudicitiam in pro- 
patulo habere ; vescendi caussa terra marique omnia ex- 
quirere ; dormire prius, quam somni cupido esset ; non 
famem, aut sitim, neque lrigus, neque lassitudinem op- 
periri, sed ea omnia luxu antecapere. 1 Haec iuventutem, 
ubi familiares opes defecerant, ad facinora incendebant. 
Animus imbutus malis artibus haud facile lubidinibus 
carebat: eo profusius omnibus modis quaestui atque sum- 
tui deditus erat. 

XIV. lh lanta tamque corrupta civitate Catilina, id 
quod factu facillumum erat, omnium flagitiorum atque 
facinorum circum se, tamquam stipatorum, catervas na- 
bebat. Nam quicumque impudicus, adulter, ganeo, ma- 
nu, ventre, pene, bona patria laceraverat ; quique alie- 
num aes grande conflaverat, quo flagitium aut facinus 
redimeret j praeterea omnes undique parricidae, sacri- 
legi, convicti iudiciis, aut pro factis iudicium timentes; 
ad hoc, quos manus atque lingua periurio aut sanguine 
civili alebat; postremo omnes, quos flagitium, ege- 
stas, conscius animus exagitabat: hi Catilinae proxu- 
mi familiaresque erant Quodsi quis etiam a culpa va- 
cuus in amicitiam eius inciderat, quotidiano usu atque 
illecebris facile par similisque ceteris efficiebatur, Sed 
maxume adulescentium familiaritates adpetebat: eorum 
animi molles et aetate fluxi dolis haud difficulter ca- 

E iebantur. Nam uti cuiusque studium ex aetate flagra- 
at, aliis scorta praebere, aliis canes atque equos mer- 
cari ; postremo neque sumtui, neque modestiae suae par- 
cere, aum illos obnoxios fidosque sibi faceret Scio, fuisse 
nonnullos, qui ita existumarent, iuvenlutem, quae do- 
mum Catilinae frequentabat, parum honeste pudicitiam 
habuisse ; sed ex aliis rebus magis, quam quod cuiquam 
id compertum foret, haec fama valebat. 

XV. lam primum adulescens Catilina multa nefanda 
stupra fecerat, cum virgine nobili, cum sacerdote Ve- 
stae; alia huiuscemodi contra ius fasque. Postremo, cap- 
tus amore Aureliae Orestillae, cuius, praeter formam, 
nihil umquam bonus laudavit ; quod ea nubere illi du- 
bitabat, timens privignum adulta aetate ; pro certo cre- 
ditur, necato filio, vacuam domum scelestis nuptiis fe- 
cisse. Quae quidem res mihi in primis videtur caussa 
fuisse facinoris maturandi. Namque animus impurus, diis 
hominibusque infestus, neque vigiliis neque quietibus 
sedari poterat : ita conscientia mentem excitam vexabat. 
Igitur colos exsanguis, foedi oculi, citus modo, modo tar- 
dus incessus; prorsus in facie vulluque vecordia inerat. 

XVI. Sed iuventutem, quam, ut supra diximus, inle- 
xerat, inultis modis mala facinora edocebat Ex illis 

testes signatoresque falsos commodare ; fidem, fortunas, 
pericula vilia habere ; post, ubi eorum famam atque pu- 
dorem adtriverat, maiora alia imperabat. Si caussa pec- 
candi in praesens minus suppetebat, nihilo minus inson- 
tes, sicuti sontes, circumvenire, iugulare ; scilicet, ne per 
otium torpescerent manus aut animus, gratuito potius 
malus atque crudelis erat. Uis amicis sociisque confisus 
Catilina, simul quod aes alienum per omnis terras in- 
gens erat, et quod plerique Sullani milites, largius suo 
usi, rapinarum et victoriae veteris memores, civile bel- 
lum exoptabant ; opprimundae reipublicae consilium ce- 
pit. In Italia nullus exercitus : Cn. Pompeius in extre- 
mis terris bellum gerebat : ipsi consulatum petendi ma- 
gna spes : senatus nihil sane intentus ; tutae tranquil- 
laeque res omnes ; sed ea prorsus opportuna Catilinae. 

AVII. Igitur circiter kalendas iunias, L. Caesare et 
C. Figulo consulibus, primo singulos adpeilare ; hortari 
alios, alios tenlare : opes suas, imparatam rempublicam, 
magna praemia coniuralionis docere. Ubi satis explo- 
rata sunt, quae voluit, in unum omnis convocat, quibus 
maxuma necessitudo et plurimum audaciae inerat. Eo 
convenere senatorii ordinis P. Lentulus Sura, P. Autro- 
nius, L. Cassius Longinus, C. Cethegus, P. et Servius 
Sullae, Servii filii, L. Vargunteius, Q. Annius, M. Por- 
cius Laeca, L. Bestia, Q. Curius : praeterea ex eque- 
stri ordine M. Fulvius Nobilior, L. Statilius, P. Gabi- 
nius Capito, C. Cornelius : ad hoc multi ex coloniis et 
municipiis, domi nobiles. Erant praeterea complures 
paullo occultius consilii huiusce participes nobiles, quos 
magis dominationis spes> hortabatur, quam inopia aut 
alia necessitudo. Ceterum iuventus pleraque, sed ma- 
xume nobilium, Catilinae inceptis favebat : quibus in 
otio vel magnifice vel molliter vivere copia erat, incerta 
pro certis, bellum, quam pacem, malebant. Fuere item 
ea tempestate, qui crederent, M. Licinium Crassum non 
ignarum eius consilii fuisse ; quia Cn. Pompeius, invi- 
sus ipsi, magnum exercitum ductabat, cuiusvis opes vo- 
luisse contra illius potentiam crescere ; simul confisum, 
si couiuratio valuisset, facile apud illos se principem fore. 

XVIII. Sed antea item coniuravere pauci contra rem- 
publicam, in quibus Catilina luit : de qua, quam veris- 
sume potero, dicam. L. Tullo, M. Lepido consulibus, 
P. Autronius et P. Sulla, designati consules, legibus am- 
bitus interrogati poenas dederant. Post paullo Catilina, 
pecuniarum repetundarum reus, prohibitus erat petere 
consulatum, quod intra legitimos dies profiteri nequi- 
verit. Erat eodem tempore Cn. Piso, adulescens nobi- 
lis, summae audaciae, egens, factiosus, quem ad pertur- 
bandam rempublicam inopia atque mali mores stimula- 
bant. Cum hoc Catilina et Autronius circiter nonas de- 
cembres consilio communicato, parabant in Capitolio ka- 
lendis ianuariis L. Cottam et L. Torquatum consules 
interficere ; ipsi fascibus correptis, Pisonem cum exer- 
citu ad obtinendas duas Hispanias mittere. Ea re co- 
gnita, rursus in nonas februarias consilium caedis trans- 
tulerant. Iam tum non consulibus modo, sed plerisque 
senatoribus perniciem machinabantur. Quodni Catilina 
maturasset pro curia signum sociis dare, eo die post con- 
ditam urbem Romam pessumum facinus patratum foret. 
Quia nondum frequentes armati convenerant, ea res con- 
silium diremit. 

XIX. Postea Piso in citeriorem Hispaniam quaestor 
pro praetore missus est adnitente Crasso, quod eum in- 
festum inimicum Cn. Pompeio cognoverat. Neque ta- 
men senatus provinciam invitus dederat : quippe foe- 
dum hominem a republica procul esse volebat : simul 
quia boni complures praesidium in eo putabant: et iam 
tum potentia Pompeii formidolosa erat. Sed is Piso in 
provinciam ab equitibus hispanis, quos in exercitu du- 
ctabat, iter faciens occisus est. Sunt, qui ita dicant : im- 
peria eius iniusta, superba, crudelia barbaros nequivisse 
pati : alii autem, equites illos, Cn. Pompeii veteres fi- 
dosque clientes, voluntate eius Pisonem adgressos : num- 
quam Hispanos praeterea tale facinus fecisse, sed im- 
peria saeva multa antea perpessos. Nos eam rem in me- 
dio relinquemus. De superiore coniuratione satis dictum. 

XX. Catilina, ubi eos, quos paullo ante memoravi, 
convenisse videt : tametsi cum singulis multa saepe ege- 

rat, tamen in rem fore credens universos adpellare et 
cohortari, in abditam partem aedium secessit, atque ibi, 
omnibus arbitris procul amotis, orationem huiuscemodi 
habuit. 

« Ni virtus fidesque vestra satis spectata mihi forent, 
nequicquam opportuna res cecidisset : spes magna, do- 
minatio in manibus frustra fuissent : neque ego per igna- 
viam aut vana ingenia incerta pro certis captarem. Sed 
quia multis et magnis tempestatibus vos cognovi fortes 
fidosque mihi, eo animus ausus est maxumum atque pul- 
cherrumum facinus incipere ; simul quia vobis eadem, 
quae mihi, bona malaque esse intellexi ; nam idem velle 
atque idem nolle, ea demum firma amicitia est. Sed ego 

2 uae mente agitavi, omnes iam antea diversi audistis. 

eterum mihi in dies magis animus accenditur, quum 
considero, quae conditio vitae futura sit, nisi nosmet 
ipsos vindicamus in libertatem. Nam postquam respu- 
blica in paucorum potentium ius atque ditionem con- 
cessit, semper illis reges, tetrarchae vectigales esse : po- 

E uli, nationes stipendia pendere : ceteri omnes, strenui, 
oni, nobiles atque ignobiles, vulgus fuimus, sine gra- 
tia, sine auctoritate, his obnoxii, quibus, si respublica 
valeret, formidini essemus. Itaque omnis gratia, poten- 
tia, honos, divitiae apud illos sunt, aut ubi illi volunt: 
nobis reliquere repulsas, pericula, iudicia, egestatem. 
Quae quousque tandem patiemini fortissumi viri ? Nonne 
emori per virtutem praestat, quam vitam miseram at- 
que inhonestam, ubi alienae superbiae ludibrio fueris, 
per dedecus amittere? Verum enimvero, pro Deum at- 
que hominum fidem, victoria in manu nobis est; viget 
aetas, animus valet : contra illis, annis atque divitiis, 
omnia consenuerunt ; tantummodo incepto opus est : ce- 
tera res expediet. Etenim quis mortalium, cui virile in- 
genium est, tolerare potest, illis divitias superare, quas 
profundant in exstruendo mari et montibus coaequan- 
dis ; nobis rem familiarem etiam ad necessaria deesse? 
illos binas aut amplius domos continuare ; nobis larem 
familiarem nusquam ullum esse ? Quum tabulas, signa, 
toreumata emunt ; nova diruunt, alia aedificant; postre- 

mo omnibus modis pecuniam trahunt, vexant : tamen 
summa lubidine divitias vincere nequeunt ; at nobis est 
domi inopia, foris aes alienum ; mala res, spes multo 
asperior; denique, quid reliqui habemus, praeter mise- 
ram animam ? Quin igitur expergiscimini ? En illa, illa, 
quam saepe optastis, libertas, praeterea divitiae, decus, 
gloria in oculis sita sunt ! fortuna omnia ea victoribus 

f iraemia posuit Res, tempus, pericula, egestas, belli spo- 
ia magnifica, magis quam oratio mea vos hortentur. Vel 
imperatore, vel milite me utimini : neque animus, ne- 
que corpus a vobis aberit. Haec ipsa, ut spero, vobis- 
cum una consul agam : nisi forte me animus fallit, et 
vos servire magis, quam imperare, parati estis. » 

XXI. Postquam accepere ea homines, quibus mala 
abunde omnia erant, sed neque res neque spes bona 
ulla ; tametsi illis quieta movere magna merces videba- 
tur, tamen postulare plerique, uti proponeret, quae con- 
ditio belli foret, quae praemia armis peterent, quid ubi- 
que opis aut spei haberent. Tum Catilina polliceri ta- 
bulas novas, proscriptionem locupletium, magistratus, sa- 
cerdotia, rapinas, alia omnia, quae bellum atque lubido 
victorum fert. Praeterea, esse in Hispania citeriore Pi- 
sonem, in Mauritania cum exercitu P. Sittium Nuceri- 
num, consilii sui participes : petere consulatum C. An- 
tonium, quem sibi collegam fore speraret, hominem et 
familiarem, et omnibus necessitudinibus circumventum : 
cum eo se consulem initium agendi facturum. Ad hoc 
maledictis increpat omnis bonos : suorum unumquemque 
nominans laudare; admonebat alium egestatis, alium cu- 
piditatis suae, complures periculi aut ignominiae, mul- 
tos victoriae Sullanae, quibus ea praedae fuerat. Post- 
quam omnium animos alacris videt; cohortatus, ut pe- 
titionem suam curae haberent, conventum dimisit. 

XXII. Fuere ea tempestate, qui dicerent, Catilinam, 
oratione habita, quum ad insiurandum populares scele- 
ris sui adigeret, humani corporis sanguinem, vino per- 
mixtum, in pateris circumtulisse ; inde quum post ex- 
secrationem omnes degustavissent, sicuti in solemnibus 
sacris fieri consuevit, aperuisse consilium suum ; atque 


l 


igitized by Google 


CATIUS*. 


19 

eo dictitare fecisse, quo inter se magis fidi forent, alius 
alii tanti facinoris conscii. Nonnulli ficta et haec, et 
multa praeterea existumabant ab iis, qui Ciceronis in- 
vidiam, quae postea orta est, leniri credebant atrocitate 
sceleris eorum, qui poenas dederant. Nobis ea res pro 
magnitudine parum comperta est. 

XXIII. Sed in ea coniuratione fuit Q. Curius, natus 
haud obscuro loco, fiagitiis atque facinoribus coopertus; 
quem censores senatu probri gratia amoverant. Huic 
homini non minor vanitas, quam audacia, inerat ; ne- 
que reticere, quae audierat, neque suamet ipse scelera 
occultare, prorsus neque dicere neque facere quicquam 
pensi habebat. Erat ei cum Fulvia, muliere nobili, stu- 
pri vetus consuetudo ; cui quum minus gratus esset, 
quod inopia minus largiri poterat, repente glorians ma- 
ria montesque polliceri coepit, et minari interdum ferro, 
ni sibi obnoxia foret : postremo ferocius agitare, quam 
solitus erat. At Fulvia, insolentiae Curii caussa cognita, 
tale periculum reipublicae haud occultum habuit, sed, 
sublato auctore, de Catilinae coniuratione quae et quo 
modo audierat, compluribus narravit. Ea res in primis 
studia hominum accendit ad consulatum mandandum M. 
Tullio Ciceroni. Namque antea pleraque nobilitas in- 
vidia aestuabat, et quasi pollui consulatum credebant, 
si eum, quamvis egregius, homo novus adeptus foret. 
Sed ubi periculum advenit, invidia atque superbia post- 
fuere. 

XXIV. Igitur comitiis habitis, consules declarantur 
M. Tullius et C. Antonius. Quod factum primo popula- 
res coniurationis concusserat. Neque tamen Catilinae fu- 
ror minuebatur ; sed in dies plura agitare ; arma per 
Italiam locis opportunis parare ; pecuniam, sua aut ami- 
corum fide sumtam mutuam, Faesulas ad Manlium quem- 
dam portare, qui postea princeps fuit belli faciundi. Ea 
tempestate plurimos cuiusque generis homines adscivisse 
sibi dicitur ; mulieres etiam aliquot, quae primo ingen- 
tis sumtus stupro corporis toleraverant : post, ubi aetas 
tantummodo quaestui, neque luxuriae, modum fecerat, 
aes alienum grande conflaverant ; per eas se Catilina 

credebat posse servitia urbana sollicitare, urbem incen- 
dere, viros earum vel adiungere sibi, vel interficere. 

XXV. Sed in his erat Sempronia, quae multa saepe 
virilis audaciae facinora commiserat. Haec mulier ge- 
nere atque forma, praeterea viro atque liberis, satis for- 
tunata ,fuit : litteris graecis atque latinis docta : psal- 
lere et saltare elegantius, quam necesse est probae ; multa 
alia, quae instrumenta luxuriae sunt Sed ei cariora sem- 
per omnia, quam decus atque pudicitia fuit : pecuniae 
an famae minus parceret, naud facile discerneres : lu- 
bido sic accensa, ut saepius peteret viros, quam pete- 
retur. Sed ea saepe antehac fidem prodiderat, creditum 
abiuraverat, caedis conscia fuerat, luxuria atque inopia 
praeceps abierat Verum ingenium eius haud absurdum; 
posse versus facere, iocum movere, sermone uti vel mo- 
desto, vel molli, vel procaci ; prorsus multae facetiae 
multusque lepos inerat. 

XXVI. His rebus comparatis, Catilina nihilo minus 
in proxumum annum consulatum petebat, sperans, si 
designatus foret, facile se ex voluntate Antonio usurum. 
Neque interea quietus erat, sed omnibus modis insidias 
parabat Ciceroni. Neque illi tamen ad cavendum dolus 
aut astutiae deerant. Namque a principio consulatus sui, 
multa pollicendo per Fulviam, effecerat, ut Q. Curius, 
de quo paullo ante memoravi, consilia Catilinae sibi pro- 
deret Ad hoc collegam suum Antonium pactione pro- 
vinciae perpulerat, ne contra rempublicam sentiret; cir- 
cum se praesidia amicorum atque clientium occulte ha- 
bebat. Postquam dies comitiorum venit, et Catilinae ne- 
que petitio, neque insidiae, quas consuli in Campo fe- 
cerat, prospere cessere ; constituit bellum facere et ex- 
trema omnia experiri, quoniam, quae occulte lentaverat, 
aspera foedaque evenerant. 

XXVII. Igitur C. Manlium Faesulas atque in eam 
partem Etruriae , Septimium quemdam Camertem in 
agrum Picenum, C. lulium in Apuliam dimisit ; prae- 
terea alium alio, quem ubique opportunum sibi fore cre- 
debat Interea Romae multa simul moliri ; consuli in- 
sidias tendere, pararo incendia, opportuna loca armatis 

hominibus obsidere : ipse cum telo esse, item alios iu- 
bere : hortari, uti semper intenti paratiquo essent : dies 
noctesque festinare, vigilare, neque insomnia neque la- 
bore fatigari. Postremo ubi multa agitanti nihil proce- 
dit, rursus intempesta nocte coniurationis principes con- 
vocat per M. Porcium Laecam : ibique multa de igna- 
via eorum questus, docet, • se Manlium praemisisse ad 
eam multitudinem, quam ad capiunda arma paraverat; 
item alios in alia loca opportuna, qui initium belli fa- 
cerent ; seque ad exercitum proficisci cupere, si prius 
Ciceronem oppressisset : eum suis consiliis multum ob- 
ficere. » 

XXVIII. Igitur perterritis ac dubitantibus ceteris, G. 
Cornelius, eques romanus, operam suam pollicitus, et 
cum eo L. Vargunteius senator, constituere ea nocte 
paullo post, cum armatis hominibus, sicuti salutatum, 
introire ad Ciceronem, ac de improviso domi suae im- 
paratum confodere. Curius ubi intellegit, quantum pe- 
riculi consuli impendeat, propere per Fulviam Ciceroni 
dolnm, qui parabatur, enunciat. Ita illi ianua prohibiti, 
tantum facinus frustra susceperant. Interea Manlius in 
Etruria plebem sollicitare, egestate simul ac dolore iu- 
iuriae novarum rerum cupidam, quod Sullae domina- 
tione agros bonaque omnia amiserat; praeterea latro- 
nes cuiusque generis, quorum in ea regione magna 
copia erat ; nonnullos ex Sullanis colonis, quibus lu- 
bido atque luxuria ex magnis rapinis nihil reliqui fe- 
cerant. 

XXIX. Ea quum Ciceroni nunciarentur ; ancipiti 
malo permotus, quod neque urbem ab insidiis privato 
consilio longius tueri poterat, neque, exercitus Manlii 
quantus aut quo consilio foret, satis compertum habe- 
bat, rem ad senatum refert, iam antea voigi rumoribus 
exagitatam. Itaque, quod plerumque in atroci negotio 
solet, senatus decrevit, darent operam consules, ne quid 
respublica detrimenti caperet. Ea potestas per senatum 
more romano, magistratui maxuma permittitur ; exer- 
citum parare, bellum gerere, coercere omnibus modis 
socios atque civis : domi militiaeque imperium atque iu- 

dicium summum habere ; aliter, sine populi iussu, nulli 
earum rerum consuli ius est. 

XXX. Post paucos dies L. Saenius senator in senatu 
literas recitavit, quas Faesulis allatas sibi dicebat : in 
quibus scriptum erat, C. Manlium arma cepisse, cum 
magna multitudine, ante diem vi. kalendas novembres. 
Simul, id quod in tali re solet, alii portenta atque pro- 
digia nunciabant; alii, conventus fieri, arma portari, Ca- 
puae atque in Apulia servile bellum moveri. Igitur se- 
nati decreto Q. Marcius Rex Faesulas, Q. Metellus Cre- 
ticus in Apuliam circumque ea loca missi: hi utrique 
ad urbem imperatores erant, impediti, ne triumpharent, 
calumnia paucorum, quibus omnia honesta atque inho- 
nesta vendere mos erat. Sed praetores, Q. Pompeius Ru- 
fus Capuam, Q. Metellus Celer in agrum Picenum ; his- 
que permissum, uti pro tempore atque periculo exerci- 
tum compararent; ad hoc, si quis indicavisset de con- 
iuratione, quae contra rempublicam facta erat, decre- 
vere praemium servo libertatem et sestertia centum, li- 
bero impunitatem eius rei et sestertia ducenta ; itemque 
uti gladiatoriae familiae Capuam et in cetera municipia 
distribuerentur pro cuiusque opibus ; Romae per totam 
urbem vigiliae naberentur, hisque minores magistra- 
tus praeessent 

XXXI. Quibus rebus permota civitas, atque immutata 
urbis facies erat. Ex summa laetitia atque lascivia, quae 
diuturna quies pepererat, repente omnes tristitia inva- 
sit ; festinare, trepidare ; neque loco, nec homini cui- 
quam satis credere ; neque bellum gerere, neque pacem 
habere : suo quisque metu pericula metiri. Ad hoc mu- 
lieres, quibus pro rei magnitudine belli timor insolitus 
incesserat, adflictare sese, manus supplices ad caelum 
tendere, miserari parvos liberos, rogitare, omnia pavere; 
superbia atque deliciis omissis, sibi patriaeque diffidere. 
At Catilinae crudelis animus eadem illa movebat, tam- 
etsi praesidia parabantur, et ipse lege Plautia interro- 
gatus erat ab L. Paullo. Postremo dissimulandi caussa 
aut sui expurgandi, sicuti iurgio lacessitus foret, in se- 
natum venit. Tum M. Tullius consul, sive praesentiam 

eius timens, seu ira commotus, orationem habuit lucu- 
lentam atque utilem reipublicae, quam postea scriptam 
edidit. Sed ubi ille adseait, Catilina, ut erat paratos ad 
dissimulanda omnia, demisso voltu, voce supplici postu- 
lare, « Patres conscripti ne quid de se temere crederent: 
ea familia ortum, ita se ab adulescentia vitam instituisse, 
ut omnia bona in spe haberet : neque exislumarent, sibi, 

E atricio homini, cuius ipsius atque maiorum plurima 
enelicia in plebem romanam essent, perdita republica 
opus esse, quum eam servaret M. Tullius, inquilinus civis 
urbis Romae. » Ad hoc maledicta alia quum adderet, 
obstrepere omnes, hostem atque parricidam vocare. Tum 
ille furibundus: «quoniam quidem circumventus, inquit, 
ab inimicis praeceps agor, incendium meum ruina re- 
stinguam. » 

XXXII. Dein se ex curia domum proripuit. Ibi multa 
secum ipse volvens, quod neque insidiae consuli proce- 
debant, et ab incendio intellegebat urbem vigiliis mu- 
nitam, optumum factu credens, exercitum augere, ac, 
prius quam legiones scriberentur, [multa] antecapere, 
quae bello usui forent ; nocte intempesta cum paucis in 
Manliana castra profectus est. Sed Cethego atque Len- 
tulo ceterisque, quorum cognoverat promptam audaciam, 
mandat, quibus rebus possent, opes factionis confirment, 
insidias consuli maturent, caedem, incendia aliaque belli 
facinora parent: sese propediem cum magno exercitu ad 
urbem accessurum. 

XXXIII. Dum haec Romae geruntur, C. Manlius ex 
suo numero legatos ad Marcium Regem mittit, cum man- 
datis huiuscemodi : , 

« Deos hominesque testamur, Imperator, nos arma 
neque contra patriam cepisse, neque quo periculum aliis 
faceremus, sed uti corpora nostra ab iniuria tuta forent ; 
qui miseri, egentes, violentia atque crudelitate foenera- 
torum plerique patria, sed omnes fama atque fortunis 
expertes sumus ; neque cuiquam nostrum licuit, more 
maiorum, lege uti, neque, amisso patrimonio, liberum 
corpus habere : tanta saevitia foeneralorum atque prae- 
toris fuit. Saepe maiores vestrum, miseriti plebis ro- 

manae, decretis snis inopiae eius opitulati sunt : ac no- 
vissume memoria nostra, propter magnitudinem aeris 
alieni, volentibus omnibus bonis, argentum aere solu- 
tum est. Saepe ipsa plebes, aut dominandi studio per- 
mota, aut superbia magistratuum, armata a patribus se- 
cessit. At nos non imperium neque divitias petimus, qua- 
rum rerum caussa bella atque certamina omnia inter 
mortalis sunt ; sed libertatem, quam nemo bonus, nisi 
cum anima simul, amittit. Te atque senatum obtesta- 
mur, consulatis miseris civibus ; legis praesidium, quod 
iniquitas praetoris eripuit, restituatis, neve nobis eam 
necessitudinem imponatis, ut quaeramus, quonam modo 
maxume, ulti sanguinem nostrum pereamus. » 

XXXIV. Ad baec Q. Marcius respondit : « Si quid ab 
senatu petere vellent, ab armis discedant, Romam sup- 

S lices proficiscantur : ea mansuetudine atque roisericor- 
ia senatum populumque romanum semper fuisse,” ut 
nemo unquam ab eo frustra auxilium petiverit. » At Ca- 
tilina ex itinere plerisque consularibus, praeterea optu- 
mo cuique, litteras mittit : « Se, falsis criminibus cir- 
cumventum, quoniam factioni inimicorum resistere ne- 
quiverit, fortunae cedere, Massiliam in exilium profici- 
sci : non quo sibi tanti sceleris conscius esset, sed uti 
respublica quieta foret, neve ex sua contentione seditio 
oriretur. » Ab his longe diversas litteras Q. Catulus in 
senatu recitavit, quas sibi nomine Catilinae redditas di- 
cebat ; earum exemplum infra scriptum est. 

XXXV. « L. Catilina Q. Catulo 5. Egregia tua fides 
re cognita, grata mihi, magnis in meis periculis fidu- 
ciam commendationi meae tribuit. Quamobrem defen- 
sionem in novo consilio non statui parare : satisfactio- 
nem ex nulla conscientia de culpa proponere decrevi : 
quam, me Dius fidius, veram licet cognoscas. Iniuriis 
contumeliisque concitatus, quod fructu laboris industriae- 
que meae privatus, statum dignitatis non obtinebam, pu- 
blicam miserorum caussam pro mea consuetudine su- 
scepi : non quin aes alienum meis nominibus ex posses- 
sionibus solvere possem ; quum et alienis nominibus li- 
beralitas Orestillae suis filiaeque cppiis persolveret : sed 

quod non dignos homines honore honestatos videbam, 
raeqne falsa suspicione alienatum esse sentiebam. Hoc 
nomine satis honestas pro meo casu spes reliquae digni- 
tatis conservandae sum secutus. Plura qoum scribere 
vellem, nuncinlum est, mihi vim parari. Nunc Orestil- 
lam tibi commendo tuaeque fidei trado ; eam ab iniu- 
ria defendas, per liberos tuos rogatus. Haveto. * 

XXXVI. Sed ipse, paucos dies commoratus apud C. 
Flaminium in agro Arretino, dum vicinitatem, antea sol- 
licitatam, armis exornat, cum fascibus atque aliis im- 
perii insignibus in castra ad Manlium contendit. Haec 
ubi Romae comperta sunt, senatus Catilinam et Man- 
lium hostis iudicat ; ceterae multitudini diem statuit, 
ante quam sine fraude liceret ab armis discedere, prae- 
ter rerum capitalium condemnatis. Praeterea decernit, 
uti consules delectum habeant; Antonius cum exercitu 
Catilinam persequi maturet ; Cicero urbi praesidio sit. 

Ea tempestate mihi imperium populi romani multo 
maxuroe miserabile visum est : cui quum ad occasum 
ab ortu solis omnia domita armis parerent ; domi otium 
atque divitiae, quae prima mortales putant, adfluerent; 
fuere tamen cives, qui seque remque publicam obstina- 
tis animis perditum irent. Namque duobus senati decre- 
tis, ex tanta multitudine, neque praemio inductus con- 
iurationem patefecerat, neque ex castris Catilinae quis- 
quam omnium discesserat; tanta vis morbi, atque uti 
tabes, pierosque civium animos invaserat. 

XXXVII. Neque solum illis aliena mens erat, qui con- 
scii coniurationis fuerant ; sed omnino cuncta plebes no- 
varum rerum studio Catilinae incepta probabat. Id adeo 
more suo videbatur facere. Nam semper in civitate, qui- 
bus opes nullae sunt, bonis invident, malos extollunt; 
vetera odere, nova exoptant ; odio suarum rerum mu- 
tari omnia student; turba atque seditionibus sine cura 
aluntur, quoniam egestas facile habetur sine damno. Sed 
urbana plebes, ea vero praeceps erat multis de caussis. 
Primum omnium, qui ubique probro atque petulantia 
maxume praestabant ; item alii, per dedecora patrimo- 
niis amissis ; postremo omnes, quos flagitium aut faci- 

nus domo expulerat, hi Romam, sicuti in sentinam, con- 
fluxerant. Deinde inulti, memores Sullanae victoriae, quod 
ex gregariis militibus alios senatores videbant, alios ita 
divites, uti regio victu atque cultu aetatem agerent, sibi 
quisque, si in armis foret, ex victoria talia sperabat. Prae- 
terea iuventus, quae in agris manuum mercede inopiam 
toleraverat, privatis atque publicis largitionibus excita, 
urbanum otium ingrato labori praetulerat ; eos atque 
alios omnes malum publicum alenab Quo minus miran- 
dum est, homines egentes, malis moribus, maxuma spe, 
reipublicae iuxta ac sibi consuluisse. Praeterea, quorum, 
victoria Sullae, parentes proscripti, bona erepta, ius li- 
bertatis imminutum erat, haud sane alio animo belli 
eventum exspectabant. Ad hoc, quicumque aliarum, at- 
que senati, partium erant, conturbari rempublicam, quam 
minus valere ipsi, malebant. Id adeo malum multos post 
annos in civitatem reverterat. 

XXXV1I1. Nam postquam, Cn. Pompeio et M. Crasso 
consulibus, tribunicia potestas restituta est, homines adu- 
lescentes, summam potestatem nacti, quibus aetas ani- 
musque ferox erat, coepere, senatum criminando, ple- 
bem exagitate ; dein largiundo atque pollicitando magis 
incendere ; ita ipsi clari potentesque fieri. Contra eos 
summa ope nitebatur pleraque nobilitas, senati specie, 
pro sua magnitudine. Namque, uti paucis verum absol- 
vam, post illa tempora quicumque rempublicam agita- 
vere, honestis nominibus, alii, sicuti iura populi defen- 
derent, pars, quo senatus auctoritas maxuma foret, bo- 
num publicum simulantes, pro sua quisque potentia cer- 
tabant ; neque illis modestia neque modus contentionis 
erat : utrique victoriam crudeliter exercebant. 

XXXIX. Sed postquam Cn. Pompeius ad bellum ma- 
ritumum atque Mithridaticum missus est, plebis opes 
imminutae, paucorum potentia crevit. Hi magistratus, 
provincias, aliaque omnia tenere : ipsi innoxii, florentes, 
sine metu aetatem agere, oeterosque iudiciis terrere, quo 
plebem in magistratu placidius tractarent. Sed ubi pri- 
mum dubiis rebus novandis spes oblata est, vetus cer- 
tamen animos eorum arrexit. Quodsi primo proelio Ca- 

tilina superior aul aequa manu discessisset, profecto ma- 
gna clades atque calamitas rempublicam oppressisset, 
neque illis, qui victoriam adepti forent, diutius ea uti 
licuisset, quin defessis et exsanguibus, qui plus posset, 
imperium atque libertatem extorqueret. Fuere tamen ex- 
tra coniurationem complures, qui ad Catilinam initio pro- 
fecti Sunt ; in his A. rui vius, senatoris filius ; quem re- 
tractum ex itinere, parens necari iussit. Iisdem tempo- 
ribus Romae Lentulus, sicuti Catilina praeceperat, quos- 
cumque moribus aut fortuna novis rebus idoneos crede- 
bat, aut per se, aut per alios sollicitabat ; neque solum 
cives, sed cuiusquemodi genus hominum, quod modo bello 
usui foret. 

XL. Igitur P. Umbreno cuidam negotium dat, uti le- 
gatos Allobrogum requirat, eosque, si possit, impellat ad 
societatem belli, existumans, publice privatimque aere 
alieno oppressos, praeterea, quod natura gens gallica 
bellicosa esset, facile eos ad tale consilium adduci posse. 
Umbrenus, quod in Gallia negotiatus erat, plerisque prin- 
cipibus civitatum notus erat atque eos noverat : itaque 
sine mora, ubi primum legatos in foro conspexit, per- 
cunctatus pauca de statu civitatis, et quasi dolens eius 
casum, requirere coepit, quem exitum tantis malis spe- 
rarent ? Postquam illos videt queri de avaritia magistra- 
tuum, accusare senatum, quod in eo auxilii nihil esset; 
miseriis suis remedium mortem expectare : « At ego, in- 
quit, vobis, si modo viri esse voltis, rationem ostendam, 
qua tanta ista mala effugiatis. » Haec ubi dixit, Allobro- 
ges, in maxumam spem adducti, Umbrenum orare, ut 
sui misereretur : nihil tam asperum neque tam difficile 
esse, quod non cupidissume facturi essent, dum ea res 
civitatem aere alieno liberaret. Ille eos in domum I). 
Bruti perducit, uuod foro propinqua erat, neque aliena 
consilii, propter Semproniam : nam tum Brutus ab Roma 
aberat. Praeterea Gabinium accersit, quo maior aucto- 
ritas sermoni inesset : eo praesente coniurationem ape- 
rit, nominat socios, praeterea multos cuiusque generis 
innoxios, quo legatis animus amplior esset : deinde eos, 
pollicitos operam suam, domum dimittit. 

XLI. Sed Allobroges diu in incerto habuere, quidnam 
consilii caperent. In altera parte erat aes alienum, stu- 
dium belli, magna merces in spe victoriae : at in altera 
maiores opes, tuta consilia, pro incerta spe certa prae- 
mia. Haec illis volventibus, tandem vicit fortuna reipu- 
blicae. Itaque Q. Fabio Sangae, cuius patrocinio civitas 
plurimum utebatur, rem omnem, uti cognoverant, ape- 
riunt. Cicero, per Sangam consilio cognito, legatis prae- 
cipit, ut studium coniurationis vehementer simulent, ce- 
teros adeant, bene polliceantur ; dentque operam, uti 
eos quam maxume manifestos habeant. 

XLII. Iisdem fere temporibus in Gallia citeriore at- 
que ulteriore, item in agro Piceno, Bruttio, Apulia, mo- 
tus erat. Namque illi, quos antea Catilina dimiserat, in- 
consulte ac veluti per dementiam cuncta simul agebant; 
nocturnis consiliis, armorum atque telorum portationi- 
bus, festinando, agitando omnia, plus timoris, quam pe- 
riculi effecerant. Ex eo numero complures Q. Metellus 
Celer praetor, ex senati consulto, caussa cognita, in vin- 
cula coniecerat ; item in ulteriore Gallia C. Murena, qui 
ei provinciae legatus praeerat. 

XLIII. At Romae Lentulus cum ceteris, qui princi- 
pes coniurationis erant, paratis, ut videbatur, magnis co- 
piis, constituerat, uti, quum Catilina in agrum Faesula- 
num cum exercitu venisset, L. Bestia tribunus plebis, 
concione habita, quereretur de actionibus Ciceronis, bel- 
lique gravissimi invidiam optumo consuli imponeret ; eo 
signo proxuma nocte cetera multitudo coniurationis suum 
quisque negotium exsequeretur. Sed ea divisa hoc modo 
dicebantur : Statilius et Gabinius uti cura magna manu 
duodecim simul opportuna loca urbis incenderent, quo 
tumultu facilior aaitus ad consulem ceterosque , quibus 
insidiae parabantur, fieret : Cethegus Ciceronis ianuam 
obsideret, eumque vi adgrederetur ; alius autem alium; 
sed filii familiarum, quorum ex nobilitate maxuma pars 
erat, parentes interficerent ; simul, caede et incendio 
perculsis omnibus, ad Catilinam erumperent. Inter haec 
parata atque decreta Cethegus semper querebatur de 
ignavia sociorum : illos dubitando et dies prolatando ma- 

gnas opportunitates corrumpere ; facto, non consulto, in 
tali periculo opus esse : seque, si pauci adiuvarent, lan- 
guentibus aliis, impetum in curiam facturum. Natura fe- 
rox, vehemens, manu promptus erat; maxumum bonum 
in celeritate putabat. 

XL1V. Sea Allobroges ex praecepto Ciceronis per Ga- 
binium ceteros conveniunt ; ab Lentulo, Cethego, Stati- 
lio, item Cassio postulant iusiurandum, quod signatum ad 
cives perferant : aliter haud facile eos ad tantum nego- 
tium impelli posse. Ceteri nihil suspicantes dant : Cas- 
sius semet eo brevi venturum pollicetur, ac paullo ante 
legatos ex urbe proficiscitur. Lentulus cum his T. Vol- 
turcium quemdam Crotoniensem mittit, ut Allobroges, 
prius quam domum pergerent, cum Catilina, data atque 
accepta fide, societatem confirmarent. Ipse Volturcio lit- 
teras ad Catilinam dat, quarum exemplum infra scrip- 
tum est 

« Qui sim, ex eo, quem ad te misi, cognosces. Fac 
cogites, in quanta calamitate sis, et memineris te virum 
esse ; consideres, quid tuae rationes postulent : auxilium 
petas ab omnibus, etiam ab infimis. » Ad hoc mandata 
verbis dat : « Quum ab senatu hostis indicatus sit, quo 
consilio servitia repudiet ? In urbe parata esse, quae ius- 
serit : ne cunctetur ipse propius accedere. ® 

XLV. His rebus ita actis, constituta nocte, qua pro- 
ficiscerentur, Cicero, per legatos cuncta edoctus, L. Va- 
lerio Flacco et C. Pomptino praetoribus imperat, uti in 

K onte Mulvio per insidias Allobrogum comitatus depre- 
endant: rem omnem aperit, cuius gratia mittebantur; 
cetera, uti facto opus sit, ita agant, permittit. Illi, ho- 
mines militares, sine tumultu praesidiis collocatis, sicuti < 

praeceptum erat, occulte pontem obsident. Postquam ad 
id loci legati cum Volturcio venere, et simul utrimque, 
clamor exortus est, Galli, cito cognito consilio, sine mora 
praetoribus se tradunt. Volturcius primo, cohortatus ce- 
teros, gladio se a multitudine defendit; deinde, ubi a 
legatis desertus est, multa prius de salute sua Pompti- 
num obtestatus, quod ei notus erat, postremo timidus ac 
vitae diffidens, velut hostibus, sese praetoribus dedit. 

XLVI. Quibus rebus confectis, omnia propere per 
nuntios consuli declarantur. At illum ingens cura at- 
que laetitia simul occupavere. Nam laetabatur, conio- 
ratione patefacta, civitatem periculis ereptam esse: 
porro autem anxius erat, in maxumo scelere tantis 
civibus deprehensis, quid facto opus esset; poenam 
illorum sibi oneri, impunitatem perdundae reipubli- 
cae foro credebat. Igitur, confirmato animo, vocari ad 
sese iubet Lentulum, Cethegum, .Statilium, Gabinium, 
item Q. Coepariura quemdam Terracinensem, qui in Apu- 
liam ad concitanda servitia proficisci parabat. Ceteri sine 
mora veniunt: Coeparius, paullo ante domo egressus, 
cognito indicio, ex urbe profugerat Consul Lentulum, 
quod praetor erat, ipse manu tenens in senatum perdu- 
cit; reliquos cum custodibus in aedem Concordiae ve- 
nire iubet. Eo senatum advocat, magnaque frequentia 
eius ordinis Volturcium cum legatis introducit : Flac- 
cum praetorem scrinium cum litteris, quas a legatis ac- 
• ceperat, eodem adferre iubet. 

XLVII. Volturcius, interrogatus de itinere, de litte- 
ris, postremo quid aut qua de caussa consilii habuisset, 
primo fingere alia, dissimulare de coniurationc ; post, 
ubi fide publica dicere iussus est, omnia, uti gesta erant, 

a erit, aocetque, se, paucis ante diebus a Gabinio et 
epario socium adseitum, nihil amplius scire, quam le- 
gatos : tantummodo audire solitum ex Gabinio, P. Au- 
tronium, Servium Sullam, L. Vargunteium, multos prae- 
terea in ea coniurationc esse. Eadem Galli fatentur, ac 
Lentulum dissimulantem coarguunt, praeter litteras, ser- 
monibus, quos ille habere solitus erat: «ex libris Sibyl- 
linis regnum Romae tribus Corneliis portendi ; Cinnam 
atque Sullam antea : se tertium esse, cui fatum foret i 
Urbis potiri : praeterea ab incenso Capitolio illum esse 
vigesimum annum, quem saepe ex prodigiis haruspices 
respondissent bello civili cruentum fore. » Igitur per- 
lectis litteris, quum prius omnes signa sua cognovissent, 
senatus decernit, uti abdicato magistratu Lentulus, item- 
que ceteri in liberis custodiis haberentur. Itaque Lentu- 
lus P. Lentulo Spintheri, qui tum aedilis erat, Cethe- 

gus Q. Cornificio, Statilius C. Caesari, Gabinius M. Cras- 
so, Coeparius (nam is paullo ante ex fuga retractus erat) 
Cn. Terentio senatori traduntur. 

XLVIII. Interea plebes, coniuratione patefacta, quae 
primo, cupida rerum novarum, nimis bello favebat, mu- 
tata mente, Catilinae consilia exsecrari, Ciceronem ad 
coelum tollere; veluti ex servitute erepta, gaudium at- 
que laetitiam agitabat. Namque alia belli facinora prae- 
dae magis, quam detrimento fore; incendium vero cru- 
dele, immoderatum, ac sibi maxumc calamitosum puta- 
bat : quippe cui omnes copiae in usu quotidiano et cultu 
corporis erant. Post eum diem quidam L. Tarquinius 
ad senatum adductus erat, quem, ad Catilinam profici- 
scentem, ex itinere retractum aiebant. Is, quum se di- 
ceret indicaturum de coniuratione, si fides publica data 
esset, iussus a consule, quae sciret, edicere, eadem 
fere, quae Volturcius, de paratis incendiis, de caede bo- 
norum, de itinere hostium senatum docet : praeterea, 
« se missum a M. Crasso, qui Catilinae nunciaret, ne 
eum Lentulus et Cethegus aliique ex coniuratione de- 
prehensi terrerent; eoque magis properaret ad Urbein 
accedere, quo et ceterorum animos reficeret, et illi fa- 
cilius c periculo eriperentur. » Sed ubi Tarquinius Cras- 
sum nominavit, hominem nobilem, maxumis divitiis, 
summa potentia: alii rem incredibilem rati; pars, tam- 
etsi verum existuroabant , tamen, quia in tali tempore 
tanta vis hominis magis leniunda quam exagitanda vi- 
debatur; plerique Crasso ex negotiis privatis obnoxii, 
conclamant , indicem falsum esse , deque ea re postu- 
lant uti referatur. Itaque, consulente Cicerone, frequens 
senatus decernit, Tarquinii indicium falsum videri, eum- 
que fn vinculis retinendum, neque amplius potestatem 
faciundam, nisi de eo indicaret, cuius consilio tantam 
rem esset mentitus. Erant eo tempore, qui aestuma- 
rent, indicium illud a P. Autronio machinatum, quo 
facilius, adpellato Crasso, per societatem periculi reli- 
quos illius potentia tegeret. Alii Tarquinium a Cice- 
rone immissum aiebant, ne Crassus, more suo, suscepto 
malorum patrocinio, rempublicam conturbaret. Ipsum 

Crassum ego postea praedicantem audivi, tantam illam 
contumeliam sibi ab Cicerone impositam. 

XLIX. Sed iisdem temporibus Q. Catulus et C. Piso 
neque precibus, neque gratia, neque pretio Ciceronem 
impellere potuere, uti per Allobroges aut alium indi- 
cem C. Caesar falso nominaretur. Nam uterque cum 
illo gravis inimicitias exercebant ; Piso, oppugnatus in 
iudicio repetundarum, propter cuiusdam Transpadani 
supplicium iniustum ; Catulus , ex petitione pontifi- 
catus odio incensus , quod extrema aetate , maxumis 
honoribus usus, ab adulescentulo Caesare victus di- 
scesserat. l\es autem opportuna videbatur , cjuod is 
privatim egregia liberahtate , publice maxumis mu- 
neribus grandem pecuniam debebat. Sed ubi consulem 
ad tantum facinus impellere nequeunt, ipsi singulatim 
circumeundo atque ementiundo, quae se ex Volturcio 
aut Allobrogibus audisse dicerent, magnam illi invi- 
diam conflaverant; usque adeo, ut nonnulli equites ro- 
raani, qui praesidii caussa cum telis erant circum aedem 
Concordiae, seu periculi magnitudine, seu animi nobi- 
litate impulsi, quo studium suum in rempublicam cla- 
rius esset, egredienti ex senatu Caesari gladio mini- 
tarentur. 

L. Dum haec in senatu aguntur, et dum legatis Al- 
lobrogum et Tito Volturcio, comprobato eorum indicio, 
praemia decernuntur: liberti et pauci ex clientibus Len- 
tuli diversis itineribus opifices atque servitia in vicis 
ad eum eripiendum sollicitabant : partim exquirebant 
duces multitudinum, qui pretio rempublicam vexare so- 
liti erant. Cethegus autem per nuncios familiam atque 
libertos suos, lectos et exercitatos in audaciam, orabat, 
ut, grege facto, cum telis ad sese irrumperent. Consul, 
ubi ea parari cognovit, dispositis praesidiis, uti res at- 
que tempus monebat, convocato senatu refert, quid de 
his fieri placeat, qui in custodiam traditi erant. Sed 
eos paullo ante frequens senatus iudicaverat contra rem- 
publicam fecisse. Tum D. lunius Silanus, primus sen- 
tentiam rogatus , quod eo tempore consul designatus 
erat, de iis, qui in custodiis tenebantur, et praeterea 


Digitized by Google 



CATILINA. 33 

de L. Cassio, P. Furio, P. Umbreno, Q. Annio, si de- 
prehensi forent, supplicium sumendum decreverat ; isque 
postea, permotus oratione C. Caesaris, pedibus in sen- 
tentiam Tib. Neronis iturum se dixerat ; quod de ea 
re, praesidiis additis, referundum censuerat. Sed Cae- 
sar, ubi ad eum ventum est, rogatus sententiam a con- 
sule, huiuscemodi verba locutus est 

LI. « Omnes homines, Patres conscripti, qui de re- 
bus dubiis consultant, ab odio, amicitia, ira atque mi- 
sericordia vacuos esse decet. Haud facile animus verum 

f irovidet, ubi illa obficiunt; neque quisquam omnium 
ubidini simul et usui paruit. Ubi intenderis ingenium, 
valet; si lubido possidet, ea dominatur, animus nihil 
valet. Magna mihi copia est memorandi, P. C., qui re- 
ges aut qui populi, ira aut misericordia impulsi, male 
consuluerint: sed ea malo dicere, quae maiores no- 
stri, contra lubidincm animi sui, recte atque ordine fe- 
cere. Bello Macedonico, quod cum rege Perse gessimus, 
Rhodiorum civitas magna atque magnifica, quae populi 
romani opibus creverat, infida atque advorsa nobis fuit : 
sed postquam, bello confecto, de Rhodiis consultum est, 
maiores nostri, ne quis divitiarum magis, quam iniu- 
riae caussa bellum inceptum diceret, impunitos eos di- 
misere. Item bellis Punicis omnibus, quum saepe Car- 
thaginienses et in pace et per inducias multa nefaria 
facinora fecissent, numquam ipsi per occasionem talia 
fecere : magis, quid se dignum foret, quam quod in il- 
los iure fieri posset, quaerebant Hoc item vobis pro- 
videndum est, Patres conscripti, ne plus valeat apud 
vos P. Lentuli et ceterorum scelus, quam vestra di- 

f jnitas; neve magis irae vestrae, quam famae consu- 
atis. Nam si digna poena pro factis eorum reperitur, 
novum consilium adprobo : sin magnitudo sceleris om- 
nium ingenia exsuperat, iis utendum censeo, quae le- 
gibus comparata sunt. Plerique eorum, qui ante me sen- 
tentias dixerunt, composite atque magnifice casum rei- 
publicae miserati sunt: quae belli saevitia esset, quae 
victis acciderent, enumeravere ; rapi virgines, pueros : 
divelli liberos a parentum complexu : matres familia- 

rum pati, quae victoribus collibuissent : fana atque do- 
mos exspoliari ; caedem, incendia fieri; postremo armis, 
cadaveribus, cruore atque luctu omnia compleri. Sed, 
per Deos immortalis! quo illa oratio pertinuit? an uti 
vos infestos coniurationi faceret? Scilicet quem res tanta 
atque tam atrox non permovit, eum oratio accendet. 
Non ita est; neque cuiquam mortalium iniuriae suae 
parvae videntur : multi eas gravius aequo habuere. Sed 
aliis alia licentia est, Patres conscripti. Qui demissi in 
obscuro vitam agunt, si quid iracundia deliquere, pauci 
sciunt; fama atque fortuna eorum pares sunt : qui ma- 
gno imperio praediti in excelso aetatem agunt, eorum 
facta cuncti mortales novere. Ita in maxunia fortuna 
minuma licentia est ; neque studere, nequo odisse, sed 
ininume irasci decet Quae apud alios iracundia dicitur, 
ea in imperio superbia atque crudelitas adpellatur. Equi- 
dem ego sic existumo, Patres conscripti, omnis cru- 
ciatus minores, quam facinora illorum esse ; sed plerique 
mortales postrema meminere, et in hominibus impiis, sce- 
leris eorum obliti, de poena disserunt, si ea paullo saevior 
fuerit. D. Silanum, virum fortem atque strenuum, certo 
scio, quae dixerit, studio reipublicae dixisse, neque illum 
in tanta re gratiam aut inimicitias exercere; eos mores 
eamque modestiam viri cognovi. Verum sententia eius 
mihi non crudelis (quid enim in talis homines crudele 
fieri potest ?) sed aliena a republica nostra videtur. Nam 
profecto aut metus aut iniuria te subegit, Silane, con- 
sulem designatum, genus poenae novum decernere. De 
timore supervacaneum est disserere, quum praesertim 
diligentia clarissimi viri consulis tanta praesidia sint in 
armis. De poena possumus equidem dicere id, quod res 
habet : in luctu atque miseriis mortem aerumnarum 
requiem, non cruciatum esse ; eam cuncta mortalium 
mala dissolvere ; ultra neque curae neque gaudio lo- 
cum esse. Sed, per deos immortalis ! quamobrem in sen- 
tentiam non addidisti, uti prius verberibus in eos ani- 
madverteretur ? An, quia lex Porcia vetat? at aliae 
leges item condemnatis civibus non animam eripi, sed 
exsilium permitti iubent. An, quia gravius est verberari, 

quam necari? Quid aut acerbum aut nimis grave est 
in homines tanti facinoris convictos ? Sin, quia levius ; 
qui convenit, in minore negotio legem timere, quum 
eam in maiore neglexeris? At enim quis reprehendet, 

3 nod in parricidas reipublicae decretum erit ? Tempus, 
ies , fortuna , cuius lubido gentibus moderatur. Illis 
merito accidet, quicquid evenerit : ceterum vos, Patres 
conscripti, quid in alios statuatis, considerate. Omnia 
mala exempla ex bonis [initiis] orta sunt : sed ubi im- 
perium ad ignaros aut minus bonos pervenit, novum 
illud exemplum ab dignis et idoneis ad indignos et non 
idoneos transfertur. Lacedaemonii, devictis Atheniensi- 
bus, triginta viros imposuere, qui rempublicam eorum 
tractarent Hi primo coepere pessumum quemque et om- 
nibus invisum indemnatum necare. Ea populus laetari 
et merito dicere fieri. Post, ubi paullatim licentia crc- 
yit, inxta bonos et malos lubidinose interficere, ceteros 
metu terrere. Ita civitas, servitute oppressa, stultae lae- 
titiae gravis poenas dedit. NostrA memoria, victor Sulla, 
quum Damasippum et alios huiusmodi, qui malo reipu- 
blicao creverant, iugulari iussit, quis non factum eius 
laudabat? Homines scelestos et factiosos, qui seditioni- 
bus rempublicam exagitaverant, merito necatos aiebant. 
Sed ea res magnae initium cladis fuit. Nam uti quisque 
domum aut villam, postremo vas aut vestimentum ali- 
cuius concupiverat, aabat operam, ut is in proscripto- 
rum numero esset. Ita illi, quibus Damasippi mors lae- 
titiae fuerat, post paullo ipsi trahebantur : neque prius 
-finis iugulandi fuit, quam Sulla omnes suos divitiis ex- 
plevit Atque ego haec non in M. Tullio, neque his tem- 
poribus vereor. Sed in magna civitate multa et varia 
ingenia sunt Potest alio tempore, alio consule, cui item 
exercitus in manu sit, falsum aliquid pro vero credi. 
Ubi hoc exemplo, per senali decretum, consul gladium 
eduxerit, quis illi finem statuet, aut quis moderabitur ? 
Maiores nostri, Patres conscripti, neque consilii neque 
audaciae umquam eguere : neque illis superbia obstabat, 
quo minus aliena instituta, si modo proba erant, imita- 
• rentur. Arma atque tela militaria an Samnitibus, insi- 

gnia magistratuum ab Tuscis pleraque sumpserunt : po- 
stremo quod ubique apud socios aut hostes idoneum vi- 
debatur, cum summo studio domi exsequebantur; imi- 
tari, quam invidere bonis, malebant. Sed eodem illo tem- 

E rc, Graeciae morem imitati, verberibus animadverte- 
nt in cives ; de condemnatis summum supplicium su- 
mebant. Postquam respublica adolevit, et multitudine 
civium factiones valuere, circumveniri innocentes, alia 
huiuscemodi fieri coepere ; tunc lex Porcia aliaeque le- 
ges paratae sunt, quibus legibus exsilium damnatis per- 
missum est. Hanc ego caussam, Patres conscripti, quo 
minus novum consilium capiamus, in primis magnam 
puto. Profecto virtus atque sapientia maior in illis fuit, 
qui ex parvis opibus tantum imperium fecere, quam in 
nobis, qui ea bene parta vix retinemus. Placet igitur, 
eos dimitti, et augeri exercitum Catilinae ? Minume ; sed 
ita censeo : publicandas eorum pecunias, ipsos in vin- 
culis habendos per municipia, quae maxume opibus va- 
lent : neu quis de his postea ad senatum referat, neve 
cum populo agat : qui aliter fecerit, senatum existumare, 
eum contra rempublicam et salutem omnium facturum. » 

LII. Postquam Caesar dicendi finem fecit, ceteri ver- 
bo, alius alii, varie adsentiebantur : at M. Porcius Cato, 
rogatus sententiam , huiuscemodi orationem habuit. 
* Longe mihi alia mens est, Patres conscripti, quum res 
atque pericula nostra considero, et quum sententias non- 
nullorum ipse mecum reputo. Illi mihi disseruisse viden 
tur de poena eorum, qui patriae, parentibus, aris atque 
focis suis bellum paravere : res autem monet, cavere ab 
illis magis, quam, quid in illos statuamus, consultare. 
Nam cetera maleficia tum persequare, ubi facta sunt ; 
hoc nisi provideris ne accidat, ubi evenit, frustra iudi- 
cia implores : capta urbe, nihil fit reliqui victis. Sed, per 
Deos immortalis, vos ego adpello, qui semper domos, 
villas, signa, tabulas vestras pluris, quam rempublicam, 
fecistis : si ista, cuiuscumque modi sint, quae amplexa- 
mini, retinere, si voluptatibus vestris otium praebere 
voltis ; expergiscimini aliquando et capessite rempubli- 
cam. Non agitur de vectigalibus, neque de sociorum in- 

iuriis ; libertas ot anima nostra in dubio est. Saepenu- 
mero, Patres conscripti, multa verba in hoc ordine feci; 
saepe de luxuria atque avaritia nostrorum civium que- 
stus sum ; multosque mortalis ea caussa advorsos habeo. 
Qui mihi atque animo meo nullius umquam delicti gra- 
tiam fecissem, haud facile alterius lubidini malefacta 
condonabam. Sed ea tametsi vos parvi pendebatis, ta- 
men respublica firma erat ; opulentia neglegentiam to- 
lerabat. Nunc vero non id agitur, bonisne an malis mo- 
ribus vivamus, neque quantum aut quam magnificum 
imperium populi romani sit : sed, cuius haec cumque 
modi videntur, nostra, an nobiscum una hostium futura 
sint. Hic mihi quisquam mansuetudinem et misericor- 
diam nominat. Iampridem equidem nos vera rerum vo- 
cabula amisimus. Quia bona aliena largiri, liberalitas; 
malarum rerum audacia, fortitudo vocatur, eo respu- 
blica in extremo sita est. Sint sane, quoniam ita se mo- 
res habent, liberales ex sociorum fortunis, sint miseri- 
cordes in furibus aerarii: ne illi sanguinem nostrum lar- 
giantur, et, dum paucis scelestis parcunt, bonos omnis 
perditum eant Bene et composite C. Caesar paullo ante 
in hoc ordine de vita et morte disseruit, credo falsa 
existumans ea, quae de inferis memorantur: diverso iti- 
nere malos a bonis loca tetra, inculta, foeda atque for- 
midolosa habere. Itaque censuit pecunias eorum publi- 
candas, ipsos per municipia in custodiis habendos ; vide- 
licet timens, ne, si Romae sint, aut a popularibus cqn- 
iurationis, aut a multitudine conducta per vim eripian- 
tur. Quasi vero mali atque scelesti tantummodo in Urbe, 
et non per totam Italiam sint ; aut non ibi plus possit 
audacia, ubi ad defendetidum opes minores sunt. Quare 
v««num equidem hoc consilium est, si periculum ex il- 
lis metuit ; sin in tanto omnium metu solus non timet, 
eo magis refert, me mihi atque vobis timere. Quare, 
quum de P. Lentulo ceterisque statuetis, pro certo ha- 
betote, vos simul de exercitu Catilinae et de omnibus 
coniuratis decernere. Quanto vos attentius ea agetis , 
tanto illis animus infirmior erit ; si paullulum modo vos 
languere viderint, iam omnes feroces aderunt. Nolite 

exislumare, maiores nostros armis rempublicam ex parva 
magnam fecisse. Si ita res esset, multo pulcherrumam 
eam nos haberemus: quippe sociorum atque civium, prae- 
terea armorum atque equorum maior nobis copia, quam 
illis, est. Sed alia fuere, quae illos magnos fecere; quae 
nobis nulla sunt: domi industria, foris iuslum imperium; 
animus in consulendo liber, neque delicto neque lubi- 
dini obnoxius. Pro his nos habemus luxuriam atque ava- 
ritiam ; publice egestatem, privatim opulentiam ; lauda- 
mus divitias, sequimur inertiam ; inter bonos et malos 
discrimen nullum ; omnia virtutis praemia ambitio pos- 
sidet. Neque mirum ; ubi vos separatim sibi quisque con- 
silium capitis, ubi domi voluptatibus, hic pecuniae aut 
gratiae servitis, eo fit, ut impetus fiat in vacuam rem- 
publicam. Sed ego haec omitto. Coniuravere nobiiissumi 
cives patriam incendere : Gallorum gentem, infestissu- 
mam nomini romano, ad bellum arcessunt; dux ho- 
stium cum exercitu supra caput est : vos cunctamini 
etiam nunc, quid intra moenia deprehensis hostibus fa- 
ciatis ? Misereamini censeo : deliquere homines adule- 
scentuli per ambitionem ; atque etiam armatos dimitta- 
tis. Nae ista vobis mansuetudo et misericordia, si illi 
arma ceperint, in miseriam vertet. Scilicet res ipsa aspera 
est ; sed vos non timetis eam. Immo vero maxume ; sed 
inertia et mollitia animi, alius alium exspectantes, cun- 
ctamini. Videlicet Diis immortalibus confisi, qui hanc 
repipublicam in maxumis saepe periculis servavere. Non 
votis neque suppliciis muliebribus auxilia Deorum paran- 
tur : vigilando, agendo, bene consulendo prospera om- 
nia cedunt: ubi socordiae tete atque ignaviae tradide- 
ris, nequicquam Deos implores ; irati infestique sunt. 
Apud maiores nostros A. Manlius Torquatus bello gal- 
lico filium suum, quod is contra imperium in hostem 
pugnaverat, necari mssit ; atque ille egregius adulescens 
immoderatae fortitudinis morte poenas dedit. Vos, de cru- 
delissumis parricidis quid statuatis, cunctamini? Videli- 
cet vita cetera eorum huic sceleri obstat. Verum par- 
cite dignitati Lentuli, si ipse pudicitiae, si famae suae, 
si Diis aut hominibus umquam ullis pepercit: ignoscite 

Cethegi adulescentiae ; nisi iterum iam patriae bellum 
fecit. Nam quid ego de Gabinio, Statilio, Coepario lo- 
quar ? quibus si auicquam pensi limquam fuisset, non 
ea consilia de repumica habuissent. Postremo, Patres con- 
scripti, si mchercule peccato locus esset, facile paterer, 
vos ipsa re corrigi, quoniam verba contemnitis. Sed un- 
dique circumventi sumus : Catilina cum exercitu in fau- 
cibus urget: alii intra moenia atque in sinu urbis sunt 
hostes : neque parari neque consuli quicquam occulte 
potest. Quo magis properandum est Quare ita ego cen- 
seo : quum nefario consilio sceleratorum civium respu- 
blica in maxuma pericula venerit, hiquo indicio T. Vol- 
turcii et legatorum Allobrogum convicti confessique sint, 
caedem, incendia, aliaque se foeda atque crudelia faci- 
nora in civis patriamque paravisse; do confessis, sicuti 
de manifestis rerum capitalium, more maiorum, suppli- 
cium sumendum. » 

LIll. Postquam Cato adsedit, consulares omnes item- 
que senatus magna pars sententiam eius laudant, vir- 
tutem animi ad coelum ferunt : alii alios increpantes 
timidos vocant : Cato clarus atque magnus habetur : se- 
nati decretum fit, sicuti ille consuerat. 

Sed mihi multa legenti, multa audienti, quae populus 
romanus domi militiaeque, mari atque terra praeclara 
facinora fecit, forte lubuit attendere, quae res maxume 
tanta negotia sustinuisset. Sciebam, saepenumero parva 
manu cum magnis legionibus hostium contendisse : co- 
gnoveram, parvis copiis bella gesta cum opulentis regi- 
bus : ad hoc saepe forturtae violentiam toleravisse : fa- 
cundia Graecos, gloria belli Gallos ante Romanos fuisse. 
Ac mihi multa agitanti constabat, paucorum civium egre- 
giam virtutem cuncta patravisse ; eoque factum, uti di- 
vitias paupertas, multitudinem paucitas superaret. Sed 
postquam luxu atque desidia civitas corrupta est, rur- 
sus respublica magnitudine sua imperatorum atque ma- 
gistratuum vitia sustentabat; ac, veluti o (foeta parente, 
multis tempestatibus haud sane quisquam Romae vir- 
tute magna fuit. Sed memoria mea ingenti virtute, di- 
versis moribus fuere viri duo, M. Cato et C. Caesar : 

quos, quoniam res obtulerat, silentio praeterire non fuit 
consilium, quin utriusque naturam et mores, quantum 
ingenio possem, aperirem. 

L1V. Igitur his genus, aetas, elequentia prope aequa- 
lia fuere : magnitudo animi par, item gloria ; sed alia 
alii. Caesar beneficiis atque munificentia magnus habe- 
batur ; integritate vitae Cato. Ille mansuetudine et mi- 
sericordia clarus factus; huic severitas dignitatem ad- 
diderat. Caesar dando, sublevando, ignoscendo ; Cato ni- 
hil largiundo gloriam adeptus est. In altero miseris per- 
fugium erat, in altero malis pernicies : illius facilitas, 
huius constantia laudabatur. Postremo Caesar in ani- 
mum induxerat laborare, vigilare ; negotiis amicorum 
intentus, sua neglegere ; nihil denegare, quod dono di- 
gnum esset; sibi magnum imperium, exercitum, novum 
bellum exoptabat, ubi virtus enitescere posset. At Ca- 
toni studium modestiae, decoris, sed maxume severita- 
tis erat. Non divitiis cum divite, neque factione cum 
factioso ; sed cum strenuo virtute, cum modesto pudore, 
cum innocente abstinentia certabat; esse, quam videri, 
bonus malebat ; ita, quo minus gloriam petebat, eo il- 
lum magis sequebatur. 

LV. Postquam, ut dixi, senatus in Catonis sententiam 
discessit, consul, optumum factum ratus, noctem, quae 
instabat, antecapere, ne quid eo spatio novaretur, trium- 
viros, quae supplicium postulabat, parare iubet ; ipse, 
dispositis praesidiis, Lentulum in carcerem deducit : ce- 
teris idem fit per praetores. Est locus in carcere, quod 
Tullianum adpellatur, ubi paullulum ascenderis, ad lae- 
vam-, circiter duodecim pedes humi depressus : eum mu- 
niunt undique parietes atque insuper camera, lapideis 
fornicibus vincta ; sed incultu, tenebris, odore, foeda 
atque terribilis eius facies est. In eum locum postquam 
demissus est Lentulus, vindices rerum capitalium, qui- 
bus praeceptum erat, laqueo gulam fregere. Ita ille pa- 
tricius, ex gente clarissuma Corneliorum, qui consulare 
imperium Romae habuerat, dignum moribus factisque 
suis exitum vitae invenit. De Cethego, Statilio, Gabinio, 
Coepario eodem modo supplicium sumptum est. 

LVI. Dum ea Romae geruntur, Catilina ex omni co- 
pia, quam et ipse adduxerat et Manlius habuerat, duas 
legiones instituit ; cohortes pro numero militum com- 
plet : deinde, ut quisque voluntarius aut ex sociis in ca- 
stra venerat, aequaliter distribuerat, ac brevi spatio le- 
giones numero hominum expleverat; quum initio non 
amplius duobus millibus hanuisset. Sed ex omni copia 
circiter pars quarta erat militaribus armis instructa ; ce- 
teri, ut quemque casus armaverat, sparos aut lanceas, 
alii praeacutas sudes portabant. Sed postquam Antonius 
cum exercitu adventabat, Catilina per montes iter fa- 
cere, modo ad urbem, modo in Galliam versus castra 
movere ; hostibus occasionem pugnandi non dare : spe- 
rabat propediem magnas copias sese habiturum, si Ro- 
mae socii incepta patravissent. Interca servitia repudia- 
bat, cuius initio ad cum magnae copiae concurrebant, 
opibus coniurationis fretus ; simul alienum suis rationi- 
bus existumans, videri caussam civium cum servis fugi- 
tivis communicavisse. 

LVII. Sed postquam in castra nuntius pervenit, Ro- 
mae conjurationem patefactam, de Lentulo, Cethego, ce- 
terisque, quos supra memoravi, supplicium sumpturo : 
plerique, quos ad bellum spes rapinarum aut novarum 
rerum studium illexerat, dilabuntur : reliquos Catilina 
per montes asperos magnis itineribus in agrum Pisto- 
riensem abducit, eo consilio, uti per tramites occulte per- 
fugeret in Galliam [Transalpinam]. At Q. Metellus Ce- 
ler cum tribus legionibus in agro Piceno praesidebat, 
ex difficultate rerum eadem illa existumans, quae supra 
diximus, Catilinam agitare. Igitur, ubi iter eius ex per- 
fugis cognovit, castra propere movit, ac sub ipsis radi- 
cibus montium consedit, qua illi descensus erat in Gal- 
liam properanti. Neque tamen Antonius procul aberat: 
utpote qui magno exercitu, locis aequioribus, expeditus, 
in fuga sequeretur. Sed Catilina, postquam videt mon- 
tibus atque copiis hostium se^e clausum, iiy^rbe res 
advorsas, neque fugae, neque praesidii ull* spem; 
optumnm factu ratus, in tali re fortunam belli ten- 
tare, statuit cum Antonio quam primum confligere. Ita- 

que, concione advocata, huiuscemodi orationem habuit : 
LVII'1. « Compertum ego habeo, milites, verba vir- 
tutem non addere; neque ex ignavo strenuum, neque 
fortem ex timido exercitum oratione imperatoris fieri. 
Quanta cuiusque animo audacia natura aut moribus inest, 
tanta in bello patere solet ; quem neque gloria neque 
pericula excitant, nequidquam hortere : timor animi 
auribus obficit. Sed ego vos, quo pauca monerem, ad- 
vocavi j simul uti caussam mei consilii aperirem. Sci- 
tis equidem, milites, socordia atque ignavia Lentuli quan- 
tam ipsi nobisque cladem attulerit; quoque modo, dum 
ex urbe praesidia opperior, in Galliam proficisci nequi- 
verim. Nunc vero quo in loco res nostrae sint, iuxta 
mecuin omnes intellegitis. Exercitus hostium duo, unus 
ab urbe, alter a Gallia obstant : diutius in his locis esse, 
si maxume animus ferat, frumenti atque aliarum rerum 
egestas prohibet. Quocumque ire placet, ferro iter ape- 
riundunl est. Quapropter vos moneo, uti forti atque pa- 
rato animo silis ; et, quum proelium inibitis, memine- 
ritis, vos divitias, decus, gloriam, praeterea libertatem 
atque patriam in dextris vestris portare. Si vincimus, 
omnia nobis tuta erunt, commeatus abunde, municipia 
atque coloniae pAtebunt ; sin metu cesserimus, eadem illa 
advorsa fient : neque locus neque amicus quisejuam te- 
get, quem arma non texerint. Praeterea, milites, non 
eadem nobis et illis necessitudo impendet ; nos pro pa- 
tria, pro libertate, pro vita certamus : illis supervaca- 
neum est pro potentia paucorum pugnare. Quo auda- 
cius adgredimini, memores pristinae virtutis. Licuit vo- 
bis cum summa turpitudine in exsilio aetatem agere : 
potuistis 'nonnulli Romae, amissis bonis, alienas opes 
exspectare. Quia illa foeda atque intoleranda viris vide- 
bantur, haec sequi decrevistis. Si haec relinquere vol- 
tis, audacia opus est ; nemo, nisi victor, pace bellum 
mutavit. Nam in fuga salutem speraro, quum arma, quis 
corpus tegitur, ab hoste avorteris, ca vero dementia est. 
Semper in proelio iis maxumum est periculum, qui ma- 
xume timent : audacia pro muro habetur. Quum vos con- 
sidero, milites, et quum facta vestra aestumo, magna me 

spes victoriae tenet. Animus, aetas, virtus vestra me hor- 
tantur ; praeterea necessitudo, quae etiam timidos for- 
tis facit. Nam multitudo hostium ne circumvenire queat, 
prohibent angustiae loci. Quodsi virtuti vestrae fortuna 
inviderit, cavete, ne inulti animam amittatis ; neu capti 
potius, sicuti pecora, trucidemini, quam, virorum more 
pugnantes, cruentam atque luctuosam victoriam hosti- 
bus relinquatis. » 

LIX. H aec ubi dixit, paullulum commoratus, signa 
canere iubet; atque instructos ordines in locum aequum 
deducit. Dein, remotis omnium equis, quo militibus, exae- 
quato periculo, animus amplior esset, ipse pedes exer- 
citum pro loco atque copiis instruit. Nam, uti planities 
erat inter sinistros montes et ab dextera, rupes aspera, 
octo cohortes in fronte constituit : reliqua signa in sub- 
sidiis artius collocat. Ab his centuriones omnes lectos 
et evocatos, praeterea ex gregariis militibns oplnmum 
quemque armatum in primam aciem subducit. C. Man- 
lium in dextra, Faesulanum quemdam in sinistra parte 
curare iubet : ipse cum libertis et colonis propter aqui- 
lam adsistit, quam bello Cimbrico C. Marius in exercitu 
habuisse dicebatur. At ex altera parte C. Antonius, pe- 
dibus aeger, quod proelio adesse nequibat, M. Petreio 
legato exercitum permittit. Ille cohortes veteranas, quas 
tumulti caussa conscripserat, in fronte; post eas ce- 
terum exercitura in subsidiis locat. Ipse equo circum- 
iens, unumquemque nominans adpellat, hortatur, ro- 
gat, ut meminerint, se contra latrones inermos, pro pa- 
tria, pro liberis, pro aris atque focis suis certare. Homo 
militaris, quod amplius annos triginta tribunus, aut prae- 
fectus, aut legatus, aut praetor cura magna gloria in exer- 
citu fuerat, plerosque ipsos factaque eorum fortia nove- 
rat ; ea commemorando militum animos' accendebat. 

LX. Sed ubi, omnibus rebus exploratis, Potreius tuba 
signum dat, cohortes paullatim incedere iubet ; idem fa- 
cit hostium exercitus. Postquam eo ventum est, unde a 
ferentariis proolium committi posset, maxumo clamore 
infestis signis concurrunt ; pila omittunt, gladiis res ge- 
ritur. Veterani, pristinae virtutis memores, cominus acri- 

tor instare ; illi haud timidi resistant ; maxuma vi cer- 
tatur. Interea Catilina cum expeditis in prima acie ver- 
sari, laborantibus succurrere, integros pro sauciis arces- 
sere : omnia providere, multum ipse pugnare, saepe ho- 
stem ferire ; strenui militis et boni imperatoris officia 
simul exsequebatur. Petreius, ubi videt, Catilinam, con- 
tra ac ratus erat, magna vi contendere ; cohortem prae- 
toriam in medios hostis inducit, r eosque perturbatos at- 
que alios alibi resistentes interficit : deinde utrimque ex 
lateribus ceteros adgreditur. Manlius et Faesulanus in 
primis pugnantes cadunt. Postquam fusas copias seque 
cum paucis relictum videt Catilina , memor generis at- 
que pristinae dignitatis suae, in confertissumos hostis 
incurrit, ibique pugnans confoditur. 

LXI. Sed confecto proelio, tum vero cerneres, quanta 
audacia quantaque animi vis fuisset in exercitu Cati- 
linae. Nam fere, quem quisque pugnando locum cepe- 
rat, eum, amissa anima, corpore tegebat. Pauci au- 
tem, quos medios cohors praetoria disiecerat, paullo di- 
versius, sed omnes tamen advorsis volneribus concide- 
rant. Catilina vero longe a suis, inter hostium cadavera 
repertus est, paullulum etiam spirans, ferociamque ani- 
mi, quam habuerat vivus, in voltu retinens. Postremo 
ex omni copia neque in proelio neque in fuga quis- 
quam civis ingenuus captus est: ita cuncti suae hostiumque 
vitae iuxta pepercerant. Neque tamen exercitus populi 
romani laetam aut incruentam victoriam adeptus erat; 
nam strenuissumus quisque aut occiderat in proelio, aut 
graviter volneratus discesserat. Multi autem, qui ex ca- 
stris visundi aut spoliandi gratia processerant, volventes 
hostilia cadavera, amicum alii, pars hospitem aut co- 
gnatum reperiebant ; fuere item, qui inimicos suos co- 
gnoscerent. Ita varie per omnem exercitum laetitia, moe- 
ror, luctus atqne gaudia agitabantur. 

HISTORIA. 


I. r also queritur de natura sua genus humanum, 
quod, imbecilla atque aevi brevis, .forte potius, quam 
virtute regatur. Nam contra reputando, neque maius 
aliud neque praestabilius invenias, magisque naturae in- 
dustriam hominum, quam vim aut tempus deesse. Sed 
dux atque imperator vitae mortalium animus est : qui 
ubi ad gloriam virtutis via grassatur, abunde pollens 
potensque et clarus est, neque fortuna eget, quippe quae 
probitatem, industriam, ceterasque artes bonas neque 
dare neque eripere cuiquam potest. Sin captus pravis 
cupidinibus, ad inertiam et voluptates corporis pessum- 
datus est, perniciosa lubidine pauliisper usus : ubi per 
socordiam vires, tempus, ingenium defluxere, naturae 
infirmitas accusatur; suam quique culpam auctores ad 
negotia transferunt. Quodsi hominibus bonarum rerum 
tanta cura esset, quanto studio aliena ac nihil profutura 
multumque etiam periculosa petunt ; neque regerentur 
magis quam regerent casus, et eo magnitudinis proce- 
derent, ubi pro mortalibus gloria aeterni flerent. 

II. Nam uti genus hominum compositum ex corpore 
et anima est, ita res cunctae studiaque omnia nostra 
corporis alia, alia animi naturam sequuntur. Igitur prae- 
clara facies, magnae divitiae, ad hoc vis corporis et alia 
huiuscemodi omnia brevi dilabuntur ; at ingenii egre- 
gia facinora, sicuti anima, immortalia sunt. Postremo 
corporis et fortunae bonorum, ut initium, sic tinis est: 

omniaque orta occidunt, et aucta senescunt; animus in- 
corruptus, aeternus, rector humani generis, agit atque 
habet cuncta, neque ipse habetur. Quo magis pravitas 
eorum admiranda est, qui, dediti corporis gaudiis, per 
luxum et ignaviam aetatem agunt : ceterum ingenium, 
quo neque melius neque amplius aliud in natura mor- 
talium est, incultu atque socordia torpescere sinunt : 
quum praesertim tam multae variaeque sint artes ani- 
mi, quibus summa claritudo paratur. 

III. Verum ex his magistratus et imperia, postremo 
omnis cura rerum publicarum, minume mihi hac tem- 
pestate cupiunda viaentur, quoniam neque virtuti honos 
datur, neque illi, quibus per fraudem ius fuit, utique 
tuti aut eo magis honesti sunt. Nam vi quidem regere 
patriam aut parentes, quamquam et possis et delicta cor- 
rigas, tamen importunum est ; quum praesertim omnes 
rerum mutationes caedem, fugam, incendia, aliaque ho- 
stilia portendant ; frustra autem niti, neque aliud se fa- 
tigando, nisi odium, quaerere, extremae dementiae est; 
nisi forte quem inhonesta et perniciosa lubido tenet, po- 
tentiae paucorum decus atque libertatem suam gratificari. 

IV. Ceterum ex aliis negotiis, quae ingenio exercen- 
tur, in primis magno usui est memoria rerum gestarum: 
cuius de virtute quia multi dixere, praetereundum puto; 
simul ne per insolentiam quis existumet memet studium 
meum laudando extollere. Atque ego credo fore, qui, 
quia decrevi procul a repubhca aetatem agere, tanto 
tamque utili labori meo nomen inertiae imponant : certe, 
quibus maxuma industria videtur, salutare plebem et 
conviviis gratiam quaerere. Qui si reputaverint, et qui- 
bus ego temporibus magistratus adeptus sim, et quales 
viri idem aasequi nequiverint, et postea quae genera 
hominum in senatum pervenerint ; profecto existuma- 
bunt, me magis merito, quam ignavia, iudicium animi 
mei mutavisse, maiusque commodum ex otio meo, J quam 
ex aliorum negotiis, reipublicae venturum. Nam saepe 
ego audivi, Q. Maxumum, P. Scipionem, praeterea civi- 
tatis nostrae praeclaros viros, solitos ita dicere, quum 
maiorum imagines intuerentur, vehementissume sibi ani- 

mum ad virtutem accendi. Scilicet non ceram illam ne- 
que figuram tantam vim in sese habere •; sed memoria 
rerum gestarum eam flammam egregiis viris in pectore 
crescere, neque prius sedari, quam virtus eorum famam 
atque gloriam adaequaverit. At contra, quis est omnium, 
his moribus, quin divitiis et sumptibus, non probitate 
neque industria, cum maioribus suis contendat ? Etiam 
homines novi, qui antea per virtutem soliti erant nobi- 
litatem antevenire, furtim et per latrocinia potius, quam 
bonis artibus, ad imperia et honores nituntur ; proinde 
quasi praetura et consulatus atque alia omnia huiusce- 
modi per se ipsa clara et magnifica sint ; ac non per- 
inde habeantur, ut eorum, qui ea sustinent, virtus est. 
Verum ego liberius altiusquc processi, dum me civitatis 
morum piget taedetque. Nunc ad inceptum redeo. 

V. Bellum scripturus sum, quod populus romanus 
cum lugurtha, rege Numidarum, gessit : primum, quia 
magnum et atrox variftque victoria fuit ; dein, quia tunc 
primum superbiae nobilitatis obviam itum est, quae con- 
tentio divina et humana cuncta permiscuit, eoque ve- 
cordiae processitj ut studiis civilibus bellum atque va- 
stitas Italiae finem faceret. Sed priusquam huiuscemodi 
rei initium expedio, pauca supra repetam, quo ad co- 
gnoscendum omnia illustria magis magisque in aperto 
sint. Bello punico secundo, quo dux Carthaginiensium 
Hannibal, post magnitudinem nominis romani, Italiae 
opes maxume adtriverat, Masinissa, rex Numidarum, in 
amicitiam receptus a P. Scipione, cui cognomen postea 
Africano ex virtute fuit, multa et praeclara rei milita- 
ris facinora fecerat : ob quae, victis Carthaginiensibus 
et capto Syphace, cuius in Africa magnum atque late 
imperium valuit, populus romanus, quascumque urbes 
et agros manu ceperat, regi dono dedit. Igitur amicitia 
Masinissae bona atque honesta nobis permansit. Sed im- 
perii vitaeque eius fmis idem fuit. Dein Micipsa filius 
regnum solus obtinuit, Mastanabale et Gulussa fratribus 
morbo absumptis. Is Adherbalem et Hiempsalem ex sese 
genuit ; Iugurthamque, Mastanabalis fratris filium, quem 
Masinissa, quod ortus ex concubina erat, privatum re- 
liquerat, eodem cultu, quo liberos suos, domi habuit. 

VI. Qui ubi primum adolevit, pollens viribus, decora 
facie, sed multo maxume ingenio validus, non se luxui 
neque inertiae corrumpendum dedit ; sed, uti mos gen- 
tis illius est, equitare, iaculari, cursu cum aequalibus 
certare : et quum omnes gloria anteiret, omnibus tamen 
carus esse : ad hoc pleraque tempora in venando agere, 
leonem atque alias feras primus aut in primis ferire : 
plurimum facere et minimum ipse de se loqui. Quibus 
rebus Micipsa tametsi initio laetus fuerat, existumans 
virtutem lugurlliae regno suo gloriae fore, tamen, post- 
quam hominem adulescentem, exacta sua aetate et par- 
vis liberis, magis magisque crescere intellegit, vehemen- 
ter eo negotio permotus, multa cum animo suo volve- 
bat. Terrebat eum natura mortalium, avida imperii et 
praeceps ad explendam animi cupidinem : praeterea op- 
portunitas suae liberorumque aetatis, quae etiam me- 
diocris viros spe praedae transvorsos agit : ad hoc stu- 
dia Numidarum in lugurtham accensa ; ex quibus, si 
talem virum dolis interfecisset, ne qua seditio aut bel- 
lum oriretur, anxius erat. 

VII. His difficultatibus circumventus ubi videt, neque 
per vim neque insidiis opprimi posse hominem tam ac- 
ceptum popularibus : quod erat lugurtha manu promp- 
tus et adpetens gloriae militaris, statuit eum obiectare 
periculis et eo modo fortunam tentare. Igitur bello nu- 
mnntino Micipsa, quum populo romano equitum atque 
peditum auxilia mitteret, sperans, vel ostentando virtu- 
tem vel hostium saevitia facile eum occasurum, praefe- 
cit Numidis, quos in Hispaniam mittebat. Sed ea res 
longe aliter, ac ratus erat, evenit. Nam lugurtha, ut 
erat impigro atque acri ingenio, ubi naturam P. Scipio- 
nis, qui tum Romanis imperator erat, et morem ho- 
stium cognovit, multo labore multaque cura, praeterea 
modestissume parendo et saepe obviam eundo pericu- 
lis, in tantam claritudinem brevi pervenerat, ut nostris 
vehementer carus, Numantinis maxumo terrori esset. Ac 
sane, quod difficillumum in primis est, et proelio stre- 
nuus erat, et bonus consilio ; quorum alterum ex pro- 
videntia timorem, alterum ex audacia temeritatem ple- 
rumque adferre solet. Igitur imperator omnis fere res 

asperas per lugurtham agere, in amicis habere, magis 
magisque in dies amplecti : quippe cuius neque consi- 
lium neque inceptum ullum frustra erat. Huc accede- 
bat munificentia animi et ingenii solertia, quibus rebus 
sibi multos ex Romanis familiari amicitia coniunxerat. 

VIII. Ea tempestate in exercitu nostro fuere complu- 
res, novi atque nobiles, quibus divitiae bono honestoque 
potiores erant, factiosi, domi potentes, apud socios clari 
magis quam honesti : qui lugurthae non mediocrem ani- 
mum pollicitando accendebant, si Micipsa rex occidisset, 
fore, uti solus imperio Numidiae potiretur: in ipso ma- 
xumam virtutem, Romae omnia venalia esse. Sed post- 
quam, Numantia deleta, P. Scipio dimittere auxilia et 
ipse revorti domum decrevit : donatum atque laudatum 
magnifice pro concione lugurtham in praetorium addu- 
xit, ibique secreto monuit, uti potius publice, quam pri- 
vatim , amicitiam populi romani coleret : neu quinus 
largiri insuesceret. Periculose a paucis emi, quod mul- 
torum esset. Si permanere vellet in suis artibus, ultro 
ilii et gloriam et regnum venturum : sin properantius 
pergeret, suamet ipsum pecunia praecipitem casurum. 

IX. Sic locutus, cum litteris eum, quas Micipsae red- 
deret, dimisit. Earum sententia haec erat : « lugurthae 
tui bello numantino longe maxuma virtus fuit : quam 
rem certo scio tibi gaudio esse. Nobis ob merita sua carus 
est : ut idem senatui et populo romano sit, summa ope 
nitemur. Tibi quidem pro nostra amicitia gratulor : en 
habes virum dignum te atque avo suo Masinissa. » 
Igitur rex, ubi ea, quae fama acceperat, ex litteris im- 
peratoris ita esse cognovit, quum virtute tum gratia viri 
permotus, flexit animum suum, et lugurtham beneficiis 
vincere adgressus est : statimque eum adoptavit et testa- 
mento pariter cum filiis heredem instituit. Sed ipse pau- 
cos post annos, morbo atque aetate confectus, quum sibi 
finem vitae adesse intellegeret, coram amicis et cogna- 
tis itemque Adherbale et Hiempsale filiis, dicitur huiusce- 
inodi verba cum Iugurtha habuisse. 

X. « Parvum ego te, Iugurtha, amisso patre, sine spe, 
sine opibus, in meum regnum accepi, existumans, non 
minus me tibi, quam liberis, si genuissem, ob beneficia 

carum fore. Neque ea res falsum me habuit. Nam ut 
alia magna et egregia tua facta omittam, novissume re- 
diens Numantia meque regnumque meum gloria hono- 
ravisti, tuaque virtute nobis Romanos ex amicis amicis- 
simi os fecisti : in Hispania nomen familiae renovatum 
est : postremo, quod diilicillumum inter mortalis est, glo- 
ria invidiam vicisti. Nunc, quoniam mihi natura finem 
vitae facit, per hanc dextram, per regni fidem moneo 
obtestorque, uti hos, qui tibi genere propinqui, benefi- 
cio meo fratres sunt, caros habeas ; neu malis alienos 
adiungere, quam sanguine coniunctos retinere. Non exer- 
citus neque thesauri praesidia regni sunt, verum amici, 
quos neque armis cogere, neque ‘auro parare queas : of- 
ficio et fide parantur. Quis autem amicior, quam frater 
fratri ? aut quem alienum fidum invenies, si tuis hostis 
fueris ? Equidem ego regnum vobis trado firmum, si 
boni eritis; sin mali, imbecillum. Nam concordia par- 
vae res crescunt, discordia maxumae dilabuntur. Cete- 
rum ante hos te, lugurtha, qui aetate et sapientia prior 
es, ne aliter quid eveniat, providere decet. Nam in omni 
certamine, qui opulentior est, etiam si accipit iniuriam, 
tamen, quia plus potest, facere videtur. Yos autem, Ad- 
herbal et Hiempsal, colite, observate talem hunc virum, 
imitamini virtutem, et enitimini, ne ego meliores libe- 
ros sumpsisse videar, quam genuisse. » 

XI. Ad ea lugurtha, tametsi regem ficta locutum in- 
tellegebat, et ipse longe aliter animo agitabat, tamen 

E ro tempore benigne respondit. Micipsa paucis post die- 
us moritur. Postquam illi more regio rnsta magnifice 
fecerant, reguli in unum convenerunt, ut inter se de 
cunctis negotiis disceptarent. Sed Hiempsal, qui minu- 
inus ex illis erat, natura ferox, etiam antea ignobilita- 
tem Iugurthae, quia materno genere impar erat, despi- 
ciens, dextra Adherbalem adsedit, ne medius ex tribus, 
quod apud Numidas honori ducitur, lugurtha foret. 
Deinde tamen, ut aetati concederet, fatigatus a fratre, 
vix in alteram partem transductus est. Ibi quum multa 
de administrando imperio dissererent, lugurtha inter 
alias res iacit : oportere quinquennii consulta et decreta 
omnia rescindi ; nam per ea tempora confectum annis 

Micipsam parum animo valuisse. Tum idem Hiempsal 
placere sibi respondit ; nam ipsum illum his tribus pro- 
xumis annis adoptione in regnum pervenisse. Quod ver- 
bum in pectus lugurthae altius, quam quisquam ratus 
erat, descendit. Itaque ex eo tempore, ira et metu an- 
xius, moliri, parare, atque ea modo in animo habere, 
quibus Hiempsal per dolum caperetur. Quae ubi tar- 
dius procedunt, neque lenitur animus ferox, statuit quo- 
vis modo inceptum perficere. 

XII. Primo conventu, <piem ab regulis factum supra 
memoravi, propter dissensionem placuerat dividi thesau- 
ros, finesque imperii singulis constitui. Itaque tempus 
ad utramque rem decernitur, sed maturius ad pecuniam 
distribuendam. Reguli interea in loca propinqua thesau- 
ris alius alio concessere. Sed Hiempsal in oppido Thir- 
mida forte eius domo utebatur, qui, proxumus lictor lu- 
gurthae, carus acceptusque ei semper fuerat. Quem ille, 
casu ministrum oblatum, promissis onerat impellitquc, 
uti tamquam suam visens domum eat, portarum clavis 
adulterinas paret (nam verae ad Hiempsalem refere- 
bantur) : ceterum, ubi res postularet, se ipsum cum ma- 
gna manu venturum. Numida mandata brevi confecit; 
atque, uti doctus erat, noctu lugurthae milites introdu- 
cit. Qui postquam in aedis irrupere, diversi regem quae- 
rere : dormientes alios, alios occursantes interficere : 
scrutari loca abdita; clausa effringere; strepitu et tu- 
multu omnia miscere : quum interim Hiempsal reperi- 
tur occultans se in tugurio mulieris ancillae, quo initio 
pavidus et ignarus loci perfugerat. Numidae caput eius, 
ut iussi erant, ad Iugurtham referunt 

XIII. Ceterum fama tanti facinoris per omnem Afri- 
cam brevi divulgatur. Adherbalem omnesque , qui sub 
imperio Micipsae fuerant, metus invadit. In duas partes 
discedunt Numidae : plures Adherbalem sequuntur, sed 
illum alterum bello meliores. Igitur Iugurtha quam ma- 
xumas potest copias armat : urbes partim vi, alias vo- 
luntate imperio suo adiungit : omni Numidiae imperare 
parat. At Adherbal, tametsi Romam legatos miserat, qui 
senatum docerent de caede fratris et fortunis suis ; ta- 
men, fretus multitudine militum, parabat armis conten- 

derc. Sed ubi res ad certamen venit, victus ex proelio 
profugit in provinciam, ac deinde Hornam contendit- Tum 
Jugurtha, patratis consiliis, postquam omni Numidia po- 
tiebatur, in otio facinus suum cum animo reputans, ti- 
mere populum romanum, neque advorsus iram eius us- 
quam, nisi in avaritia nobilitatis et pecunia sua spem 
habere. Itaque paucis diebus cum argento et auro multo 
legatos Romam mittit, quis praecipit, uti primum ve- 
teres amicos muneribus expleant : deinde novos acqui- 
rant : postremo, quemcumque possint, largiundo parare 
ne cunctentur. Sed ubi Romam legati venere et ex prae- 
cepto regis hospitibus aliisque, quorum ea tempestate in 
senatu auctoritas pollebat, magna munera misere, tanta 
commutatio incessit, uti ex maxuma invidia in gratiam 
et favorem nobilitatis Iugurtha veniret, quorum pars 
spe, alii praemio inducti, singulos ex senatu ambiundo 
nitebantur, ne gravius in eum consuleretur. Igitur, ubi 
legati satis confidunt, die constituto, senatus utrisque 
datur. Tum Adherbalem hoc modo locutum accepimus. 

XIV. «Patres conscripti, Micipsa, pater meus, mo- 
riens mihi praecepit, uti regni Numidiae tantummodo pro- 
curationem existumarem meam, ceterum ius et imperium 
eius penes vos esse; simul eniterer, domi militiaeque quam 
maxumo usui esse populo romano ; vos mihi cognatorum, 
vos adiinium loco ducerem : si ita fecissem, in vestra ami- 
citia exercitum, divitias, munimenta regni me habitu- 
rum. Quae quum praecepta parentis mei agitarem, lu- 
gurtha, homo omnium, quos terra sustinet, sceleratissu- 
mus, contempto imperio vestro, Masinissae me nepotem, 
etiam ab stirpe socium atque amicum populi romani, 
regno fortunisque omnibus expulit. Atque ego, Patres 
conscripti, quoniam eo miseriarum venturus eram, vel- 
lem, potius ob mea, quam ob maiorum meorum bene- 
ficia, posse me a vobis auxilium petere ; ac maxume, 
deberi mihi beneficia a populo romano, quibus non ege- 
rem; secundum ea, si desideranda erant, uti debitis ute- 
rer. Sed quoniam parum tuta per se ipsa probitas est, 
neque mihi in manu fuit, Iugurtha qualis foret : ad vos 
confugi, Patres conscripti, quibus, quod mihi miserru- 
mum est, cogor prius oneri, quam usui esse. Ceteri re- 

ges aut bello victi ia amicitiam a vobis recepti sunt, aut 
in suis dubiis rebus societatem vestram adpetiverunt ; 
familia nostra cum populo romano bello Carthaginiensi 
amicitiam instituit ; quo tempore magis fides eius, quam 
fortuna petenda erat. Quorum progeniem vos, Patres 
conscripti , nolite pati me [nepotem. Masinissae] frustra 
a vobis auxilium petere. Si aa impetrandum nihil caus- 
sae haberem praeter miserandam fortunam, quod, paullo 
ante rex, genere, fama atque copiis potens, nunc defor- 
matus aerumnis, inops, alienas opes exspecto : tamen 
erat maiestatis romani populi, prohibere imuriam, neque 

C ati, cuiusquam regnum per scelus crescere. Verum ego 
is finibus eiectus sum, quos maioribus meis populus 
romanus dedit, unde pater et avus meus una vobiscum 
expulere Syphacem et Carthaginienses. Vestra beneficia 
mihi erepta sunt, Patres conscripti ; vos in mea iniuria 
despecti estis. Eheu me miserum ! Huccine, Micipsa pa- 
ter, beneficia tua evasere, ut, quem tu parem cum libe- 
ris tuis regnique participem fecisti, is potissumum stir- 
pis tuae exstinctor sit 1 Numquamne ergo familia nostra 
quieta erit ? semperne in sanguine, ferro, fuga versabi- 
mur ? Dum Carthaginienses incolumes fuere, iure om- 
nia saeva patiebamur : hostes ab latere, vos amici pro- 
cul, spes omnis in armis erat. Postquam illa pestis ex 
Africa eiecta est, laeti pacem agitabamus : quippe quis 
hostis nullus erat, nisi torte quem vos iussissetis. Ecce 
autem ex improviso Iugurtha, intoleranda audacia, sce- 
lere atque superbia sese efferens, fratre meo atque eo- 
dem propinquo suo interfecto, primum regnum eius 
sceleris sui praedam fecit; post, ubi me iisdem dolis ne- 
quit capere, nihil minus quam vim aut bellum exspe- 
ctantem, in imperio vestro, sicuti videtis, extorrem patria, 
domo, inopem et coopertum miseriis, effecit, ut ubi- 
vis tutius, quam in meo regno, essem. Ego sic existuma- 
bam, Patres conscripti, uti praedicantem audiveram pa- 
trem meum : qui vestram amicitiam diligenter colerent, 
eos multum laborem suscipere ; ceterum ex omnibus ma- 
xume tutos esse. Quod in familia nostra fuit, praestitit, 
uti in omnibus bellis adesset vobis ; nos uti per otium 
tuti simus, in manu vestra est, Patres conscripti. Pater 

nos duos fratres reliauit : tertium, lugurtham, benefi- 
ciis suis ratus est nobis coniunctum fore. Alter eorum 
necatus est, alter ipse ego manus impias vix effugi. Quid 
agam ? quo potissumum infelix accedam ? Generis prae- 
sidia omnia exstincta sunt ; pater, uti necesse erat, na- 
turae concessit ; fratri, quem minume decuit, propin- 
quus per scelus vitam eripuit ; adfines, amicos, propin- 
quos ceteros meos alium alia clades oppressit : capti ab 
lugurtha, pars in crucem acti, pars bestiis obiecti sunt; 
pauci, quibus relicta est anima, clausi in tenebris, cum 
moerore et luctu, morte graviorem vitam exigunt. Si 
omnia, quae aut amisi, aut ex necessariis advorsa facta 
sunt, incolumia manerent, tamen, si quid ex improviso 
mali accidisset, vos implorarem, Patres conscripti, qui- 
bus, pro magnitudine imperii, ius et iniurias omnis cu- 
rae esse decet. Nunc vero, exsul patria, domo, solus, at- 
que omnium honestarum rerum egens, quo accedam, aut 
quos adpellem ? Nationesne an reges, qui omnes fami- 
liae nostrae ob vestram amicitiam infesti sunt ? An quo- 
quam mihi adire licet, ubi non maiorum meorum ho- 
stilia monumenta plurima sint? aut quisquam nostri 
misereri potest, qui aliquando vobis hostis fuit ? Postremo 
Masinissa nos ita instituit, Patres conscripti, ne quem 
coleremus, nisi populum romanum ; ne societates, ne 
foedera nova acciperemus : abunde magna praesidia 
nobis in vestra amicitia fore : si huic - imperio for- 
tuna mutaretur, una occidendum nobis esse. Virtute ac 
Diis volentibus magni et opulenti estis ; omnia secunda 
et obedientia sunt ; quo facilius sociorum iniurias cu- 
rare licet. Tantum illud vereor, ne quos privata amici- 
tia Iugurthac, parum cognita, transvorsos agat ; quos 
ego audio maxuma ope niti, ambire, fatigare vos singu- 
los, ne quid do absente, incognita caussa, statuatis: An- 
gere me verba et fugam simulare, cui licuerit in regno 
manere. Quod utinam illum, cuius impio facinore in has 
miserias proiectus sum, eadem haec simulantem videam: 
et aliquando aut apud vos, aut apud Deos immortalis 
rerum humanarum cura oriatur: ut ille, qui nunc sce- 
leribus suis ferox atque praeclarus est, omnibus malis 
excruciatus, impietatis in parentem nostrum, fratris mei 


Digitized by Google 



BELLUM 1CGLRTHI.NLM. 55 

necis, mearumqoe miseriarum gravis poenas reddat. Iam 
iam, frater animo meo carissume, quamquam tibi im- 
maturo, et unde minume decuit, vita erepta est, tamen 
laetandum magis, quam dolendum puto casum tuum ; 
non enim regnum, sed fugam, exsilium, egestatem et 
omnis has, quae me premunt, aerumnas cum anima si- 
mul amisisti. At ego infelix, in tanta mala praecipitatus 
ex patrio regno, rerum humanarum spectaculum prae- 
beo : incertus quid agam ; tuasne iniurias persequar, 
ipse auxilii egens ; an regno consulam, cuius vitae ne- 
cisque potestas ex alienis opibus pendet. Utinam emori 
fortunis meis honestus exitus esset, ne vivere Contemp- 
tus viderer, si, defessus malis, iniuriae concessissem. Nunc 

a uoniam neque vivere lubet, neque mori licet sine de- 
ecore : Patres conscripti, per vos, per liberos atque 
parentes vestros, per maiestatem populi romani, sub- 
venite mihi misero : ite obviam iniuriae ; nolite pati, 
regnum Numidiae, quod vestrum est, per scelus et san- 
guinem familiae nostrae tabescere. » 

XV. Postquam rex Unem loquendi fecit, legati lugur- 
thae, largitione magis, quam caussa fretij paucis respon- 
dent: « Hiempsalem ob saevitiam suam an Numidis in- 
terfectum : Aaherbalem, ultro bellum inferentem, post- 
quam superatus sit, queri, quod iniuriam facere nequis- 
set. Iugurtham ab senatu petere, ne se alium putarent, 
ac Numantiae cognitus esset, neu verba inimici ante 
facta sua ponerent. » Deindo utriquo curia egrediuntur. 
Senatus statim consulitur : fautores legatorum, praeterea 
magna pars grati A depravata, Adherbalis dicta contem- 
nere, Iugurthae virtutem laudibus extollere ; gratia, voce, 
denique omnibus modis pro alieno scelere et flagitio, 
sua quasi pro gloria, nitebantur. At contra pauci, qui- 
bus bonum et aequum divitiis carius erat, subveniun- 
dum Adherbali et Hiempsalis mortem severe vindican- 
dam censebant; sed ex omnibus maxume Aemilius Scau- 
rus, homo nobilis, impiger, factiosus, avidus potentiae, 
honoris divitiarum : ceterum vitia sua callide occultans. 
Is postquam videt regis largitionem famosam impuden- 
temque, veritus, quod in tali re solet, ne polluta licentia 
invidiam accenderet, animum a consueta lubidine continuit. 

XVI. Vicit tamen in senatu pars illa, quae vero pre- 
tium aut gratiam anteferebat. Decretum fit, uti decem 
legati regnum, quod Micipsa obtinuerat, inter Iugurtham 
et Adherbalem dividerent. Cuius legationis princeps fuit 
L. Opimius, homo clarus et tum in senatu potens; qui 
consul, C. Graccho et M. Fulvio Flacco interfectis, acer- 
rume victoriam nobilitatis in plebem exercuerat. Eum 
lugurtha tametsi Romae in amicis habuerat, tamen ad- 
curatissume accepit : dando et pollicendo multa perfecit, 
uti famae, fidei, postremo omnibus suis rebus commo- 
dum regis anteferret. Relicjuos legatos eadem via adgres- 
sus, plerosque capit: paucis carior fides, quam pecunia 
fuit. In divisione, quae pars Numidiae Mauritaniam ad- 
tingit, agro virisque opulentior, Iugurthae traditur : il- 
lam alteram, specie quam usu poliorem, quae portuo- 
sior et aedificiis magis exornata erat, Adherbal possedit. 

XVII. Res postulare videtur, Africae situm paucis ex- 
ponere, et eas gentes, quibuscum nobis bellum aut ami- 
citia fuit, adtingere. Sed quae loca et nationes ob calo- 
rem aut asperitatem, item solitudines, minus frequen- 
tata sunt, de iis haud facile compertum narraverim : 
cetera quam paucissumis absolvam. In divisione orbis 
terrae plerique in parte tertia Africam posuere: pauci 
tantummodo Asiam et Europam esse, sed Africam in Eu- 
ropa. Ea fines habet ab Occidente fretum nostri maris 
et Oceani, ab ortu solis declivem latitudinem, quem lo- 
cum Catabathmon incolae adpellant. Mare saevum, im- 
portuosum; ager frugum fertilis, bonus pecori, arbori- 
bus infecundus : coelo terraque penuria aquarum. Genus 
hominum salubri corpore: Yelox, patiens laborum : ple- 
rosque senectus dissolvit, nisi qui ferro aut bestiis in- 
teriere : nam morbus haud saepe quemquam superat. Ad 
hoc malefici generis plurima animalia. Sed qui morta- 
les initio Africam habuerint, quique postea accesserint, 
aut quomodo inter se permixti sint ; quamquam ab ea 
fama, (juae plerosque obtinet, divorsum est ; tainen, uti 
ex libris punicis, qui regis Hiempsalis dicebantur, in- 
terpretatum nobis est, utique rem sese habere cultores 
eius terrae putant, quam paucissumis dicam. Ceterum 
fides eius rei penes auctores erit. 

XV11I. Africam initio habuere Gaetuli et Libyes, asperi 
incullique ; quis cibus erat caro ferina atque humi pa- 
bulum, uti pecoribus. Hi neque moribus neque lege aut 
imperio cuiusquam regebantur : vagi, palantes, qua nox 
coegerat, sedes habebant. Sed postquam in Hispania Her- 
cules, sicuti Afri putant, interiit ; exercitus eius, compo- 
situs ex variis gentibus, amisso duce ac passim multis 
sibi imperium petentibus, brevi dilabitur. Ex eo numero 
Medi, Persae et Armenii, navibus in Africam transvecti, 
proxumos nostro mari locos occupavere. Sed Persae in- 
tra Oceanum magis ; hique alveos navium inversos pro 
tuguriis habuere, quia neque materia in agris, neque ab 
Hispanis emundi aut mutandi copia erat ; mare magnum 
et ignara lingua commercia prohibebant. Hi paullatim 
per counubia Gaetulos secum miscuere ; et quia saepe, 
tentantes agros, alia deinde atque alia loca petiverant, 
semel ipsi Numidas adpellavere. Ceterum adhuc aedifi- 
cia Numidarum agrestium, quae mapalia illi vocant, ob- 
longa, incurvis lateribus tecta, quasi navium carinae sunt. 
Medis autem et Armeniis accessere Libyes (nam hi pro- 

E ius mare Africum agitabant; Gaetuli sub sole magis, 
aud procul ab ardoribus), hique mature oppida habuere; 
nam, ireto divisi ab Hispania, mutare res inter se insti- 
tuerant. Nomen eorum paullatim Libyes corrupere, bar- 
bara lingua Mauros pro Medis adpellanles. Sed res Per- 
sarum brevi adolevit : ac postea Numidae nomine, prop- 
ter multitudinem a parentibus digressi, possedere ea loca, 
quae proxumc Carthaginem Numidia adpellatur. Dein 
utrique, alteris freti, finitumos armis aut metu sub im- 
perium suum cofigere, nomen gloriamque sibi addidere; 
magis bi, qui ad nostrum mare processerant, quia Li- 
byes, quam Gaetuli, minus bellicosi. Denique Africae 
pars inferior pleraque ab Numidis possessa est ; victi 
omnes in gentem nomenque imperantium concessere. 

XIX. Postea Phoenices, alii multitudinis domi mi- 
nuendae gratia, pars imperii cupidine, sollicitata plebe 
et aliis novarum rerum avidis, Hipponem, Hadrumetum, 
Leplim aliasque urbes in ora maritima condidere : hae- 
que, brevi multum auctae, pars originibus suis praesi- 
dio, aliae decori fuere. Nam de Carthagine silere me- 

lius puto, quam parum dicere : quoniam alio properare 
tempus monet. Igitur ad Catabathmon, qui locus Aegyp- 
tum ab Africa dividit, secundo mari prima Cyrene est, 
colonia Theraeon, ac deinceps duae Syrtes, interque eas 
Leptis : dein arae Philaenon, quem locum Aegyptum ver- 
sus, finem imperii habuere Carthaginienses: post aliae 
punicae urbes. Cetera loca usque ad Mauritaniam Nu- 
midae tenent : proxume Hispaniam Mauri sunt : super 
Numidiam Gaetulos accepimus partim in tuguriis, alios 
incultius vagos agitare : post eos Aethiopas esse : dein 
loca exusta solis ardoribus. Igitur bello iugurlhino ple- 
raque ex Punicis oppida et fines Carthaginiensium, quos 
novissume habuerant, populus romanus per magistratus 
administrabat : Gaetulorum magna pars et Numidae us- 
que ad flumen Mulucham sub iugurtha erant : Mauris 
omnibus rex Bocchus imperitabat, praeter nomen, ce- 
tera ignarus populi romani ; itemque nobis neque bello 
neque pace antea cognitus. De Africa et eius incolis ad 
necessitudinem rei satis dictum. 

XX. Postquam, diviso regno, legati Africa discessere, 
et Iugurtha contra timorem animi praemia sceleris adep- 
tum sese videt; certum ratus, quod ex amicis apud Nu- 
mantiam acceperat, omnia Romae venalia esse, simul et 
illorum pollicitationibus accensus, quos pauilo ante mu- 
neribus expleverat, in regnum Adherbalis animum inten- 
dit. Ipse acer, bellicosus ; at is, quem petebat, quie- 
tus, imbellis, placido ingenio, opportunus iniuriae, me- 
tuens magis, quam metuendus. Igitur ex improviso fines 
eius cum magna manu invadit ; multos mortales cum 
pecore atque alia praeda capit, aedificia incendit, ple- 
raque loca hostiliter cum equitatu accedit, deinde cum 
omni multitudine in regnum suum convertit, existu- 
mans, Adherbalem dolore permotum iniurias suas manu 
vindicaturum, eamque rem belli caussam fore. At ille, 
quod neque se parem armis existumabat et amicitia 
populi romani magis, quam Numidis, fretus erat, le- 
gatos ad Iugurtham de iniuriis questum misit. Qui tam- 
etsi contumeliosa dicta retulerant, prius tamen omnia 
pati decrevit, quam bellum sumere, quia tentatum an- 
tea secus cesserat. Neque eo magis cupido Iugurthae 

minuebatur : quippe qui totum eius regnum animo iam 
invaserat. Itaque non, uti antea, cum praedatoria manu, 
sed magno exercitu comparato bellum gerere coepit, et 
aperte totius Numidiae imperium petere. Ceterum, qua 
pergebat, urbes, agros vastare, praedas agere ; suis ani- 
mum, hostibus terrorem augere. 

XXI. Adherbal ubi intellegit, eo processum, uti re- 
gnum aut relinquendum aut retinendum armis esset ; 
necessario copias parat et Jugurthae obvius procedit, 
lnterim haud longe a mari prope Cirtam oppidum utrius- 
que exercitus consedit; et, quia diei extremum erat, 
proelium non inceptum. Sed ubi plerumque noctis pro- 
cessit, obscuro etiam tum lumine, milites iugurthini, 
signo dato, castra hostium invadunt: semisomnos par- 
tim, alios arma sumentes fugant funduntque. Adherbal 
cum paucis equitibus Cirtam profugit ; et ni multitudo 
togatorum fuisset, quae Numidas insequentes moenibus 
prohibuit, uno die inter duos reges coeptum atque pa- 
tratum bellum foret. Igitur Iugurtha oppidum circum- 
sedit, vineis turribusque et machinis omnium generum 
expugnare adgreditur; maxume festinans, tempus lega- 
torum antecapere, quos ante proelium factum, ab Ad- 
herbale Romam missos audiverat Sed postquam se- 
natus de bello eorum accepit, tres adulescentes in Afri- 
cam legantur, qui ambos reges adeant, senatus popu- 
lique romani verbis nuncient : « Velle et censere , eos 
ab armis discedere: de controversiis suis iure potius, 
quam bello disceptare: ita seque iliisque dignum esse.» 

XXII. Legati in Africam maturantes veniunt, eo ma- 
gis, quod Romae, dum proficisci parant, de proelio fa- 
cto et oppugnatione Cirtae audieoatur; sed is rumor 
clemens erat. Quorum Iugurtha accepta oratione res- 
pondit : « Sibi neque maius quidquam neque carius au- 
ctoritate senatus esse ; ab adulescentia ita se enisum, 
ut ab optumo quoque probaretur: virtute, non malitia, 
P. Scipioni, summo viro, placuisse : ob easdem artes ab 
Micipsa, non penuria liberorum, in regnum adoptatum 
esse. Ceterum quo plura bene atque strenue fecisset, eo 
animum suum iniuriam minus tolerare : Adherbalem 
dolis vitae suae insidiatum; quod ubi comperisset, sce- 


Digitized by Google 



00 C. CRISPI SALLUSTII 

leri eius obviam isse: populum romanum neque recte 
neque pro bono facturum, si ab iure gentium sese pro* 
hibuerit: postremo de omnibus rebus legatos Romam 
brevi missurum. » Ita ntrique digrediuntur. Adherbalis 
adpellandi copia non fuit. 

XX11I. lugurtba ubi eos Africa decessisse ratus est, 
neque propter loci naturam Cirtam armis expugnare po- 
test ; vallo atque fossa moenia circumdat, turris exstruit 
easque praesidiis firmat : praeterea dies noctesque aut 
per vim aut dolis lentare; defensoribus moenium prae- 
mia modo, modo formidinem ostentare ; suos hortando 
ad virtutem arrigere : prorsus intentus cuncta parare. 
Adherbal, ubi intellegit, omnis suas fortunas in extre- 
mo sitas, hostem infestum, auxilii spem nullam, penu- 
ria rerum necessariarum bellum trahi non posse; ex his, 
qui una Cirtam profugerant, duos maxume impigros de- 
legit, eos multa pollicendo ac miserando casum suum 
confirmat, uti per hostium munitiones noctu ad proxu- 
mum mare, dein Romam pergerent. 

XXIV. Numidae paucis aiebus iussa efficiunt; litterae 
Adherbalis in senatu recitatae, quarum sententia haec fuit: 

« Non mea culpa saepe ad vos oratum mitto, Patres 
conscripti; sed vis Iugurthae subigit, quem tanta lubido 
exstinguendi me invasit, ut neque vos neque Deos im- 
mortalis in animo habeat ; sanguinem meum, quam om- 
nia, malit. Itaque quintum iam mensem, socius et ami- 
cus populi romani, armis obsessus teneor : neque mihi 
Micipsae patris mei beneficia neque vestra decreta au- 
xiliantur : ferro an fame acrius urgear, incertus sura. 
Plura de Iugurtha scribere dehortatur fortuna mea : etiam 
antea expertus sum, parum fidei miseris esse. Nisi ta- 
men intellego, illum supra quam ego sum petere, neque 
simul amicitiam vestram et regnum meum sperare. Utrum 
gravius existumet, nemini occultum est. Nam initio oc- 
cidit Hiempsalem fratrem meum : deinde patrio regno 
me expulit Quae sane fuerint nostrae imuriae , nihil 
ad vos. Verum nunc regnum vestrum armis tenet : me, 
quem vos imperatorem Numidis posuistis, clausum ob- 
sidet : legatorum verba quanti fecerit, pericula mea de- 
clarant. Quid est reliquum, nisi vis vestra, quo moveri 

possit 2 Nam ego quidem vellem, et haec, quae scribo, 
et illa, quae antea in senatu questus sum, vana forent 
potius, quam miseria mea fidem verbis faceret. Sed quo- 
niam eo natus sum, ut Iugurthae scelerum ostentui es* 
sem, non iam mortem neque aerumnas, tantummodo 
inimici imperium et cruciatus corporis deprecor. Regno 
Numidiae, quod vestrum est, uti lubet, consulite : me 
ex manibus impiis eripite, per maiestatem imperii, per 
amicitiae fidem, si ulla apua vos memoria remanet avi 
mei Masinissae. » 

XXV. His litteris recitatis, fuere, qui exercitum in 
Africam mittendum censerent, et quam primum Adher- 
bali subveniundum : de Iugurtha intenm uti consule- 
retur,, quoniam legatis non paruisset. Sed ab iisdem il- 
lis regis fautoribus summa ope enisum, ne tale decre- 
tum fieret. Ita bonum publicum, ut in plerisque nego- 
tiis solet, privata gratia devictum. Legantur tamen in 
Africam maiores natu, nobiles, amplis honoribus viri, 
in quis fuit M. Scaurus, de quo supra memoravimus, 
consularis, et tum in senatu princeps. Hi, quod in in- 
vidia res erat, simul et ab Numidis obsecrati, triduo 
navim ascendere : dein brevi Uticam adpulsi, litteras ad 
lugurtham mittunt : • quam ocissume ad provinciam ac- 
cedat; seque ad eum ab senatu missos. » Ille ubi ac- 
cepit, homines claros, quorum auctoritatem Romae pol- 
lere audierat, contra inceptum suum venisse : primo com- 
motus, metu atque lubidine divorsus agitabatur. Time- 
bat iram senatus, ni paruisset legatis : porro animus 
cupidine caecus ad inceptum scelus rapiebatur. Vicit 
tamen in avido ingenio pravum consilium. Igitur, exer- 
citu circumdato, summa vi Cirtam irrumpere nititur, 
maxume sperans, diducta manu hostium, aut vi aut do- 
lis sese casum victoriae inventurum. Quod ubi secus pro- 
cedit, neque, quod intenderat, efficere potest, ut prius, 
quam legatos conveniret, Adherbalis potiretur; ne am- 
plius morando Scaurum, quem plurimum metuebat, in- 
cenderet, cum paucis equitibus in provinciam venit. Ac 
tametsi senati verbis graves minae nunciabantur, quod 
ab oppugnatione non desisteret; multa tamen oratione 
consumta, frustra legati discessere. 

XXVI. Ea postquam Cirtae audita sunt, Italici, quo- 
rum virtute moenia defensabantur, confisi, deditione fa- 
cta, propter magnitudinem populi romani inviolatos sese 
fore, Adherbali suadent, uti seque et oppidum lugur- 
thae tradat ; tantum ab eo vitam paciscatur ; de cete- 
ris senatui curae fore. At ille, tametsi omnia potiora 
fido Iugurlhae rebatur, tamen, quia penes eosdem, si 
advorsaretur, cogendi potestas erat, ita, uti censuerant 
Italici, deditionem facit. lugurtha in primis Adherbalem 
excruciatum necat, deinde omnis puberes Numidas at- 

? [ue negotiatores promiscue, uti quisque armatus obvius 
uerat, interfecit. 

XXVII. Quod postquam Romae cognitum est, et res 
in senatu agitari coepta, iidem illi ministri regis inter- 
pellando, ac saepe gratia, interdum iurgiis trahendo tem- 

E us, atrocitatem facti leniebant. Ac ni C. Memmius, tri- 
unus plebis designatus, vir acer et infestus potentiae 
nobilitatis, populum romanum edocuisset, id agi, ut per 
paucos factiosos lugurthae scelus condonaretur, profecto 
omnis invidia prolatandis consultationibus dilapsa foret; 
tanta vis gratiae atque pecuniae regis erat. Sed ubi se- 
natus delicti conscientia populum timet; lege Sempro- 
nia provinciae futuris consulibus, Numidia atque Italia 
decretae : consules declarati P. Scipio Nasica, L. Bestia 
Calpurnius ; Numidia Calpurnio, Scipioni Italia obvenit. 
Deinde exercitus, qui in Africam portaretur, scribitur: 
stipendium aliaque, quae bello usui forent, decernuntur. 

XXVIII. At lugurtha, contra spem nuncio accepto, 
quippe cui, Romae omnia venum ire, in animo haese- 
rat ; filium et cum eo duos familiares ad senatum lega- 
tos mittit : iisque, uti illis, quos Hiempsale interfecto 
miserat, praecepit, omnes mortales pecunia adgredian- 
tur. Qui postquam Romam adventabant, senatus a Be- 
stia consultus est, placerctne legatos lugurthae recipi 
moenibus ; iique decrevere : ni regnum ipsumque dedi- 
tum venissent, uti in diebus proxumis decem Italia dece- 
derent. Consul Numidis ex senatj decreto nunciari iu- 
bet. Ita infectis rebus illi domum discedunt. Interim 
Calpurnius, parato exercitu, legat sibi homines nobilis, 
factiosos, quorum auctoritate, quae deliquisset, munita 

fore sperabat : in quis fuit Scaurus, cuius de natura et 
habitu supra memoravimus. Nam in consule nostro mul- 
tae bonaeque artes animi et corporis erant, quas omnes 
avaritia praepediebat ; patiens laborum, acri ingenio, sa- 
tis providens, belli haud ignarus, firmissumus contra 
pericula et insidias. Sed legiones per Italiam Rhegium, 
atque inde Siciliam, porro ex Sicilia in Africam trans- 
vectae. Igitur Calpurnius initio, paratis commeatibus, 
acriter Numidiam ingressus est, multosque mortalis et 
urbes aliquot pugnando cepit. 

XXIX. Sed ubi Iugurtha pecunia per legatos lentare, 
bellique, quod administrabat, asperitatem ostendere coe- 
pit : animus, aeger avaritia, facile conversus est. Cete- 
rum socius et administer omnium consiliorum adsumi- 
tur Scaurus : qui tametsi a principio, plerisque ex fa- 
ctione eius corruptis, acerrume regem impugnaverat, ta- 
men magnitudine pecuniae a bono honestoque in pra- 
vum abstractus est. Sed Iugurtha primum tantummodo 
belli moram redimebat, existumans, sese inierim aliquid 
Romae pretio aut gratia effecturum : postea vero quam 
participem negotii Scaurum accepit, in maxumam spem 
adductus recuperandae pacis, statuit cum cis do omni- 
bus pactionibus praesens agere. Ceterum interea fidei 
caussa mittitur a consule Sextius quaestor in oppidum 
lugurthae Vagam : cuius rei species erat acceptio fru- 
menti, quod Calpurnius palam legatis imperaverat : quo- 
niam deditionis mora induciae agitabantur. Igitur rex, 
uti constituerat, in castra venit; ac pauca, praesenti 
consilio, locutus de invidia faoti sui, atque uti in dedi- 
tionem acciperetur, reliqua cum Bestia et Scauro secreta 
transegit: aein postero die, quasi per saturam senten- 
tiis exquisitis, in deditionem accipitur. Sed, uti pro con- 
silio imperatum erat, elephanti triginta, pecus atque equi 
multi, [non] cum parvo argenti pondere quaestori tra- 
duntur. Calpurnius Romam ad magistratus rogandos pro- 
ficiscitur. In Numidia et exercitu nostro pax agitabatur. 

XXX. Postquam res in Africa gestas, quoque modo 
actae forent, lama divolgavit ; Romae per omnis locos 
et conventus de facto consulis agitari : apud plebem gra- 
vis invidia : patres solliciti erant ; probarentne tantum 

flagitium, an decretum consulis subverterent, parum con- 
stabat. Ac maxume eos potentia Scauri, quod is auctor 
et socius Bestiae ferebatur, a vero bonoque impediebat. 
At C. Memmius, cuius de libertate ingenii et odio po- 
tentiae nobilitatis supra diximus, inter dubitationem et 
moras senati, concionibus populum ad vindicandum hor- 
tari : monere, ne rempublicam, ne libertatem suam de- 
sererent : multa superba et crudelia facinora nobilitatis 
ostendere ; prorsus intentus omni modo plebis animum 
accendebat. Sed quoniam ea tempestate Romae Mem- 
mii facundia clara pollensque fuit, decere existumavi, 
unam ex tam 'multis orationem eius perscribere: ac po- 
tissumum ea dicam, quae in concione post reditum Be- 
stiae huiuscemodi verbis disseruit. 

XXXI. » Multa me dehortantur a vobis, Quirites, ni 
studium reipublicae omnia superet : opes factionis, ve- 
stra patientia, ius nullum ; ac maxume, quod innocen- 
tiae plus periculi, quam honoris est. Nam illa quidem 
piget dicere, his annis quindecim quam ludibrio fueritis 
superbiae paucorum ; quam foede quamque inulti perie- 
rint vestii defensores ; ut vobis auimus ab ignavia at- 
que socordia corruptus sit : qui ne nunc quidem, obno- 
xiis inimicis, exsurgitis, atque etiam nunc timetis eos, 
quibus vos decet terrori esse. Sed quamquam haec ta- 
lia sunt, tamen obviam ire factionis potentiae animus 
subibit. Certe ego libertatem, quae mihi a parente meo 
tradita est, experiar : verum, id frustra au ob rem fa- 
ciam, in vestra manu situm est, Quirites. Neque ego 
vos hortor, quod saepe maiores vestri fecere, ut contra 
iniurias armati eatis. Nihil vi, nihil secessione opus est: 
necesse est, suomet ipsi more praecipites eant. Occiso Ti- 
berio Graccho, quem regnum sibi parare aiebant, in ple- 
bem romanam quaestiones graves habitae sunt. Post C. 
Gracchi et M. Fulvii caedem item vestri ordinis mulli 
mortales in carcere necati sunt : utriusque cladis non 
lex, verum lubido eorum finem fecit Sed sane fuerit 
regni paratio, plebi sua restituere ; quicquid sine san- 
guine civium ulcisci nequit, iure factum sit. Superiori- 
bus annis taciti indignabamini, aerarium expilari, reges 
et populos liberos paucis nobilibus vectigal pendere, pe- 

nes eosdem et summam gloriam et maxumas divitias 
esse : tamen haec talia facinora impune suscepisse pa- 
rum habuere. Itaque postremo leges, maiestas vestra, 
divina et humana omnia hostibus tradita sunt. Neque 
eos, qui ea fecere , pudet aut poenitet : sed incedunt 
per ora vestra magnihce, sacerdotia et consulatus, pars 
triumphos suos ostentantes ; perinde quasi ea honori, non 
praedae, habeant. Servi aere parati iniusta imperia do- 
minorum non perferunt: vos, Quirites, imperio nati, 
aequo animo servitutem toleratis. At qui sunt hi, qui 
rempublicam occupavere ? Homines sceleratissumi, cruen- 
tis manibus, immani avaritia, nocentissumi et iidem su- 
perbissumi ; quibus fides, decus, pietas, postremo hone- 
sta atque inhonesta omnia quaestui sunt. Pars eorum oc- 
cidisse tribunos plebis, alii quaestiones iniustas, plerique 
caedem in vos fecisse, pro munimento habent. Ita quam 
quisque pessume fecit, tam maxume tutus est; melum 
a scelere suo ad ignaviam vestram transtulere : quos om- 
nis eadem cupere, eadem odisse, eadem metuere in unum 
coegit ; sed naec inter bonos amicitia, inter malos factio 
est. Quod si tam vos libertatis curam haberoti quam 
illi ad dominationem accensi sunt ; profecto neque res- 
publica, sicuti nunc, vastaretur ; et beneficia vestra penes 
optumos, non audacissumos, forent. Maiores vestri, pa- 
randi iuris et maiestatis constituendae gratia, bis per se- 
cessionem armati Aventinum occupavere : vos pro liber- 
tate, quam ab illis accepistis, nonne summa ope nitemi- 
ni ? atque eo vehementius, quo maius dedecus est, parta 
amittere, quam omnino non paravisse. Dicet aliquis : 

3 uid igitur censes ? Vindicandum in eos, qui hosti pro- 
idere rempublicam : non manu neque vi ; quod magis 
vos fecisse , quam illis accidisse indignum est ; verum 
quaestionibus et indicio ipsius Iugurthae. Qui si dediti- 
cius pst, profecto iussis vestris obediens erit : sin ea con- 
temnit, scilicet existumabitis, qualis illa pax aut deditio 
sit, ex qua ad lugurlham scelerum impunitas, ad pau- 
cos potentes maxumae divitiae, at in rempublicam damna 
atque dedecora pervenerint. Nisi forte nondum etiam vos 
dominationis eorum satietas tenet, et illa, quam haec 
tempora magis placent, quum regna, provinciae, leges, 

iura, iudicia, bella atque paces, postremo divina et Itu* 
mana omnia penes paucos erant: vos autem [hoc est, 
populus romanus] invicti ab hostibus, imperatores om- 
nium gentium, satis habebatis, animam retinere ; nam 
servitutem quidem quis veslrAm recusare audebat? At- 
qui ego, tametsi [viro] (lagitiosissumum existumo, impune 
iniuriam accepisse, tamen, vos hominibus sceleratissumis 
ignoscere, quoniam cives sunt, aequo animo paterer, ni 
misericordia ip perniciem casura esset. Nam et illis, quan- 
tum importunitatis habent, parum est, impune male fe- 
cisse, nisi deinde faciundi licentia eripitur : et vobis ae- 
terna sollicitudo remanebit, quum intellegetis, aut ser- 
viundum esse, aut per manus libertatem retinendam. Nam 
Gdei quidem aut concordiae quae spes est? Dominari illi 
volunt, vos liberi esse : facere illi iuiurias, vos prohibere: 
postremo sociis vestris veluti hostibus, hostibus pro so- 
ciis utuntur. Potestne in tam divorsis mentibus pax aut 
amicitia esse ? Quare moneo hortorque vos, no tantum 
scelus impunitum omittatis. Non peculatus aerarii factus 
est, neque per vim sociis ereptae pecuniae ; quae quam- 
quam gravia sunt, tamen consuetudine iam pro nihilo 
habentur. Hosti acerrumo prodita senati auctoritas, pro- 
ditum imperium vestrum est : domi militiaeque respu- 
blica venalis fuit. Quae nisi quaesita erunt, nisi vindi- 
catum in noxios : quid erit reliquum, ubi ut illis, qui ea 
fecere, obedientes vivamus? Nam impune quaelibet fa- 
cere, id est regem esse. Neque ego vos, Quirites, hortor, 
ut iam malitis civis vestros perperam, quam recte fecisse; 
sed ne, ignoscendo malis, bonos perditum eatis. Ad hoc 
in republica multo praestat, beneficii, quam maleficii, 
immeraorcm esse. Bonus tantummodo segnior fit, ubi ne- 
glegas ; at malus improbior. Ad hoc, si iniuriae non sint, 
haud saepe auxilii egeas. * 

XXXII. Haec atque alia huiuscemodi saepe dicendo, 
Memmius populo persuadet, uti L. Cassius, qui tum prae- 
tor erat, ad lugurtham mitteretur, eumque, interposita 
lide publica, Romam duceret; quo facilius indicio regis, 
Scauri et reliquorum, quos pecuniae captae arcessebant, 
delicta patefierent. Dum haec Romae geruntur, qui in 
Numidia relicti a Bestia exercitui praeerant, secuti mo- 

rem imperatoris sui, plurima et flagitiosissuma facinora 
fecere. Fuere, qui auro corrupti elephantos Iugurthae 
traderent ; alii perfugas vendere ; pars ex pacatis praedas 
agebant ; tanta vis avaritiae in animos eorum, veluti ta- 
bes, invaserat. At Cassius praetor, perlata rogatione a C. 
Memmia, ac perculsa omni nobilitate, ad Jugurtham pro- 
ficiscitur, eique timido et ex conscientia diffidenti rebus 
suis persuadet, quoniam se populo romano. dedisset, ne 
vim, quam misericordiam eius, experiri malit. Privatim 
praeterea fidem suam interponit, quam ille non minoris 

J uam publicam ducebat ; talis ea tempestate fama de 
assio erat. 

XXXIII. Igitur lugurtha, contra decus regium, cultu 
quam maxume miserabili cum Cassio Romam venit. Ac 
tametsi in ipso magna vis animi erat ; confirmatus ab 
omnibus, quorum potentia aut scelere cuncta ea gesse- 
rat, quae supra diximus, C. tamen Baebium tribunum 
plebis magna mercede parat, cuius impudentia contra 
ius et iniurias omnes munitus foret. At C. Memmius, 
advocata concione, quamquam regi infesta plebes erat, 
et pars in vincula duci iubebat, pars, ni socios sceleris 
sui aperiret, more maiorum de hoste supplicium sumi ; 
dignitati magis quam irae consulens, sedare motus et ani- 
mos eorum mollire ; postremo confirmare, fidem publi- 
cam per sese inviolatam fore. Post, ubi silentium coepit, 
producto lugurtha; verba facit: Romae Numidiaeque fa- 
cinora eius memorat ; scelera in patrem fratresque osten- 
dit : quibus iuvantibus quibusque ministris ea egerit, 
quamquam intellegat populus romanus, tamen velle ma- 
nifesta magis ex illo habere : si verum aperiat, in fide 
et clementia populi romani magnam spem illi sitam : 
sin reticeat, non sociis saluti fore, sed se suasque spes 
corrupturum. 

XXXIV. Deinde, ubi Memmius dicendi finem fecit, 
et lugurtha respondere iussus est, C. Baebius, tribunus 
plebis, quem pecunia corruptum supra diximus, regem 
tacere iubet : ac tametsi multitudo, quae in concione ade- 
rat, vehementer accensa, terrebat eum clamore, voltu, 
saepe impetu atque aliis omnibus, quae ira fieri amat : 
vicit tamen impudentia. Ita populus, ludibrio habitus, 

ex concione discessit : lugurthae Bestiaeque et ceteris, 
quos illa quaestio exagitabat, animi augescunt. 

XXXV. Erat ea tempestate Romae Numida quidam, 
nomine Massiva, Gulussae filius, Masinissae nepos : qui, 

3 uia in dissensione regum lugurthae advorsus fuerat, 
edita Cirta et Adherbale interfecto, profugus ex Africa 
abierat. Huic Sp. Albinus, is qui proxumo anno post 
Bestiam cum Q. Minucio Rufo consulatum gerebat, per- 
suadet, quoniam ex stirpe Masinissae sit, lugurthamque 
ob scelera invidia cum metu urgeat, regnum Numidiae 
ab senatu petat. Avidus consul belli gerundi, moveri, 
quam senescere omnia malebat. Ipsi provincia Numidia, 
Minucio Macedonia evenerat. Quae postquam Massiva 
agitare coepit, neque lugurthae in amicis satis praesidii 
est, quod eorum alium conscientia, alium mala fama et 
timor impediebat : Bomilcari, proxumo ac maxume fido 
sibi, imperat, pretio, siculi multa confecerat, insidiatores 
Massivae paret, ac maxume occulte : sin id parum pro- 
cedat, quovis modo Numidam interficiat. Bomilcar ma- 
ture regis mandata exsequitur, et per homines talis ne- 
gotii artifices itinera egressusque eius, postremo loca at- 
que tempora cuncta explorat : deinde, ubi res postula- 
bat, insidias tendit Igitur unus ex eo numero, qui ad 
caedem parati erant, paullo inconsultius Massivam ad- 
greditur : illum obtruncat ; sed ipse deprehensus, multis 
hortantibus et in primis Albino consule, indicium profi- 
tetur. Fit reus magis ex aequo bonoque, quam ex iure 
gentium Bomilcar, comes eius, qui Romam fide publica 
venerat. At Iugurlha, manifestus tanti sceleris, non prius 
omisit contra verum niti, quam animadvertit, super gra- 
tiam atque pecuniam suam, invidiam facti esse. Igitur, 
auamquam in priore actione ex amicis quinquaginta vades 
aederat ; regno magis, quam vadibus consulens, clam in 
Numidiam Bomilcarem dimittit, veritus, ne reliquos po- 
pularis metus invaderet parendi sibi, si de illo suppli- 
cium sumtum foreL Et ipse paucis diebus eodem profe- 
ctus est, iussus a senatu Italia decedere. Sed postquam 
Roma egressus est, fertur, eo saepe tacitus respiciens, 
postremo dixisse : • urbem venalem et mature perituram, 
si emptorem invenerit. • 

XXXVI. Interim Albinus, renovato bello, commea- 
tum, stipendium, aliaque, quae militibus usui forent, ma- 
turat in Africam portare ; ac statim ipse profectus est, 
uti ante comitia, quod tempus haud longe aberat, armis 
aut deditione aut quovis modo bellum conficeret. At con- 
tra lugurtha trahere omnia, et alias deinde alias morae 
caussas facere : polliceri deditionem, ac deinde metum 
simulare : cedere instanti, et paullo post, ne sui diffide- 
rent, instare : ita belli modo, modo pacis mora, consu- 
lem ludificare. Ac fuere, qui tum Albinum haud igna- 
rum consilii regis existumarent, neque ex tanta prope- 
rantia tam facile tractum bellum socordia magis quam 
dolo crederent. Sed postquam, dilapso tempore, comitio- 
rum dies adventabat ; Albinus, Aulo fratre in castris pro 
praetore relicto, Romam decessit. 

XXXVII. Ea tempestate Romae seditionibus tribuni- 
ciis atrociter respublica agitabatur. P. Lucullus et L. An- 
nius, tribuni pletis, resistentibus collegis, continuare ma- 
gistratum nitebantur ; quae dissensio totius anni comitia 
impediebat. Ea mora in spem adductus Aulus, quem pro 

K raetore in castris relictum supra diximus, aut conficiundi 
elli aut terrore exercitus ab rege pecuniae capiundae, 
milites mense lanuario ex hibernis in expeditionem evo- 
cat ; magnisque itineribus, hieme aspera, pervenit ad op- 
pidum Suthul, ubi regis ‘thesauri erant. Quod quamquam 
et saevitia temporis, et opportunitate loci neque capi ne- 
que obsideri poterat (nam circum murum, situm in prae- 
rupti montis extremo, planities limosa hiemalibus aquis 
paludem fecerat): tamen aut simulandi gratia, quo regi 
formidinem adderet, aut cupidine caecus ob thesauros 
oppidi potiundi, vineas agere, aggerem iacere, aliaque, 
quae incepto usui forent, properare. 

XXXV111. At lugurtha, cognita vanitate atque impe- 
ritia legati, subdole eius augere amentiam : missitare sup- 

f dicantis legatos : f ipse, quasi vitabundus, per saltuosa 
oca et tramites exercitum ductare. Denique Aulum spe 
pactionis perpulit, uti, relicto Suthule, in abditas regio- 
nes sese, veluti cedentem, insequeretur; ita delicta oc- 
cultiora fore. Interea per homines callidos die noctuque 
exercitum tenlabat: centuriones ducesque turmarum, par- 

tim, uti transfugerent, corrumpere ; alii signo dato locum 
uti desererent. Quae postquam ex sententia instruxit, in- 
tempesta nocte de improviso multitudine Numidarum 
Auli castra circumvenit. Milites romani, perculsi tumultu 
insolito, arma capere alii, alii sese abdere ; pars territos 
confirmare; trepidare omnibus locis: vis magna hostium, 
coelum nocte atque nubibus obscuratum ; periculum an- 
ceps : postremo, fugere an manere tutius foret, in incerto 
erat. Sed ex eo numero, quos paullo ante corruptos di- 
ximus, cohors una Ligurum cum duabus turmis Thracum 
et paucis gregariis militibus transiere ad regem : et cen- 
turio primipili tertiae legionis per munitionem, quam, uti 
defenderet, acceperat, locum hostibus introeundi dedit : 
eaque Numidae cuncti irrupere. Nostri foeda fuga, ple- 
rique abiectis armis, proxumum collem occupavere. Nox 
atque praeda castrorum hostis, quo minus victoria ute- 
rentur, remorata sunt. Deinde lugurtha postero die cum 
Aulo in colloquio verba facit : tametsi ipsum cum exer- 
citu fame ferroque clausum tenet, tamen se, humanarum 
rerum memorem, si secum foedus faceret, incolumes om- 
nis sub iugum missurum : praeterea, uti diebus decem 
Numidia decederet. Quae quamquam gravia et flagitii 
plena erant, tamen, quia mortis metu mutabantur, sicuti 
regi lubuerat, pax convenit. 

XXXIX. Sed ubi ea Romae comperta sunt, metus 
atque moeror civitatem invasere : pars dolere pro glo- 
ria imperii : pars, insolita rerum bellicarum, timere liber- 
tati : Aulo omnes infesti, ac maxume, qui bello saepe 
praeclari fuerant; quod armatus dedecore potius, quam 
manu, salutem quaesiverat. Ob ea consul Albinus, ex 
delicto fratris invidiam ac deinde periculum timens, se- 
natum de foedere consulebat, et tamen interim exerci- 
tui supplementum scribere, ab sociis et nomine latino 
auxilia accersere, denique omnibus modis festinare. Se- 
natus, ita uti par fuerat, decernit, suo atque populi 
iniussu nullum potuisse foedus fieri. Consul, impeditus 
a tribunis plebis, ne, quas paraverat copias, secum por- 
taret, paucis diebus in Africam proficiscitur; nam om- 
nis exercitus, uti convenerat, Numidia deductus, in pro- 

vincia hiemabat. Postquam eo venit ; quamquam per- 
sequi Iugurtham et mederi fraternae invidiae animo 
ardebat; cognitis militibus, quos praeter fugam, soluto 
imperio, licentia atque lascivia corruperat, ex copia rerum 
statuit sibi nihil agendum. 

XL. Interim Romae C. Mamilius Limetanus tribunus 
plebis rogationem ad populum promulgat, uti quaere- 
retur in eos, quorum consilio lugurtha senati decreta 
neglexisset, quique ab eo in legationibus aut imperiis 
pecunias accepissent, qui elephantos, quique perfugas 
tradidissent, item qui de pace aut bello cum hostibus pa- 
ctiones fecissent. Huic rogationi, parlim conscii sibi, 
alii, ex partium invidia pericula metuentes, quoniam 
aperte resistere non poterant, quin illa et alia talia pla- 
cere sibi faterentur ; occulte per amicos, ac maxumc 
per homines nominis latini et socios italicos impedi- 
menta parabant. Sed plebes, incredibile est memoratu, 

3 uam intenta fuerit, quantaque vi rogationem iusserit, 
ecreverit, voluerit ; magis odio nobilitatis, cui mala illa 
parabantur, quam cura reipublicae ; tanta lubido in par- 
tibus erat. Igitur ceteris metu perculsis, M. Scaurus, 
quem legatum Restiae supra docuimus, inter laetitiam 
plebis et suorum fugam, trepida etiam tum civitate, 
quum ex Mamilii rogatione tres quaesitores rogarentur, 
effecerat, uti ipse in eo numero crearetur. Sed quaestio 
exercita aspere violenterque ex rumore et lubidine ple- 
bis. Ut saepe nobilitatem, sic ea tempestate plebem ex 
secundis rebus insolentia ceperat. 

XLI. Celerum mos partium popularium et senati fa- 
ctionum, ac deinde omnium malarum artium , paucis 
ante annis Romae ortus est, otio atque abundantia earum 
rerum, quae prima mortales ducunt. Nam ante Cartha- 
ginem deletam populus et senatus romanus placide mo- 
desteque inter se rempublicam tractabant : neque gloriae 
neque dominationis certamen inter civis erat : metus 
hostilis in bonis artibus civitatem retinebat. Sed ubi illa 
formido mentibus decessit ; scilicet ea, quae secundae 
res amant, lascivia atque superbia incessere. Ita, quod 
in advorsis rebus optaverant , otium , postquam adepti 

sunt, asperius acerbiusque fuit. Namque coepere nobilitas 
dignitatem in superbiam, plebes libertatem in lubidinem 
vertere, sibi quisque ducere, trahere, rapere. Ita omnia 
in duas partes abstracta sunt; respublica, quae media 
fuerat, dilacerata. Ceterum nobilitas factione magis pol- 
lebat : plebis vis, soluta atque in multitudine dispersa, 
minus poterat : paucorum arbitrio belli domique respu- 
blica agitabatur : penes eosdem aerarium , provinciae, 
magistratus, gloriae triumphique erant : populus militia 
atque inopia urgebatur ; praedas bellicas imperatores 
cum paucis diripiebant : interea parentes aut parvi liberi 
militum, uti quisque potentiori confinis erat, sedibus pel- 
lebantur. Ita cum potentia avaritia sine modo modestia- 
que invadere , polluere et vastare omnia ; nihil pensi 
neque sancti habere, quoad semet ipsa praecipitavit. Nam 
ubi primum ex nobilitate reperti sunt, qui veram glo- 
riam iniustae potentiae anteponerent ; moveri civitas, 
et dissensio civilis, quasi permixtio terrae, oriri coepit. 

XLII. Nam postquam Tiberius et C. Gracchus, quo- 
rum maiores punico atque aliis bellis multum reipu- 
hlicae addiderant, vindicare plebem in libertatem et pau- 
corum scelera patefacere coepere : nobilitas noxia atque 
eo perculsa, modo per socios ac nomen latinum, inter- 
dum per equites romanos, quos spes societatis a plebe 
dimoverat, Gracchorum actionibus obviam ierat : et pri- 
mo Tiberium, doin paucos post annos eadem ingredien- 
tem Gaium, tribunum plebis alterum, alterum triumvi- 
rum coloniis deducendis, cum M. Fulvio Flacco ferro 
necaverat. Et sane Gracchis, cupidine victoriae, haud satis 
moderatus animus fuit. Sed bono vinci satius est, quam 
malo more iniuriam vincere. Igitur ea victoria nobilitas 
ex lubidine sua usa, multos mortalis ferro aut fuga ex- 
stinxit, plusque in reliquum sibi timoris, quam potentiae, 
addidit. Quae res plerumque magnas civitates pessum 
dedit, dum alteri alteros vincere quovis modo, et victos 
acerbius ulcisci volunt. Sed de studiis partium et omni- 
bus civitatis moribus si singulatim aut pro magnitudine 
parem disserere, tempus quam res maturius me deseret. 
Quamobrem ad inceptam redeo. 

XL11I. Post Auli foedus exercitusque nostri foedam fu- 
gam Metellus et Silanus, consules designati, provincias 
inter se partiverant : Metelloque Numidia evenerat, acri 
viro, et quamquam advorso populi partibus, fama tamen 
aequabili et inviolata. Is ubi primum magistratum in- 
gressus est, alia omnia sibi cum collega communia ratus, 
ad bellum, quod gesturus erat, animum intendit. Igitur, 
diffidens veteri exercitui, milites eligere, scribere, prae- 
sidia undique accersere : arma, tela, equos et celera in- 
strumenta militiae parare : ad hoc commeatum affatim : 
denique omnia, quae in bello vario et multarum rerum 
egenti usui esse solent. Ceterum ad ea patranda, sena- 
tus auctoritate, socii nomenque latinum et reges ultro 
auxilia mittendo, postremo omnis civitas summo studio 
adnitebatur. Itaque , ex sententia omnibus rebus paratis 
compositisque, in Numidiam proficiscitur, magna spe ci- 
vium, quum propter bonas artes, tum maxuroe, quod 
advorsum divitias invictum animum gerebat, et avaritia 
magistratuum ante id tempus in Numidia nostrae opes 
contusae, hostiumque auctae erant. 

XLIV. Sed ubi in Africam venit, exercitus ei tradi- 
tur a Sp. Albino proconsule iners, imbellis, neque peri- 
culi neque laboris patiens, lingua quam manu promtior, 
praedator ex sociis, et ipse praeda hostium, sine impe- 
rio et modestia habitus. Ita imperatori novo plus ex ma- 
lis moribus sollicitudinis, quam ex copia militum auxilii 
aut bonae spei accedebat. Statuit tamen Metellus, quam- 
quam et aestivorum tempus comitiorum mora imminue- 
rat, et exspectatione eventus civium animos intentos pu- 
tabat, non prius bellum adlingere, quam maiorum disci- 
plina milites laborare coegisset. Nam Albinus, Auli fra- 
tris exercitusque clade perculsus, postquam decreverat 
non egredi provincia,, quantum temporis aestivorum in 
imperio fuit, plerumque milites in stativis castris habe- 
bat, nisi quum odos aut pabuli egestas locum mutare 
subegerat. Sed neque muniebantur ea, neque more mi- 
litari vigiliae ducebantur ; uti cuique lubebat, ab signis 
aberat. Lixae permixti cum militibus die nocluquo vaga- 
bantur, et palantes agros vastare, villas expugnare, pe- 

coris et mancipiorum praedas certantes agere , eaque 
mutare cum mercatoribus vino advectitio et aliis talibus: 
praeterea, frumentum publice datum vendere, panem in 
aies mercari : postremo , quaecumquo dici aut fingi 
queunt ignaviae luxuriaeque probra, in illo exercitu 
cuncta fuere, et alia amplius. 

XLV. Sed in ea difficultate Metellum non minus, quam 
in rebus hostilibus, magnum et sapientem virum fuisse 
comperior ; tanta temperantia inter ambitionem saevi- 
tiamque moderatum. Namque edicto primum adiumenta 
ignaviae sustulisse: ne quisquam in castris panem aut 
quem alium coctum cibum venderet ; ne lixae exercitum 
sequerentur ; ne miles gregarius in castris neve in ag- 
mine servum aut iumentum haberet; ceteris arcte mo- 
dum statuisse. Praeterea transvorsis itineribus quotidie 
castra movere, iuxta ac si hostes adessent, vallo atque 
fossa munire, vigilias crebras ponere, et eas ipse cum 
legatis circumire : item in agmine in primis modo, modo 
in postremis, saepe in medio adesse, ne quispiam ordine 
egrederetur ; ut cum signis frequentes incederent, miles 
cibum et arma portaret. Ita prohibendo a delictis ma- 
gis, quam vindicando, exercitum brevi confirmavit. 

XLVI. Interea Iugurtha, ubi, quae Metellus agebat, 
ex nunciis accepit, simul de innocentia eius certior Ro- 
mae factus, diffidere suis rebus, ac tum demum veram 
deditionem facere conatus est. Igitur legatos ad consu- 
lem cum suppliciis mittit, qui tantummodo ipsi liberis- 
que vitam peterent, alia omnia dederent populo romano. 
bed Metello iam antea experimentis cognitum erat, ge- 
nus Numidarum infidum, ingenio mobili, novarum rerum 
avidum esse. Itaque legatos alium ab alio divorsos ad- 
greditur ; ac paullatim lentando, postquam opportunos 
sibi cognovit, mulla pollicendo persuadet, uti lugurtham 
maxume vivum, sin id parum procedat, necatum sibi 
traderent : ceterum palam, quae ex voluntate forent, regi 
nunciare iubet. Deinde ipse paucis diebus, intento atque 
infesto exercitu, in Numidiam procedit : ubi, contra belli 
faciem, tuguria plena hominum, pecora cultoresque in 
agris erant : ex oppidis et mapalibus praefecti regis ob- 

viam procedebant, parati frumentum dare, commeatum 
portare, postremo omnia, quae imperarentur, facere. Ne- 
que Metellus idcirco minus, sed pariter ac si hostes ades- 
sent, munito agmine incedere, late explorare, omnia illa 
deditionis signa ostentui credere, et insidiis locum ten- 
tare. Itaque ipse cum expeditis cohortibus, item fundi- 
torum et sagittariorum delecta manu apud primos erat ; 
in postremo C. Marius legatus cum equitibus curabat : 
in utrumque latus auxiliarios equites tribunis legionum 
et praefectis cohortium dispertiverat, ut cum his per- 
mixti velites, quocumque accederent, equitatus hostium 
propulsarent Nam in lugurtha tantos dolus tantaque pe- 
ritia locorum et militiae inerat, ut, absens an praesens, 
pacem an bellum gerens, perniciosior esset, in incerto 
liaberelur. 

XLVII. Erat haud longe ab eo itinere, quo Metellus 
pergebat, oppidum Numidarum, nomine Vaga, forum 
rerum venalium totius regni maXume celebratum, ubi et 
incolere et mercari consueverant italici generis multi 
mortales. Huc consul, sipul tcntandi gratia, et, si pa- 
terentur, opportunitate loci, praesidium imposuit ; prae- 
terea imperavit frumentum et alia, quae bello usui fo- 
rent, comportare : ratus id, quod res monebat, frequen- 
tiam negotiatorum et commeatum iuvaturum exercitum, 
etiam paratis rebus munimento fore. Inter haec nego- 
tia lugurtha impensius modo legatos supplices mittere, 

S acem orare ; praeter suam liberorumque vitam, omnia 
[etello dedere. Quos item consul, uti priores, inlectos 
ad proditionem domum dimittebat : regi pacem, quam 
postulabat, neque abnuere neque polliceri, et inter eas 
moras promissa legatorum exspectare. 

XLvIII. lugurtha ubi Metelli dicta cum factis com- 
posuit, ac suis se artibus tentari animadvortit ; quippe 
cui verbis pax nunciabatur, ceterum re bellum asper- 
rumum erat ; urbs maxuma alienata, ager hostibus co- 
gnitus, animi popularium tentati ; coactus rerum neces- 
situdine, statuit armis certare. Igitur, explorato hostium 
itinere, in spem victoriae adductus ex opportunitate loci, 
quam maxumas potest copias omnium generum parat, 

ac per tramites occultos exercitum Metelli antevenit. Erat 
in ea parte Numidiae, quam Adherbal in divisione pos- 
sederat, flumen a meridie oriens, nomine Muthul ; a quo 
mons aberat ferine millia passuum viginti, tractu pari, 
vastus ab natura et humano cultu. Sed ex eo medio quasi 
collis oriebatur, in immensum pertingens, vestitus olea- 
stro ac mirtetis aliisque generibus arborum, quae humi 
arido atque arenoso gignuntur. Media autem planities 
deserta jpenuriA aquae, praeter flumini propinqua loca : 
ea, consita arbustis, pecore atque cultoribus frequenta- 
bantur. 

XL1X. Igitur in eo colle, quem transvorso itinere por- 
rectum docuimus, lugurtha, extenuata suorum acie, con- 
sedit : elephantis et parti copiarum pedestrium Bomil- 
carem praefecit, eumque edocet, quae ageret : ipse pro- 
pior montem cum omni equitatu et peditibus delectis 
suos collocat : dein singulas turmas et manipulos cir- 
cumiens monet atque obtestatur, uti. memores pristinae 
virtutis et victoriae, sese regnumque suum ab Romano- 
rum avaritia defendant: cum iis certamen fore, quos 
antea victos sub iugum miserint : ducem illis, non ani- 
mum, mutatum : quae ab imperatore decuerint, omnia 
suis provisa ; locum superiorem, ut prudentes cum im- 
peritis, ne pauciores cum pluribus, aut rudes cum bello 
melioribus manum consererent ; proinde parati intenti- 
que essent, signo dato Romanos invadere : illum diem 
aut omnes labores et victorias confirmaturum, aut ma- 
xumarura aerumnarum initium fore. Ad hoc viritim, uti 
quemque ob militare facinus pecunia aut honore extu- 
lerat, commonefacere beneficii sui et eum ipsum aliis 
ostentare : postremo, pro cuiusque ingenio, pollicendo, 
minitando, obtestando, alium alio modo excitare : quum 
interim Metellus, ignarus hostium, monte degrediens cum 
exercitu conspicatur : primo dubius, quidnam insolita fa- 
cies ostenderet ; nam inter virgulta equi Numidaeque 
consederant, neque plane occultati humilitate arborum, 
et tamen, quidnam esset, incerti; quum natura loci, tum 
dolo ipsi atque signa militaria obscurati ; dein, brevi co- 
gnitis insidiis, paullisper agmen constituit. Ibi, commu- 

(alis ordinibus, in dextro latere, quod proxumum hostes 
erat, triplicibus subsidiis aciem instruxit : inter manipu- 
los funditores et sagittarios dispertit : equitatum omnem 
in cornibus locat : ac pauca pro tempore milites cohor- 
tatus, aciem, sicuti instruxerat, trans vorsis principiis in 
planum deducit. 

L. Sed ubi Numidas quietos, neque colle degredi ani- 
madvortit, veritus, ex anni tempore et inopia aquae, ne 
siti conficeretur exercitus, Rutilium legatum cum expe- 
ditis cohortibus et parte equitum praemisit ad flumen, 
uti locum castris antecaperet ; existumans, hostes crebro 
impetu et transvorsis proeliis iter suum remoraturos, et 
quoniam armis diffiderent, lassitudinem et sitim militum 
tentaturos. Deinde ipse pro re atque loco, sicuti monte 
descenderat, paullatim procedere : Marium post princi- 
pia habere : ipso cum sinistrae alae equitibus esse, qui 
in agmine principes facti erant. At Iugurtha, ubi extre- 
mum agmen Metelli primos suos praetergressum videt, 
praesidio quasi duum millium peditum montem occupat, 
qua Metellus descenderat, ne forte cedentibus adversa- 
riis receptui, ac post munimento foret ; deinde repente 
signo dato hostes invadit. Numidae alii postremos cae- 
dere ; pars a sinistra ac dextra tentare ; infensi adesse, 
instare ; atque omnibus locis Romanorum ordines con- 
turbare; quorum etiam qui firmioribus animis obvii ho- 
stibus fuerant, ludificati incerto proelio, ipsi modo emi- 
nus sauciabantur, neque contra ieriundi aut conserendi 
manum copia erat. Ante iam docti ab Iugurtha equites, 
ubi Romanorum turma insequi coeperat, non coniertim 
neque in unum sese recipiebant, sed alius alio quam 
maxume diversi. Ita, numero priores, si ab persequendo 
hostes deterrere nequiverant, disiectos ab tergo aut la- 
teribus circumveniebant : sin opportunior fugae collis, 
quam campi, fuerat, eft vero consueti Numidarum equi 
facile inter virgulta evadere; nostros asperitas et inso- 
lentia loci retinebat. 

LI. Ceterum facies totius negotii varia, incerta, foeda 
atque miserabilis : dispersi a suis pars cedere, alii inse- 
qui ; neque signa neque ordines onservare ; ubi quem- 

que periculum ceperat, ibi resistere ac propulsare ; ar- 
ma, tela, equi, viri, hostes atque cives permixti : nihil 
consilio neque imperio agi : fors omnia regere. Itaque 
multum diei processerat, quum etiam tum eventus in in- 
certo erat. Denique omnibus labore et aestu languidis, 
Metellus ubi videt Numidas minus instare, paullatim mi- 
lites in unum conducit, ordines restituit et cohortes le- 
gionarias quatuor advorsum pedites hostium collocat: eo- 
rum magna pars superioribus locis fessa consederat. Si- 
mul orare ct hortari milites, ne deficerent, neu pate- 
rentur, hostes fugientes vincere : neque illis castra esse, 
neque munimentum ullum, quo cedentes tenderent : in 
armis omnia sita. Sed nec lugurtha quidem interea quie- 
tus erat : circumire, hortari, renovare proelium, et ipse 
cum delectis lentare omnia : subvenire suis, hostibus du- 
biis instare : quos firmos cognoverat, eminus pugnando 
retinere. 

LII. Eo modo inter se duo imperatores, summi viri, 
certabant : ipsi pares, ceterum opibus disparibus. Nam 
Metello virtus militum erat, locus advorsus : Iugurlhae 
alia omnia, praeter milites, opportuna. Denique Romani, 
ubi intellegunt, neque sibi perfugium esse, neque ab hoste 
copiam pugnandi fieri, et iam diei vesper erat; advorso 
colle, siculi praeceptum fuerat, evadunt. Amisso loco, Nu- 
midae fusi iugatique, pauci interiere ; plerosque veloci- 
tas et regio hostibus ignara tutata sunt. Interea Bomil- 
car, quem elephantis et parti copiarum pedestrium prae- 
fectum ab lugurtha supra diximus, ubi eum Rutilius prae- 
tergressus est, paullatim suos in aequum locum deducit: 
ac, dum legatus ad flumen, quo praemissus erat, festi- 
nans pergit, quietus, uti res postulabat, aciem exornat : 
neque remittit interim, quid ubique hostis ageret, ex- 
plorare. Postquam Rutilium conseaisse iam et animo va- 
cuum accepit, simulque ex Iugurlhae proelio clamorem 
augeri ; veritus, ne legatus, cognita re, laborantibus suis 
auxilio foret, aciem, quam, diffidens virtuti militum, ar- 
cte statuerat, quo hostium itineri obficeret, latius por- 
rigit ; eoque modo ad Rutilii castra procedit. 

LJII. Romani ex improviso pulveris vim magnam ani- 

madvortunt ; nam prospectum ager arbustis consitus pro- 
hibebat. Et primo rati, humum aridam vento agitari: 
post ubi aequabilem manere, et, sicuti acies moveba- 
tur, magis magisque adpropinquare vident, cognita re, 
properantes arma capiunt, ac pro castris, sicuti impera- 
batur, consistunt. Deinde, ubi propius ventum est, utrim- 
que magno clamore concurritur. Numidae, tantum modo 
remorati, dum in elephantis auxilium putant, postquam 
eos impeditos ramis arborum atque ita disiectos circum- 
veniri vident, fugam faciunt, ac plerique, abiectis ar- 
mis, collis aut noctis, quae iam aderat, auxilio integri 
abeunt. Elephanti quatuor capti, reliqui omnes, quadra- 
ginta numero, interfecti. At Romani, quamquam itinere 
atque opere castrorum et proelio fessi laetique erant, 
tamen, quod Metellus amplius opinione morabatur, in- 
structi iutentique obviam procedunt. Nam dolus Numi- 
darum nihil languidi neque remissi patiebatur. Ac pri- 
mo obscura nocte, postquam haud procul inter se erant, 
strepitu, velut hostes adventare, alteri apud alteros for- 
midinem simul et tumultum facere : et paene impruden- 
tia [esset] admissum facinus miserabile, ni utrimque prae- 
missi equites rem exploravissent. Igitur pro metu repente 
gaudium exortum *, milites alius alium laeti adpellanl, 
acta edocent atque audiunt ; sua quisque fortia facta ad 
coelum fert. Quippe res humanae ita sese habent : in 
victoria vel ignavis gloriari licet ; advorsae res etiam 
bonos detrectant. 

LIV. Metellus, in iisdem castris quatriduo moratus, 
saucios cum cura reficit, meritos in proeliis more mili- 
tiae donat, universos in concione lauaat atque agit gra- 
tias ; hortatur, ad cetera, quae levia sunt, parem ani- 
mum gerant: pro victoria satis iam pugnatum, reliquos 
labores pro praeda fore. Tamen interim transfugas et 
alios opportunos, Iugurtha ubi gentium, aut quid agita- 
ret, cum paucisne esset, an exercitum haberet, ut sese 
victus gereret, exploratum misit. At ille sese in loca sal- 
tuosa et natura munita receperat, ibique cogebat exer- 
citum, numero hominum ampliorem, sed hebetem infir- 
mumque, agri ac pecoris magis, quam belli, cultorem. 


Digitized by Google 



C. CRISPI SALLUSTII 


80 

ld ea gratia eveniebat, quod praeter regios equites nemo 
omnium Numidarum ex fuga regem sequitur; quo cu- 
iusque animus fert, eo discedunt : neque id fiagitium 
* militiae ducitur : ita se mores habent. Igitur Metellus, 
ubi videt animum regis etiam tum ferocem esse ; bel- 
lum renovari, quod, nisi ex illius lubidine, geri non 
posset ; praeterea inimicum certamen sibi cum hostibus; 
minore detrimento illos vinci, quam suos vincere : sta- 
tuit, non proeliis neque in acie, sed alio more bellum 
gerendum. Itaque in loca Numidiae opulentissima per- 
git, agros vastat, multa castella et oppida, temere mu- 
nita aut sine praesidio, capit incenditque, puberes inter- 
fici iubet, alia omnia militum esse praedam. Ea formi- 
dine multi mortales Romanis dediti obsides ; frumentum 
et alia, quae usui forent, adfatim praebita : ubicumque 
res postulabat, praesidium impositum. Quae negotia multo 
magis, quam proelium male pugnatum ab suis, regem 
terrebant ; quippe, cui spes omnis in fuga^sita erat, se- 
qui cogebatur ; et qui sua loca defendere nequiverat, in 
alienis bellum gerere. Tamen ex inopia, quod optumum 
videbatur, consilium capit : exercitum plerumque in iis- 
dem locis opperiri iubet ; ipso cum delectis equitibus 
Metellum sequitur ; nocturnis et aviis itineribus ignora- 
tus, Romanos palantes repente adgroditur; eorum ple- 
rique inermes cadunt, multi capiuntur ; nemo omnium 
intactus profugit ; et Numidae, priusquam ex castris sub- 
veniretur, sicuti iussi erant, in proxumos collis disce- 
dunt 

LV. Interim Romae gaudium ingens ortum, cognitis 
Metelli rebus, ut sese et exercitum more maiorum gere- 
ret ; in advorso loco victor tamen virtute fuisset ; ho- 
stium agro potiretur ; Iugurtham, magnificum ex Auli 
socordia, spem salutis in solitudine aut fuga coegisset ha- 
bere. Itaque senatus ob ea feliciter acta Diis immorta- 
libus supplicia decernere : civitas, trepida antea, sollicita 
de belli eventu, laeta agere : de Metello fama praeclara 
esse. Igitur eo intentior ad victoriam niti, omnibus mo- 
dis festinare, cavere tamen, necubi hosti opportunus fie- 
ret : meminisse, post gloriam invidiam sequi. Ita quo 

clarior, eo magis anxius erat : neque post insidias Iu- 

f urthae effuso exercitu praedari : ubi frumento aut pa- 
ulo opus erat, cohortes cum omni equitatu praesidium 
agitabant : exercitus partem ipse, reliquos Marius duce- 
bat. Sed igni magis, quam praeda, ager vastabatur. Duo- 
bus locis, haud longe inter se, castra faciebant. Ubi vi 
opus erat, cuncti aderant : ceterum, quo fuga atque for- 
mido latius cresceret, divorsi agebant Eo tempore lu- 
gurtha per collis sequi : tempus aut locum puguae quae- 
rere ; qua venturum hostem audierat, pabulum et aqua- 
rum fontes, quorum penuria erat, corrumpere : modo se 
Metello, interdum Mario ostendere : postremos in agmine 
tentare, ac statim in colles regreai ; rursus aliis, post 
aliis minitari : neque proelium facere, neque otium pati; 
tantummodo hostem ab incepto retinere. 

LV1. Romanus imperator ubi se dolis fatigari videt, 
neque ab hoste copiam pugnandi fieri, urbem magnam, 
et in ea parte, qua sita erat, arcem regni, nomine Za- 
mam, statuit oppugnare ; ratus, id quod negotium po- 
scebat, lugurlham laborantibus suis auxilio venturum, 
ibique proelium fore. At ille, quae parabantur, a per- 
fugis edoctus, magnis itineribus Metellum antevenit. Op- 
pidanos hortatur, moenia defendant, additis auxilio per- 
fugis ; quod genus ex copiis regis, quia fallere nequi- 
bat, firmissumum erat. Praeterea pollicetur, in tempore 
semet cum exercitu ad fore. Ita compositis rebus, in loca 
quam maxume occulta discedit ; ac post paullo cogno- 
scit, Marium ex itinere frumentatum cum paucis cohor- 
tibus Siccam missum: quod oppidum primum omnium 
post malam pugnam ab rege defecerat. Eo cum delectis 
equitibus noctu pergit, et iam egredientibus Romanis in 
porta pugnam facit : simul magna voce Siccenses horta- 
tur, uti cohortes ab tergo circumveniant : fortunam illis 
praeclari facinoris casum dare ; si id fecerint, postea 
sese in regno, illos in libertate sine metu aetatem actu- 
ros. Ac ni Marius signa inferre atque evadere oppido 
properavisset, profecto cuncti aut magna pars Siccen- 
sium fidem mutavissent ; tanta mobilitate sese Numidae 
agunt. Sed milites Iugurthini, paullisper ab rege susten- 

lati, postquam maiore vi hostes urgent, paucis amissis, 


profugi discedunt 
LVII. Marius ad Zamam pervenit. Id oppidum, in 
campo situm, magis opere, quam natura, munitum erat, 
nullius idoneae rei egens, armis virisque opulentum. Igi- 
tur Metellus, pro tempore atque loco paratis rebus, cun- 
cta moenia exercitu circumvenit ; legatis imperat, nbi 
quisque curaret : deinde, signo dato, undique simul cla- 
mor ingens oritur. Neque ea res Numidas terret ; infensi 
i ntentique sine tumultu manent: proelium incipitur. Ro- 
mani, pro ingenio quisque, pars eminus glande aut la- 

f iidibus pugnare, alii succedere, ac modo murum sub- 
odere, modo scalis adgredi : cupere proelium in mani- 
bus facere. Contra ea oppidani in proxumos saxa vol- 
vere, sudes, pila, praeterea picem sulphure et taeda mix- 
tam, ardentia mittere. Sed ne illos quidem, qui procnl 
manserant, timor animi satis muniverat ; nam plerosque 
iacula, tormentis aut manu emissa, volnerabant; pari- 


que periculo, sed fama impari, boni atque ignavi erant. 

LVIII. Dum apud Zamam sic certatur, lugurtha ex 
improviso castra nostium cum magna manu invadit : re- 


missis, qui in praesidio erant, et omnia magis, quam 
proelium, exspectantibus, portam irrumpit. At nostri, 
repentino metu perculsi, sibi quisque pro moribus con- 
sulunt : alii fugere, alii arma capere : magna pars vol- 
ncrati aut occisi. Ceterum ex omni multitudine non am- 


plius quadraginta, memores nominis romani, grege fa- 
cto, locum cepere, paullo, quam alii, editiorem, neque 
inde maxuma vi depelli quiverunt : sed tela eminus missa 
remittere : pauci in pluribus minus frustrari : sin Nu- 
midae propius accessissent, ibi vero virtutem ostendere 
et eos maxuma vi caedere, fundere atque fugare. Inie- 
rim Metellus quum acerrume rem gereret, clamorem et 
tumultum hostilem a tergo accepit; deinde, convorso equo, 
animadvortit, fugam ad se vorsum fieri : quae res indi- 
cabat, populares esse. Igitur equitatum omnem ad castra 
propere misit, ac statim C. Marium cum cohortibus so- 
ciorum ; eumque Iacrumans per amicitiam perque rem- 
publicam obsecrat, ne quam contumeliam remanere in 

exercitu victore, neve hostes inultos abire sinat Ille brevi 
mandata efficit. At Iugurtha, munimento castrorum im- 
peditus, quum alii super vallum praecipitarentur, alii iu 
angustiis ipsi sibi properantes obticerent, multis amissis, 
in loca munita sese recepit. Metellus, infecto negotio, 
post quam nox aderat, in castra cum exercitu revor- 
titur. 

LIX. Igitur postero die, priusquam ad oppugnandum 
egrederetur, equitatum omnem in ea parte, qua regis 
adventus erat, pro castris agitare iubet : portas et pro- 
xuma loca tribunis dispertit : deinde ipse pergit ad op- 
pidum, atque, uti superiore die, murum adgreditur. In- 
terim Iugurtha ex occulto repente nostros invadit. Qui 
in proxumo locati fuerant, paullisper territi perturban- 
tur : reliqui cito subveniunt. Neque diutius Numidae re- 
sistere quivissent, ni pedites cum equitibus permixti ma- 
gnam cladem in congressu facerent, quibus illi freti, non, 
ut» equestri proelio solet, sequi, dein cedere : sed advor- 
sis equis concurrere, implicare ac perturbare aciem, ita 
expeditis peditibus suis hostis paene victos dare. 

LX. Eodem tempore apud Zamam magna vi certaba- 
tur. Ubi quisque legatus aut tribunus curabat, eo acer- 
rume niti ; neque alius in alio magis, quam in sese, spem 
habere : parilerque oppidani agere, oppugnare aut parare 
omnibus locis : avidius alteri alteros sauciare, quam se- 
mel tegere ; clamor permixtus hortatione, laetitia, ge- 
mitu : item strepitus armorum ad coelum ferri : tela utrim- 
que volare. Sea illi, qui moenia defensabant, ubi. hostes 
paullulum modo pugnam remiserant, intenti proelium 
equestre prospectabant ; eos, uti quaeque Iugurthae res 
erant, laetos modo, modo pavidos animadvorteres : ac, 
sicuti a suis audiri aut cerni possent, monere alii, alii 
hortari, aut manu significare, aut niti corporibus; huc 
et illuc, quasi vitabundi aut iacientes tela, agitare, Quod 
ubi Mario cognitum est (nam is in ea parte curabat), 
consulto lenius agere ac diffidentiam rei simulare: pati 
Numidas sine tumultu regis proelium visere. Ita illis 
studio suorum adstrictis, repente magna vi murum ad- 
greditur : et iam scalis egressi milites prope summa 

ceperant, quum oppidani concurrant, lapides, ignem, 
praeterea alia tela ingerant. Nostri primo resistere : 
deinde, ubi anae atque alterae scalae comminutae, qui 
supersteterant, adflicti sunt; ceteri, quoquo modo po- 
tuere, pauci integri, magna pars confecti volneribus 
abeunt. Denique utrimque proelium nox diremit. 

LXI. Metellus, postquam videt frustra inceptum, ne- 
que oppidum capi, neque Iugurtham, nisi ex insidiis aut 
suo loco, pugnam facere, et iam aestatem exactam esse, 
ab Zama discedit, et in his urbibus, quae a rege defe- 
cerant, satisque munitae loco aut moenibus erant, prae- 
sidia imponit. Ceterum exercitum in provinciam, quae 
proxuma est Numidiae, hiemandi gratia collocat. Neque 
id tempus ex aliorum more quieti aut luxuriae conce- 
dit : sed, quoniam armis bellum parum procedebat, in- 
sidias regi per amicos tendere, et eorum perfidia pro 
armis uti parat. Igitur Bomilcarem, qui Romae cum lu- 
gurlha fuerat et inde vadibus datis do Massivae nece 
clam iudicium fugerat, quod ei per maxumam amicitiam 
maxuma copia fallendi erat, multis pollicitationibus ad- 
greditur ; ac primo efficit, uti ad se colloquendi gratia 
occultus veniat : deinde fide data, si Iugurtham vivum 
aut necatum sibi tradidisset, fore, ut illi senatus impu- 
nitatem et sua omnia concederet, facile Numidae per- 
suadet, quum ingenio infido, tum metuenti, ne, si pax 
cum Romanis fieret, ipse per conditiones ad supplicium 
traderetur. 

LX1I. Is, ubi primum opportunum fuit, Iugurtham 
anxium ac miserantem fortunas suas accedit ; monet at- 
que lacrumans obtestatur, uti aliquando sibi liberisque 
et genti Numidarum, optume meritae, provideat : omni- 
bus proeliis sese victos, agrum vastatura, multos morta- 
lis captos, occisos, regni opes comminatas esse : satis saepe 
iam et virtutem militum, et fortunam tentatam : caveat, 
ne, illo cunctante, Numidae sibi consulant His atque 
talibus aliis ad deditionem animum regis impellit. Mit- 
tuntur ad imperatorem legati, qui Iugurtham imperata 
facturum dicerent, ac sine ulla pactione sese regnumque 
suum in illius fidem tradere. Metellus propere cunctos 

senatorii ordinis ex hibernis accersiri iubet: eorum at- 
que aliorum, quos idoneos ducebat, consilium habet. Ita 
more maiorum, ex consilii decreto, per legatos lugur- 
thae imperat argenti pondo ducenta millia, elephantos 
omnis, equorum et armorum aliquantulum. Quae post- 
quam sine mora facta sunt, iubet omnis perfugas vinctos 
adduci. Eorum magna pars, uti iussum erat, adducti: 
pauci, quum primum deditio coepit, ad regem Bocchum 
in Mauritaniam abierant. Igitur Iugurtha, ubi armis viris- 
que et pecunia spoliatus est, quum ipse ad imperandum 
Tisidium vocaretur, rursus coepit flectere animum suum 
et ex mala conscientia digna timere. Denique multis die- 
bus per dubitationem consumptis, quum modo, taedio 
rerum advorsarum, omnia bello potiora duceret, inter- 
dum secum ipse reputaret, quam gravis casus in ser- 
vitium ex regno foret ; multis magnisque praesidiis ne- 
quidquam perditis, de integrd bellum sumit. Et Romae 
senatus, de provinciis consultus, Numidiam Metello de- 
creverat. ' . < , 

LXIII- Per idem tempus Uticae forte C. Mario, per 
hostias diis supplicanti, magna atque mirabilia portendi 
haruspex dixerat : proinde, quae animo agitabat, fretos 
diis ageret ; fortunam quam saepissume experiretur ; cun- 
cta prospere eventura. At illum iam antea consulatus in- 
gens cupido exagitabat: ad quem capiundum, praeter 
vetustatem familiae; alia omnia abunde erant : industria, 
probitas, militiae magna scientia, animus belli ingens, 
domi modicus, lubidinis et divitiarum victor, tantum- 
modo gloriae avidus. Sed is, natus et per omnem pue- 
ritiam Arpini altus, ubi primum aetas militiae patiens 
fuit, stipendiis faciundis, non graeca facundia neque 
urbanis munditiis, sese exercuit : ita inter artis bonas 
integrum ingenium brevi adolevit. Ergo, ubi primum 
tribunatum militarem a populo petit, plerisque faciem 
eius ignorantibus, facile notus, per omnis tribus decla- 
ratur. Deinde ab eo magistratu alium post alium sibi 
peperit ; semperque in potestatibus eo modo agitabat, ut 
ampliore, quam gerebat, dignus haberetur. Tamen is, ad 
id locorum talis vir, (nam postea ambitione praeceps 

datus est) consulatum adpelere non audebat. Etiam tum 
alios magistratus plebs, consulatum nobilitas inter se per 
manus tradebat. Novus nemo tam clarus neque tam egre- 
giis factis erat, quin is indignus illo honore et quasi 
pollutus haberetur. 

LXIV. Igitur ubi Marius haruspicis dicta eodem in- 
tendere videt, quo cupido animi hortabatur, ab Metello 
petundi gratia missionem rogat : cui quamquam virtus, 
gloria atque alia optanda bonis superabant, tamen ine- 
rat contemptor animus et superbia, commnne nobilitatis 
malum. Itaque primum, commotus insolita re, mirari 
eius consilium, et quasi per amicitiam monere, ne tam 
prava inciperet, neu super fortunam animum gereret : 
non omnia omnibus cupiunda esse : debere illi res suas 
satis placere ; postremo caveret, id petere a populo ro- 
mano, quod illi iure negaretur. Postquam haep atque 
alia talia dixit, neque animus Marii flectitur, respondit, 
ubi primum potuisset per negotia publica, facturum sese, 

3 nae peteret. Ac postea saepius eadem postulanti fertur 
ixisse : • ne festinaret abire ; satis mature illum cum 
filio suo consulatum petiturum. « Is eo tempore in con- 
tubernio patris ibidem militabat, annos natus circiter 
viginti. Quae res Marium quum pro honore, quem ad- 
fectabat, tum contra Metellum vehementer accenderat. 
Ita cupidine atque ira, pessumis consultoribus, grassari: 
neque facto ullo neque dicto abstinere, quod modo am- 
bitiosum foret : milites, quibus in hibernis praeerat, la- 
xiore imperio, quam antea, habere : apud negotiatores, 
quorum magna multitudo Uticae erat, criminose simul 
et magnifice de bello loqui : dimidia pars exercitus si 
sibi permitteretur, paucis diebus Iugurtham in catenis 
habiturum : ab imperatore consulto bellum trahi, quod, 
homo inanis et regiae superbiae, imperio nimis gaude- 
ret Quae omnia illis eo firmiora videbantur, quod diu- 
turnitate belli res familiaris corruperant, et animo cu- 
pienti nihil satis festinatur. 

LXV. Erat praeterea in exercitn nostro Numida qui- 
dam, nomine Gauda, Mastanabalis filius , Masinissae 
nepos, quem Micipsa testamento secundum heredem 

scripserat, morbis confectus, et ob eam caussam mente 
paullum imminuta. Cui Metellus, petenti, more regum 
ut sellam iuxta poneret, item postea custodiae caussa 
turmam equitum roraanorum , utrumque negaverat : ho- 
norem, quod eorum modo foret, quos populus romanus 
reges adpellavisset; praesidium, quod contumeliosum in 
eos foret, si equites romani satellites Numidae trade- 
rentur. Hunc Marius anxium adgreditur atque hortatur, 
ut contumeliarum in imperatorem cum suo auxilio poe- 
nas petat; hominem, ob morbos animo parum valido, 
secunda oratione extollit : illum regem, ingentem virum, 
Masinissae nepotem esse : si Iugurtha captus aut occisus 
foret, imperium Numidiae sine mora habiturum. Id adeo 
mature posse evenire, si ipse consul ad id bellum mis- 
sus foret. Itaque et illum et equites romanos, milites et 
negotiatores, alios ipse, plerosque spes pacis impellit, uti 
Romam ad suos necessarios aspere in Metellum de bello 
scribant, Marium imperatorem poscant. Sic a multis illi 
mortalibus honestissuma suffragatione consulatus peteba- 
tur ; simul ea tempestate plebes, nobilitate fusa per 
legem Mamiliam, novos extollebat. Ita Mario cuncta 
procedere. 

LXVL lnterim Iugurtha, postquam, omissa deditione, 
bellum incipit, cum magna cura parare omnia, festinare, 
cogere exercitum : civitates, quae ab se defecerant, for- 
midine aut ostentando praemia adfectare : communire 
suos locos, arma, tela, aliaque, quae spe pacis amiserat, 
reficere aut commercari : servilia Romanorum adlicere, 
et eos ipsos, qui in praesidiis erant, pecunia tentare : 
prorsus nihil intactum neque quietum pati : cuncta agi- 
tare. Igitur Vagenses, quo Metellus initio, Iugurtha pa- 
cificante, praesidium imposuegat, fatigati regis suppliciis, 
neque antea voluntate alienati, principes civitatis inter 
se coniurant : nam volgus, uti plerumque solet, et ma- 
xume Numidarum, ingenio mobili, seditiosum atque di- 
scordiosum erat, cupidum novarum rerum, quieti et otio 
advorsum : dein, compositis inter se rebus, in diem ter- 
tium constituunt : quod is, festus celebratusque per om- 
nem Africam, ludum et lasciviam magis, quam formidi- 

nem ostentabat. Sed ubi tempu9 fuit, centuriones tribu- 
nosque militaris et ipsum praefectum oppidi, T. Turpi- 
lium Silanum, alius alium domos suas invitant: eos omnis, 

f iraeter Turpilium, inter epulas obtruncant: postea mi- 
ites palantis, inermes, quippe in tali die, ac sine impe- 
rio, adgrcdiuntur. Idem plebes facit, pars edocti ab no- 
bilitate, alii studio talium rerum incitati : quis, acta con- 
siliumque ignorantibus, tumultus ipse et res novae satis 
placebant. 

LXV11. Romani milites, perculsi ipiproviso metu, in- 
certi ignarique, quid potissumum facerent, trepidare ; 
arcem oppidi, ubi signa et scuta erant, [petere], praesi- 
dium hostium, portae, ante clausae, fugam prohibebant: 
ad hoc mulieres puerique pro tectis aediliciorum saxa 
et alia, quae locus praebebat, certatim mittere. Ita neque 
caveri anceps malum, neque a fortissumis infirmissumo 
generi resisti posse : iuxta boni malique, strenui et im- 
belles multi ODtruncati. In ea tanta asperitate, saevissu- 
mis Numidis et oppido undique clauso, Turpilius prae- 
fectus, unus ex omnibus Italicis, profugit intactus. Id 
misericordiane hospitis, an pactione, an casu ita evene- 
rit, parum comperimus ; nisi, quia illi in tanto malo 
turpis vita integra fama potior fuit, improbus intestabi- 
lisque videtur. 

LXVIII. Metellus, postquam de rebus Vagae actis 
comperit, paullisper moestus e conspectu abit : deinde, 
ubi ira et aegritudo permixta sunt, cum maxuma cura 
ultum ire iniurias festinat. Legionem, cum cjua hiema- 
bat, et, quam plurimos potest, Numidas equites pariter 
cum occasu solis expeditos educit ; et postera die circi- 
ter horam tertiam pervenit in quamdam planitiem, locis 
paullo superioribus circumtentam. Ibi milites, fessos iti- 
neris magnitudine et iam abnuentis omnia, docet, op- 
pidum Vagam non amplius mille passuum abesse : de- 
cere illos relicpium laborem aequo animo pati, dum pro 
civibus suis, viris fortissumis atque miserrumis, poenas 
caperent ; praeterea praedam benigne ostentat. Sic ani- 
mis eorum arrectis, equites in primo late, pedites quam 
artissume ire et signa occultare iubet. 

LXIX. Vagenses ubi animadvortere, ad se vorsum exer- 
citum pergere : primo, uti res erat, Metellum esse rati, 
portas clausere : deinde, ubi neque agros vastari, et eos, 
qui primi aderant, Numidas equites vident, rursum Iu- 
gurtham arbitrati, cum magno gaudio obvii procedunt. 
Equites peditesque, repente signo dato, alii volgum ef- 
fusum oppido caedere, alii ad portas festinare, pars tur- 
ris capere : ira atque spes praedae amplius, quam las- 
situdo, posse. Ita Vagenses biduum modo ex perfidia 
laetati : civitas magna atque opulens, cuncta poenae aut 
praedae fuit. Turpilius, quem praefectum oppidi unum 
ex omnibus profugisse supra ostendimus, iussus a Me- 
tello caussam dicere, postquam sese parum expurgat, 
condemnatus verberatusque capite poenas solvit ; nam is 
civis ex Latio erat. 

LXX. Per idem tempus Bomilcar, cuius impulsu lu- 
gartha deditionem, quam metu deseruit, inceperat, suspe- 
ctus regi et ipse eum suspiciens, novas res cupere ; ad 
perniciem eius dolum quaerere ; die noctuque fatigare 
animum. Denique omnia tentando, socium sibi adiungit 
Nabdalsam, hominem nobilem, magnis opibus, clarum, 
acceptumque popularibus suis : qui plerumque seorsum 
ab rege exercitum ductare et omnis res exsequi solitus 
erat, quae lugurthae fesso aut maioribus adslricto supe- 
raverant : ex quo illi gloria opesque iuventae. Igitur 
utriusque consilio dies insidiis statuitur: cetera, uti res 
posceret, ex tempore parari placuit Nabdal.sa ad exer- 
citum profectus, quem inter hiberna Romanorum ius- 
sus habebat, ne ager, inultis hostibus, vastaretur. Is 
postquam, magnitudine facinoris perculsus, ad tempus 
non venit, metusque rem impediebat ; Bomilcar, simul 
cupidus incepta patrandi, et timore socii anxius, ne, 
omisso vetere consilio, novum quaereret, literas ad eum 
per homines fidelis mittit, in quts mollitiem socordiam- 
que viri accusare, testari deos, per quos iurasset ; mo- 
nere, ne praemia Metelli in pestem convorteret ; lugur- 
thae exitium adesse ; ceterum suane an virtute Metelli 
periret, id modo agitari : proinde reputaret cum animo 
suo, praemia an cruciatum mallet. 

LXX1. Sed quum hae literae adlatae, forle Nabdalsa, 
exercito corpore fessus, in lecto quiescebat ; ubi, cogni- 
tis Bomilcaris verbis, primo cura, deinde, uti aegrum 
animum solet, somnus cepit. Erat ei Numida quidam, 
negotiorum curator, fidus acceptusque, et omnium con- 
siliorum, nisi novissumi, particeps. Qui postquam adla- 
tas literas audivit, ex consuetudine ratus, opera aut in- 
genio suo opus esse, in tabernaculum introiit: dormiente 
illo epistolam, super caput in pulvino temere positam, 
sumit ac perlegit : dein propere, cognitis insidiis, ad re- 
gem pergit. Nabdalsa, post paullo experrectus, ubi ne- 
que epistolam reperit, et rem omnem, uti acta erat, co- 
gnovit ; primo indicem persequi conatus ; postquam id 
frustra fuit, Iugurtham placandi gratia accedit ; dicit, 
quae ipse paravisset facere, perfidia clientis sui prae- 
venta : lacrumans obtestatur per amicitiam perque sua 
antea fideliter acta, ne super tali scelere suspectum sese 
haberet. 

LXXII. Ad ea rex, aliter, atque animo gerebat, pla- 
cide respondit. Bomilcare aliisque multis, quos socios 
insidiarum cognoverat, interfectis, iram oppresserat, ne 
qua ex eo negotio seditio oriretur. Neque post id loco- 
rum Iugurthae dies aut nox ulla quieta fuit : neque loco, 
neque mortali cuiquam aut tempori satis credere : civis 
hostesque iuxta metuere : circumspectare omnia et om- 
ni strepitu pavescere : alio atque alio loco, saepe con- 
tra decus regium, noctu requiescere : interdum, somno 
excitus, arreptis armis tumultum facere; ita formidine, 
quasi vecordia, exagitari. 

LXXI1I. Igitur Metellus, ubi de casu Bomilcaris et 
indicio patefacto ex perfugis cognovit, rursus, tamquam 
ad integrum bellum, cuncta parat festinatque. Marium, 
fatigantem de profectione, simul et invitum et offensum, 
sibi parum idoneum ratus, domum dimittit. Et Romae 
plebes ; literis, quae de Metello ac Mario missae erant, 
cognitis, volenti animo de ambobus acceperant. Impera- 
tori nobilitas, quae antea decori fuerat, invidiae esse : 
at illi alteri generis humilitas favorem addiderat ; cete- 
rum in utroque magis studia partium, quam mala aut 

bona sua moderata. Praeterea seditiosi magistratus vol- 
gum exagitare, Metellum omnibus concionibus capitis 
arcessere, Marii virtutem in maius celebrare. Denique 
plebes, sic accensa, uti opifices agrestesque omnes, quo- 
rum res fidesque in manibus sitae erant, relictis ope- 
ribus, frequentarent Marium, et sua necessaria post il- 
lius honorem ducerent. Ita, perculsa nobilitate, post 
multas tempestates novo homini consulatus mandatur ; 
et postea populus, a tribuno plebis Manlio Mancino 
rogatus, quem vellet cum Iugurtha bellum gerere, fre- 
quens Marium iussit Sed senatus paullo ante Metello 
Numidiam decreverat : ea res frustra fuit. 

LXX1V. Eodem tempore Iugurtha, amissis amicis, 
quorum plerosque ipse necaverat, ceteri formidine, pars 
ad Romanos, alii au regem Bocchum profugerant, quum 
neque bellum geri sine administris posset, et novorum 
lidem in tanta perfidia Veterum experiri periculosum du- 
ceret, varius incertusque agitabatur. Neque illi res, neque 
consilium aut quisquam hominum satis placebat: itinera 
praefectosque in dies mutare : modo advorsum hostes, 
interdum in solitudines pergerq: saepe in fuga, ac post 
paullo spem in armis haDere : dubitare, virtuti an iidei 
popularium minus crederet ; ita quocumque intenderat, 
res advorsae erant. Sed inter eas moras repente sese 
Metellus cum exercitu ostendit. Numidae ab Iugurtha 
pro tempore parati instructique : dein proelium incipi- 
tur. Qua in parte rex pugnae adfuit, ibi aliquamdiu 
certatum ; ceteri omnes eius milites primo congressu 
pulsi fugatique. Romani signorum et armorum, et ali- 
quanto numero hostium potiti : nam ferme Numidas in 
omnibus proeliis magis pedes, quam arma, tutata sunt. 

LXXV. Ea fuga Iugurtha, impensius modo rebus suis 
diffidens, cum perfugis et parte equitatus in solitudines, 
dein Thalam pervenit. Id oppidum magnum atque opu- 
lentum, ibique plerique thesauri, filiorumque eius mul- 
tus pueritiae cultus erat. Quae postquam Metello com- 
perta sunt, quamquam inter Thalam flumenque proxi- 
mum, in spatio millium quinquaginta, loca arida atque 
vasta esse cognoverat; tamen spe patrandi helli, si eius 

oppidi potitus foret, omnis asperitates supervadere, ac 
naturam etiam vincere adgreditur. Igitur omnia iumenta 
sarcinis levari iubet, nisi frumento dierum decem : ce- 
terum utres modo et alia aquae idonea portari. Praete- 
rea conquirit ex agris quam plurimum potest domiti pe- 
coris, eoque imponit vasa cuiusque moai, sed pleraque 
lignea, collecta ex tuguriis Numidarum. Ad hoc finitu- 
mis imperat, qui se post regis fugam Metello dedide- 
rant, quam plurimum quisque aquae portaret ; diem 
locumque, ubi praesto forent, praedicit. Ipse ex flumi- 
ne, quam proxumam oppido aquam esse supra diximus, 
iumenta onerat ; eo modo instructus ad Thalam profi- 
ciscitur. Deinde ubi ad id loci ventum, quo Numidis prae- 
ceperat, et castra posita munitaque sunt ; tanta repente 
coelo missa vis aquae dicitur, ut ea modo exercitui satis 
superque foret. Praeterea commeatus spe amplior, quia 
Numidae, sicuti plerique in nova deditione, officia in- 
tenderant. Ceterum milites religione, pluvia magis usi : 
eaque res mullum animis eorum addiderat ; nam rati, 
sese diis immortalibus curae esse. Deinde postero die, 
contra opinionem Iugurthae, ad Thalam perveniunt. Op- 
pidani, qui se locorum asperitate munitos crediderant, 
magna atque insolita re perculsi, nihilo segnius bellum 
parare : idem nostri facere. 

LXXVI. Sed rex, nihil iam Metello infectum credens, 
quippe qui omnia, arma, tela, locos, tempora, denique 
naturam ipsam, ceteris imperitantem, industria vicerat, 
cum libens et magna parte pecuniae ex oppido noctu 
profugit : neque postea in ullo loco amplius uno die aut 
una nocte moratus, simulabat, sese negotii gratia pro- 
perare ; ceterum proditionem timebat, quam vitare posse 
celeritate putabat ; nam talia consilia per otium et ex 
opportunitate capi. At Metellus, ubi oppidanos proelio 
intentos, simul oppidum et operibus et loco munitum 
videt, vallo fossaque moenia circumvenit. Deinde iubet 
locis ex copia maxume idoneis vineas agere, [superque 
eas] aggerem iacere, et impositis super aggerem turri- 
bus, opus et administros tutari. Contra haec oppidani 
festinare, parare : prorsus ab utrisque nihil reliquum 

fieri. Denique Romani, mullo ante labore proeliisque 
fatigati, post dies quadraginta, quam eo ventum erat, 
oppido modo potiti : praeda omnis a perfugis corrupta 
est. Ii postquam murum arietibus feriri, resque suas ad- 
dictas vident, aurum argentumque et alia, quae prima 
ducuntur, domum regiam comportant : ibi, vino et epu- 
lis onerati, illaque, et domum, et semet igni corrum- 
punt ; et, quas victi ab hostibus poenas metuerant, eas 
ipsi volentes pependere. 

LXXVI1. Sed pariter cum capta Thala legati ex op- 
pido Lepti ad Metellum venerant, orantes, uti praesi- 
dium praefectumque eo mitteret ; Hamilcarem quem- 
dam, hominem noDilem, factiosum, novis rebus studere; 
advorsum quem neque imperia magistratuum neque le- 
ges valerent : ni id festinaret, in summo pericnlo suam 
salutem et illorum socios fore. Nam Leptitani iam inde 
a principio belli Iugurthini ad Bestiam consulem et po- 
stea Romam miserant, amicitiam societatemque rogatum. 
Deinde, ubi ea impetrata, semper boni fidelesque man- 
sere, et cuncta a Bestia, Albino, Metelloque imperata 
gnaviter fecerant. Itaque ab imperatore facile, quae pe- 
tebant, adepti. Missae eo cohortes Ligurum quatuor, et 
C. Annius praefectus. 

LXXV11I. Id oppidum ab Sidoniis conditum est, quos 
accepimus, profugos ob discordias civilis, navibus in eos 
locos venisse ; ceterum situm inter duas syrtes, quibus 
nomen ex re inditum. Nam duo sunt sinus prope in 
extrema Africa, impares magnitudine, pari natura : quo- 
rum proxuma terrae praealta sunt; cetera, uti fors tu- 
lit, alta, alia in tempestate vadosa. Nam ubi mare ma- 
gnum esse et saevire coepit ventis, limum arenamque et 
saxa ingentia fluctus trahunt : ita facies locorum cum 
ventis simul mutatur. Syrtes ab tractu nominatae. Eius 
civitatis lingua modo conversa connubio Numidarum : 
legum cultusque pleraque Sidonica : quae eo facilius re- 
tinebant, quod procul ab imperio regis aetatem agebant. 
Inter illos et frequentem Numidiam multi vastique loci 
erant. 

LXXIX. Sed quoniam in has regiones per Leptitano- 

rum negotia venimus, non indignum videtur, egregium 
atque mirabile facinus duorum Carthaginiensium memo- 
rare ; eam rem nos locus admonuit. Qua tempestate Car- 
thaginienses pleraeque Africae imperitabant, Cyrenenses 
quoque magni atque opulenti fuere. Ager in medio are- 
nosus, una specie : neque flumen, neque mons erat, qui 
finis eorum discerneret : quae res eos in magno diutur- 
noque bello inter se habuit. Postquam utrimque legio- 
nes, item classes, saepe fusae fugataeque, et alteri alte- 
ros aliquantum adtriverant ; veriti, ne mox victos victo- 
resque defessos alius adgrederetur, per inducias spon- 
sionem faciunt, uti certo die legati aomo proficisceren- 
tur ; quo in loco inter se obvii fuissent, is communis 
ulriusque populi finis haberetur. Igitur Carthagine duo 
fratres missi, quibus nomen Philaenis erat, maturavere 
iter pergere : Cyrenenses tardius iere. Id socordiane an 
casu acciderit, parum cognovi. Geterum solet in illis lo- 
cis tempestas haud secus atque in mari, retinere. Nam 
ubi per loca aequalia et nuda gignentium ventus coor- 
tus arenam humo excitavit, ea, magna vi agitata, ora 
oculosque implere solet : ita prospectu impedito morari 
iter. Postquam Cyrenenses aliquanto posteriores sese vi- 
dent, et oD rem corruptam domi poenas metuunt ; cri- 
minari, Carthaginienses ante tempus domo digressos, 
conturbare rem : denique omnia malle, quam victi abire. 
Sed quum Poeni aliam conditionem, tantummodo ae- 
quam, peterent, Graeci optionem Carthaginiensium fa- 
ciunt, ut vel illi, quos finis populo suo peterent, ibi vivi 
obruerentur ; vel eadem conditione sese, quem in locum 
vellent, processuros. Philaeni, conditione probata, seque 
vitamque suam reipublicae condonavere ; ita vivi obruti. 
Carthaginienses in eo loco Philaenis fratribus aras con- 
secravere; aliique illis domi honores instituti. Nunc ad 
rem redeo. 

LXXX. lugurlha postquam, amissa Thala, nihil satis 
firmum contra Metellum putat, per magnas solitudines 
cum paucis profectus, pervenit ad Gaetulos, genus ho- 
minum ferum incultumque, et eo tempore ignarum no- 
minis romani. Eorum multitudinem in unum cogit, ac 

pauilatim consuefacit ordines habere, signa sequi, impe- 
rium observare, item alia militaria facere. Praeterea 
regis Bocchi proxumos magnis muneribus et maioribus 
promissis ad studium sui perducit; quts adiutoribus re- 
gem adgressus impellit, uti advorsum Romanos bellum 
incipiat. Id ea gratia facilius procliviusque fuit, quod 
Bocchus initio huiusce belli legatos Romam miserat, foe- 
dus et amicitiam petitum ; quam rem, opporlunissumam 
incepto [bello], pauci impediverant, caeci avaritia, quts 
omnia honesta atque inhonesta vendere mos erat. Etiam 
antea Iugurthae filia Bocchi nupserat. Verum ea neces- 
situdo apud N umidas Maurosque levis ducitur, quia sin- 
guli, pro opibus quisque, quam plurimas uxores, denas 
alii, alii plures habent ; sed reges eo amplius. Ita ani- 
mus multitudine distrahitur; nullam pro socia obtinet: 
pariter omnes viles sunt. 

LXXXI. Igitur in locum ambobus placitum exerci- 
tus conveniunt: ibi, fide data et accepta, Iugurtha Boc- 
chi animum oratione accendit: Romanos iniustos, pro- 
funda avaritia, communis omnium hostis esse : eamdem 
illos caussam belli cum Boccho habere, quam secum et 
cum aliis gentibus, lubidinem imperitandi : quts omnia 
regna advorsa sint : tum sese, pauilo ante Carthaginien- 
ses, item regem Persen ; post, uti quisque opulentissu- 
mus videatur, ita Romanis hostem fore. His atque aliis 
talibus dictis, ad Cirtam oppidum iter constituunt, quod 
ibi Q. Metellus praedam captivosque et impedimenta 
locaverat. Ita Iugurtha ratus, aut, capta urbe, pretium 
fore, aut, si dux romanus auxilio suis venisset, proelio 
sese certaturos. Nam callidus id modo festinabat, Bocchi 

r iaeem imminuere ; ne, moras agitando, aliud, quam bel- 
um, mallet. 

LXXX1I. Imperator postquam de regum societate co- 
gnovit, non temere, neque, uti saepe iam victo Iugurtha 
consueverat, omnibus locis pugnandi copiam facit; cete- 
rum haud procul ab Cirta, castris munitis, reges oppe- 
ritur; melius esse ratus, cognitis Mauris, quoniam is novus 
hostis accesserat, ex commodo pugnam facere, lnterim 
Roma per literas certior fit, provinciam Numidiam Ma- 

rio datam ; nam consulem factum ante acceperat. Qui- 
bus rebus supra bonum atque honestum perculsus, neque 
Iacrumas tenere, neque moderari linguam ; vir egregius 
in aliis artibus, nimis molliter aegritudinem pati. Quam 
rem alii in superbiam vertebant ; alii, bonum ingenium 
contumelia accensum esse ; multi quod iam parta victo- 
ria ex manibus eriperetur ; nobis satis cognitum est, 
illum magis honore Marii, quam iniuria sua excrucia- 
tum ; neque tam anxie laturum fuisse, si adempta provin- 
cia alii, quam Mario, traderetur. 

LXXXI1I. Igitur eo dolore impeditus, et quia stul- 
titiae videbatur alienam rem periculo suo curare, lega- 
tos ad Bocchum mittit, postulatum, ne sine caussa hostis 
populo romano fieret : habere eum magnam copiam so- 
cietatis amicitiaeque coniungendae, quae potior bello 
esset; quamquam opibus suis confideret, tamen non de- 
bere, incerta pro certis mutare : omne bellum sumi fa- 
cile, ceterum aegerrumc desinere : non in eiusdem po- 
testate initium eius et finem esse : incipere cuivis, etiam 
ignavo, licere ; deponi, quum victores velint ; proinde 
sibi regnoque suo consuleret, neu florentis res suas cum 
lugurthae perditis misceret. Ad ea rex satis placide verba 
facit : sese pacem cupere, sed lugurthae fortunarum 
misereri; si eadem illi copia fieret, omnia conventura. 
Rursus imperator contra postulata Bocchi nuncios mit- 
tit ; ille probare partim, alia abnuere. Eo modo, saepe 
ab utroque missis remissisque nunciis, tempus pro- 
cedere, et ex Metelli voluntate bellum intactum trahi. 

LXXXiV. At Marius, ut supra diximus, cupientissu- 
raa plebe consul factus, postquam ei provinciam Numi- 
diam populus iussit, antea iam infestus nobilitati, tum 
vero multus atque ferox instare : singulos modo, modo 
universos laedere : dictitare, sese consulatum ex victis 
illis spolia cepisse ; alia praeterea magnifica pro se, et 
illis dolentia. Interim, quae bello opus erant, prima ha- 
bere : postulare legionibus supplementum, auxilia a po- 

J iulis et regibus sociisque arcessere : praeterea ex Latio 
ortissumum quemque, plerosque militiae, paucos fama 
cognitos accire, et ambiundo cogere homines emeritis 

stipendiis secum proficisci. Neque illi senatus, quamquam 
advorsus erat, de ullo negotio abnuere audebat ; ceterum 
supplementum etiam laetus decreverat, quia neque plebi 
militia volenti putabatur, et Marius aut belli usum aut 
studia volgi amissurus. Sed ea res frustra sperata ; tanta 
iubido cum Mario eundi plerosque invaserat. Sese quis- 
que praeda locupletem fore, victorem domum rediturum, 
alia nuiuscemodi, animis trahebant ; et eos non paullum 
oratione sua Marius arrexerat. Nam postquam, omnibus, 
quae postulaverat, decretis, milites scribere volt, hortandi 
caussa, simul et nobilitatem, uti consueverat, exagitandi, 
concionem jpopuli advocavit ; deinde hoc modo disseruit: 
LXXXY. «Scio ego, Quirites, plerosque non iisdem 
artibus imperium a vobis petere, et, postquam adepti 
sunt, gerere: primo industrios, supplices, modicos esse, 
deinde per ignaviam et superbiam aetatem agere. Sed 
mihi contra videtur. Nam quo pluris universa respubli- 
ca, quam consulatus aut praetura, eo maiore cura illam 
administrari, quam haeC peti debere. Neque me fallit, 
quantum cum vestro maxumo beneficio negotii susti- 
neam. Bellum parare, simul et aerario parcere ; cogere 
ad militiam eos, quos nolis offendere ; domi forisque om- 
nia curare ; et ea agere inter invidos, occursantis, fa- 
ctiosos, opinione, Quirites, asperius est. Ad hoc, alii si 
deliquere, vetus nobilitas, maiorum fortia facta, cogna- 
torum et adfiniura opes, multae clientelae, omnia haec 
praesidio adsunt : mihi spes omnes in memet sitae, quas 
necesse est virtute et innocentia tutari; nam alia infir- 
ma sunt. Et illud intellego, Quirites, omnium ora in me 
conversa esse : aequos bonosque favere : quippe mea bene 
facta reipublicae procedunt; nobilitatem locum invadendi 
quaerere. Quo mihi acrius adnitendum est, uti neque vos 
capiamini et illi frustra sint. Ita ad hoc aetatis a pue- 
ritia fui, ut omnis labores, pericula consueta habeam. 
Quae ante vestra beneficia gratuito faciebam, ea uti, 
accepta mercede, deseram, non est consilium, Quirites. 
Illis difficile est in potestatibus temperare, qui per am- 
bitionem sese probos simulavere : mihi, qui omnem ae- 
tatem in opturais artibus egi, benefacere iam ex consue- 

tudinc in naturam vortit Bellum me gerere cum lugur- 
tha iussistis : quam rem nobilitas aegerrumo tulit Quae- 
so, reputate cum animis vestris, num id mutari melius 
sit ; si quem ex illo globo nobilitatis ad hoc aut aliud 
tale negotium mittatis, hominem veteris prosapiae ac 
multarum imaginum, et nullius stipendii : scilicet ut in 
tanta re, ignarus omnium, trepidet, festinet, sumat ali- 
quem ex populo munitorem ollicii sui. Ita plerumque 
evenit, ut, quem vos imperare iussistis, is sibi impera- 
torem alium quaerat. Atque ego scio, Quirites, qui, post- 
quam consules facti sunt, acta maiorum et Graecorum 
militaria praecepta legere coeperint ; praeposteri homi- 
nes. Nam gerere, quam fieri, tempore posterius, re at- 
que usu prius est. Comparate nunc, Quirites, me homi- 
nem novum cum illorum superbia. Quae illi audire et 
legere solent, eorum partim vidi, alia egomet gessi : quae 
illi literis, ea ego militando didici. Nunc vos existumate, 
facta an dicta pluris sint. Contemnunt novitatem meam, 
ego illorum ignaviam ; mihi fortuna, illis probra obie- 
ctantur. Quamquam ego naturam unam et communem 
omnium existumo, sed fortissumum quemque generosis- 
sumum esse. Ac si iam ex patribus Albini aut Bestiae 
quaeri posset, mene an illos ex se gigni maluerint, quid 
responsuros creditis, nisi, sese liberos quam optumos vo- 
luisse ? Quodsi iure me despiciunt, faciant idem maio- 
ribus suis, quibus, uti mihi, ex virtute nobilitas coepit. 
Invident honori meo ; ergo invideant labori, innocen- 
tiae, periculis etiam meis, quoniam per haec illum cepi. 
Verum, homines corrupti superbia, ita aetatem agunt, 
quasi vestros honores contemnant ; ita hos petunt, quasi 
honeste vixerint. Nae illi falsi sunt, qui aivorsissumas 
res pariter expetant, ignaviae voluptatem et praemia 
-virtutis. Atque etiam, quum apud vos aut in senatu verba 
faciunt, pleraque oratione maiores suos extollunt ; eorum 
fortia facta memorando clariores sese putant. Quod con-. 
tra est. Nam quanto vita illorum praeclarior, tanto ho- 
rum socordia flagitiosior. Et profecto ita se res habet: 
maiorum gloria posteris quasi lumen est, neque bona 
neque mala eorum in occulta patitur. Huiusce rei ego 


Digitized by Google 


BELLUM IUGURTHLNLM 99 

inopiam patior, Quirites ; verum, id quod mullo prae- 
clarius est, meamel facta mihi dicere licet. Nunc videte, 
quam iniqui sint. Quod ex aliena virtute sibi adrogant, 
id mihi ex mea non concedunt: scilicet, quia imagines 
non habeo, et quia mihi nova nobilitas est; quam certe 
peperisse, quam acceptam corrupisse, melius est. Equi- 
dem ego non ignoro, si iam mihi respondere velint, 
abunde illis facundam et compositam orationem fore. Sed 
in maxumo vestro beneficio, quum omnibus locis me vos- 
que maledictis lacerent, non placuit reticere; ne quis 
modestiam in conscientiam duceret. Nam me quidem, 
ex animi mei sententia, laedere nulla oratio potest; quippe 
vera, necesse est bene praedicet; falsam vita moresque 
mei superant. Sed quoniam vestra consilia accusantur, 
qui mihi summum honorem et maxumum negotium im- 
posuistis : etiam atque etiam reputate, num eorum poe- 
nitendum sit. Non possum fidei caussa imagines neque 
triumphos aut consulatus maiorum meorum ostentare ; 
at, si res postulet, hastas, vexillum, phaleras, alia mili- 
taria dona ; praeterea cicatrices advorso corpore. Hae 
sunt meae imagines, haec mea nobilitas, non hereditate 
relicta, ut illa illis, sed quae ego plurimis meis laboribus 
et periculis quaesivi. Non sunt composita verba mea: 
parvi id facio; ipsa se virtus satis ostendit; illis artifi- 
cio opus est, ut turpia facta oratione tegant. Neque lite 
ras graecas didici : parum placebat eas discere, quippe 
quae ad virtutem docloribus nihil profuerunt. At illa, 
mullo optuma reipublicae, doctus sum : hostem ferire ; 

J iraesidia agitare ; nihil metuere, nisi turpem famam ; 
liemem et aestatem iuxta pati ; humi requiescere ; eo- 
dem tempore inopiam et laborem tolerare. His ego prae- 
ceptis milites hortabor : neque illos arcte colam, me opu- 
lenter; neque gloriam meam laborem illorum faciam. 
Hoc est utile, hoc civile imperium. Namque, quum tute 
per mollitiem agas, exercitum supplicio cogere, id est 
dominum, non imperatorem esse. Haec atque talia ma- 
iores vestri faciundo sequo et rem publicam celebravere. 
Quts nobilitas freta, ipsa dissimilis moribus, nos illorum 
aemulos contemnit, et omnis honores non ex merito, sed 

quasi debitos a vobis repetit. Ceterum homines super- 
bissumi procul errant. Maiores eorum omnia, quae lice- 
bat, illis reliquere, divitias, imagines, memoriam sui prae- 
claram : virtutem non reliquere ; neque poterant : ea 
sola neque datur dono, neque accipitur. Sordidum me 
et incultis moribns aiunt; quia parum scite convivium 
exorno, neque histrionem ullum neque pluris pretii co- 

? uum, quam villicum, habeo ; quae mihi lubet confiteri, 
Juirites. Nam ex parente meo et ex aliis sanctis viris 
ita accepi, munditias mulieribus, viris laborem conve- 
nire, omnibusque bonis oportere plus gloriae, quam di- 
vitiarum esse ; arma, non supellectilem, decori esse. Quin 
ergo, quod iuval, quod carum aestumant, id semper fa- 
ciant ; ament, potent ; ubi adolescenliam habuere, ibi 
senectutem agant, in conviviis, dediti ventri et turpis- 
sumae parti corporis : sudorem, pulverem et alia talia 
relinquant nobis, quibus illa epulis iucundiora sunt. Ve- 
rum non est ita. Nam ubi se flagitiis dedecoravere, tur- 
pissumi viri bonorum praemia ereptum eunt. Ita iniu- 
stissume luxuria et ignavia, pessumae artes, illis, qui 
coluere eas, nihil obneiunt ; reipublicae innoxiae cladi 
sunt. Nunc, quoniam illis, quantum mores mei, non il- 
lorum Angitia poscebant, respondi, [pauca] de republica 
loquar. Primum omnium de Numidia bonum habetote 
animum, Quirites. Nam quae ad hoc tempus Iugurtham 
tutata sunt, omnia removistis, avaritiam, imperitiam at- 
que superbiam. Deinde exercitus ibi est locorum sciens, 
sed mehercule magis strenuus, qftam felix. Nam magna 
pars eius avaritia aut temeritate aucum adtrila est. Quam- 
obrem vos, quibus militaris est aetas, adnitimini mecum 
et capessite rempublicam : neque quemquam ex cala- 
mitate aliorum aut imperatorum superbia metus ceperit. 
Egomet in agmine, in proelio, consultor idem et socius 
periculi, vobiscum adero; meque vosque in omnibus 
rebus iuxta geram. Et profecto, diis iuvantibus, omnia 
matura sunt, victoria, praeda, laus : quae si dubia aut 
procul essent, tamen omnes bonos reipublicae subvenire 
decebat. Etenim nemo ignavia immortalis factus est : 
neque quisquam parens liberis, uti aeterni forent, opta- 

vit ; magis, uti boni honestique vitam exigerent. Plura 
(licerem, Quirites, si timidis virtutem verba adderent; 
nam strenuis abunde dictum puto. » 

LXXXVI. Huiuscemodi oratione habita, Marius post- 
quam plebis animos arrectos videt, propere commeatu, 
stipendio, armis aliisque utilibus navis onerat : cum his 
A. Manlium legatum proficisci iubet. Ipse interea mili- 
tes scribere, non more maiorum, neque ex classibus, sed 
uti cuiusque lubido erat, capite censos plerosque. Id fa- 
ctum alii inopia bonorum, alii per ambitionem consulis 
memorabant ; quod ab eo genere celebratus auctusque 
erat, et homini potentiam quaerenti egentissumus quis- 
que opportunissumus, cui neque sua curae, quippe quae 
nulla sunt, et omnia cum pretio honesta videntur. Igi- 
tur Marius, cum aliquanto maiore numero, quam decre- 
tum erat, in Africam profectus, paucis diebus Uticam 
advehitur. Exercitus ei traditur a P. Rutilio legato ; nam 
Metellus conspectum Marii fugerat, nc videret ea, quae 
audita animus tolerare nequiverat. 

LXXXVII. Sed consul, expletis legionibus cohorti- 
busque auxiliariis, in agrum fertilem et praeda onustum 
proficiscitur : omnia ibi capta militibus donat : dein ca- 
stella et oppida natura et viris parum munita adgredi- 
tur : proelia multa, ceterum alia levia aliis locis facere. 
Interim novi milites sine metu pugnae adesse ; videre, 
fugientes capi aut occidi ; fortissumum quemque tutis- 
sumum : armis libertatem, patriam parentesque et alia 
omnia tegi, gloriam atque divitias quaeri. Sic brevi spa- 
tio novi veteresquo coaluere, et virtus omnium aequalis 
facta. At reges, ubi de adventu Marii cognoverunt, di- 
vorsi in locos difficiles abeunt. Ita lugurthae placuerat, 
speranti, mox effusos hostes invadi posse; Romanos, 
sicuti plerosque, remoto metu, laxius liccntiusque futuros. 

LXXXVI II. Metellus interea Romam profectus, con- 
tra spem suam laetissumis animis excipitur, plebi patri- 
busque, postquam invidia decesserat, iuxta carus. Sed 
Marius impigre prudenterque suorum et hostium res 
pariter adtendere ; cognoscere, quid boni utrisque aut 
contra esset ; explorare itinera regum, consilia et insi- 

dias eorum antevenire : nihil apud se remissum, neque 
apud illos tutum pati. Itaque et Gaetulos et Iugurtham, 
ex sociis nostris praedas agentes, saepe adgressus in iti- 
nere fuderat, ipsumque regem haua procul ab oppido 
Cirta armis exuerat. Quae postquam gloriosa modo, ne- 
que belli patrandi cognovit; statuit urbes, quae viris aut 
loco pro hostibus, et advorsum se opportunissumae erant, 
singulas circumvenire : ita ratus, Iugurtham aut praesi- 
diis nudatum iri, si ea pateretur, aut proelio certaturum. 
Nam Bocchus nuncios ad eum saepe miserat, vello po- 
puli romani amicitiam ; ne quid ab se hostile timeret. 
Id simulaveritnc, quo improvisus gravior accideret, an 
mobilitate ingenii pacem atque bellum mutare solitos, 
parum exploratum est. 

LXXXIX. Sed consul, uti statuerat, oppida castella- 
que munita adire : partim vi, alia metu aut praemia 
ostentando avortere at> hostibus. Ac primo mediocria ge- 
rebat, existumans, Iugurtham ob suos tutandos in ma- 
nus venturum. Sed ubi illum procul abesse et aliis ne- 
gotiis intentum accepit, maiora et magis aspera adgredi 
tempus visum est. Erat inter ingentis solitudines oppi- 
dum magnum atque valens, nomine Capsa; cuius con- 
ditor Hercules Libys memorabatur. Eius cives apud lu- 
gurtham immunes, levi imperio, et ob ea fidelissumi ha- 
bebantur : muniti advorsum hostis non moenibus modo 
et armis atque viris, verum etiam multo magis locorum 
asperitate. Nam, praeter oppido propinqua, alia omnia 
vasta, inculta, egentia aquae, infesta serpentibus : quo- 
rum vis, sicuti omnium ferarum, inopia cibi acrior; ad 
hoc natura serpentium, ipsa perniciosa, siti magis, quam 
alia re accenditur. Eius oppidi potiundi Marium ma- 
xuma cupido invaserat, quum propter usum belli, tum 
quia res aspera videbatur ; et Metellus oppidum Tha- 
lam magna gloria ceperat, haud dissimiliter situm mu- 
nitumque, nisi quod apud Thalam non longe a moeni- 
bus aliquot fontes erant ; Capscnses una modo, atque ea 
intra oppidum, iugi aqua, celera pluvia utebantur. Id 
ibique et in omni Africa, quae procul a mari incultius 
agebat, eo facilius tolerabatur, quia Numidae plerumque 

lacte et ferina vescebantur, et neque salem neque alia 
gulae irritamenta quaerebant : cibus potusque illis ad- 
vorsum famem atque sitim, non lubidini neque luxuriae 
erat. 

XC. Igitur consul, omnibus exploratis, (credo, diis 
fretus ; nam contra tantas difficultates consilio satis pro- 
videre non poterat; quippe etiam frumenti inopia ten- 
tabatur, quod Numidae pabulo pecoris magis quam arvo 
student et, quodcumquc natum fuerat, iussu regis in loca 
munita contulerant ; ager autem aridus et frugum va- 
cuus ea tempestate ; nam aestatis extremum erat) ; tamen 
pro rei copia satis providenter exornat : pecus omne, 
quod superioribus diebus praedae fuerat, equitibus au- 
xiliariis agendum adtribuit; A. Manlium legatum cum 
cohortibus expeditis ad oppidum Laris, ubi stipendium 
et commeatum locaverat, ire iubet, dicitque, se praeda- 
bundum post paucos dies eodem venturum. Sic incepto 
suo occultato, pergit ad flumen Tanam. 

XCI. Ceterum in itinere quotidie pecus exercitui per 
centurias, item turmas, aequaliter distribuerat ; et ex 
coriis utres uti fierent, curabat ; simul et inopiam fru- 
menti lenire, et, ignaris omnibus, parare, quae mox usui 
forent ; denique sexto die, quum ad flumen ventum est, 
maxuma vis utrium effecta. Ibi castris levi munimento 
positis, milites, cibum capere, atque, uti simul cum oc- 
casu solis egrederentur, paratos esse iubet: omnibus abie- 
ctis sarcinis, aqua modo seque et iumenta onerare. Dein, 
postquam tempus visum, castris egreditur, noctemque 
totam itinere facto, consedit ; idem proxuma facit ; dein 
tertia, multo ante lucis adventum, pervenit in locum tu- 
mulosum, a Capsa non amplius duum millium intervallo : 
ibique, quam occultissume potest, cum omnibus copiis 
opperitur. Sed ubi dies coepit, et Numidae, nihil hostile 
metuentes, multi oppida egressi ; repente omnem equi- 
tatum, et cum his velocissumos pedites cursu tendere ad 
Capsam, et portas obsidere iubet ; deinde ipse intentus 
propere sequi, neque milites praedari sinere. Quae post- 
quam oppidani cognovere, res trepidae, metus ingens, 
malum improvisum, ad hoc pars civium extra moenia in 

hostium potestate, coegere, uti deditioucra facerent. Ce- 
terum oppidum incensum : Numidae puberes interfecti; 
alii omnes venum dati : praeda militibus divisa. Id fa- 
cinus contra ius belli non avaritia neque scelere con- 
sulis admissum, sed quia locus Iugurtnae opportunus, 
nobis aditu difficilis; genus hominum mobile, infidum 
ante, neque beneficio neque metu coercitum. 

XC1I. Postquam tantam rem peregit Marius sine ullo 
suorum incommodo, magnus et clarus antea, maior atque 
clarior haberi coepit. Omnia non bene consulta in vir- 
tutem trahebantur; milites, modesto imperio habiti, simul 
et locupletes, ad coelum ferre; Numidae magis, quam 
mortalem, timere ; postremo omnes socii atque hostes 
credere, illi aut mentem divinam esse, aut deorum nutu 
cuncta portendi. Sed consul, ubi ea res bene evenit, ad 
alia oppida pergit : pauca repugnantibus Numidis capit; 
plora deserta propter Capsensium miserias, igni corrum- 
pit : luctu atque caede omnia complentur. Denique mul- 
tis locis potitus, ac plerisque exercitu incruento, aliam 
rem adgreditur, non eadem asperitate, qua Capsensium, 
ceterum haud secus difficilem. Namque haud longe a llu- 
mine Mulucha, quod Iugurthae Bocchique regnum dis- 
iungebat, erat inter ceteram planitiem mons saxeus, 
mediocri castello satis patens, in immensum editus, uno 
perangusto aditu relicto : nam omnis, naturi, velut opere 
atque consulto, praeceps. Quem locum Marius, quod ibi 
regis thesauri erant, summa vi capere intendit. Sed ea 
res forte, quam consilio, melius gesta. Nam castello, vi- 
rorum atque armorum satis, magna vis frumenti, et 
fons aquae ; aggeribus turribusque et aliis machinatio- 
nibus locus importunus : iter castellanorum angustum 
admodum, utrimque praecisum. Vineae cum ingenti pe- 
riculo frustra agebantur; nam quum eae paullo proces- 
serant, igni aut lapidibus corrumpebantur : milites ne- 
que pro opere consistere, propter iniquitatem loci, neque 
inter vineas sine periculo administrare : optumus quis- 
que cadere aut sauciari ; ceteris metus augeri. 

XCIII. At Marius, multis diebus et laboribus consum- 
ptis, anxius trahere cum animo suo, omitieretne ince- 

ptum, quoniam frustra erat, an fortunam opperiretur, 
qua saepe prospere usus fuerat. Quae quum, multor dies 
noctesque aestuans agitaret, forte quidam Ligus, ex co- 
hortibus auxiliariis miles gregarius, castris aquatum egres- 
sus, haud procul ab latere castelli, quod adversum proe- 
liantibus erat, animadvertit inter saxa repentes cochleas; - 
quarum quum unam atque alteram, dein plures peteret, 
studio legundi paullatim prope ad summum montis egres- 
sus est. Ubi postquam solitudinem intellexit, more hu- 
manae cupidinis ignara visundi, animum advortit. Et 
forte in eo loco grandis ilex coaluerat inter saxa, paul- 
lum modo prona ; deinde inflexa atque aucta in altitu- 
dinem, quo cuncta gignentium natura fert ; cuius ramis 
modo, modo eminentibus saxis nisus Ligus, castelli pla- 
nitiem perspicit, quod cuncti Numidae intenti proelian- 
tibus aderant. Exploratis omnibus, quae mox usui fore 
ducebat, eadem regreditur, non temere, uti adseende- 
rat, sed tentans omnia et circumspiciens. Itaque Marium 
propere adit : acta edocet: hortatur, ab ea parte, qua 
ipse descenderat, castellum tentet : pollicetur sese ducem 
itineris periculique, Marius cum Ligure, promissa eius 
cognitum, ex praesentibus misit : quorum uti cuiusque 
ingenium erat, ita rem difficilem aut facilem renuncia- 
vere. Consulis tamen animus paullulum arrectus. Itaque 
ex copia tubicinum et cornicinum, numero quinque quam 
velocissumos delegit, et cum his, praesidio qui forent, 
quatuor, centuriones, omnisque Liguri parere iubet, et 
ei negotio proxumum diem constituit. 

XCIV. Sed ubi ex praecepto tempus visum, paratis 
compositisque omnibus, ad locum pergit Ceterum illi, 
qui ascensuri erant, praedocti ab duce, arma ornatumque 
mutaverant, capite atque pedibus nudis, uti prospectus 
nisusque per saxa facilius foret : super terga gladii et 
scuta; verum ea numidica, ex coriis, ponueris gratia, 
simul et offensa quo levius streperent Igitur praegre- 
diens Ligus saxa, et si quae vetustate radices eminebant, 
laqueis vinciebat, quibus adlevati milites facilius adseen- 
derent ; interdum timidos insolentia itineris levare manu: 
ubi paullo asperior adseensus erat, singulos prae se iner- 

mes mittere ; deinde- ipse cum illorum armis sequi : quae 
dubia nisu videbantur, potissumus tentare, ac saepius 
eadem adscendens descendensque , dein statim digre- 
diens, ceteris audaciam addere. Igitur diu multumque 
fatigati, tandem in castellum perveniunt, desertum ab ea 
parte ; quod omnes, sicuti aliis diebns, advorsum hostes 
aderant. Marius, ubi ex nunciis, quae Ligus egerat, co- 
gnovit, quamquam toto die intentos proelio Numidas 
habuerat, tum vero cohortatus milites, et ipse extra vi-, 
neas egressus, testudine acta succedere, et simul hostem 
tormentis sagittariisque et funditoribus eminus terrere. 
At Numidae, saepe antea vineis Romanorum subvorsis, 
item incensis, non castelli moenibus sese tutabantur; sed 
pro muro dies noctesque agitare : maledicere Romanis, 
ac Mario vecordiam obiectare ; militibus nostris Iugur- 
thae servitium minari ; secundis rebus feroces esse. In- 
terim, omnibus Romanis hostibusque proelio intentis, 
magna vi utrimque, pro gloria atque imperio his, illis 
pro salute certantibus, repente a tergo signa canere : ac 
primo mulieres et pueri, qui visum processerant, fugere; 
deinde, uti quisque muro proxumus erat, postremo cun- 
cti armati inermesque. Quod ubi accidit, eo acrius Ro- 
mani instare, fundere ac plerosque tantummodo sauciare: 
dein super occisorum vadere corpora, avidi gloriae cer- 
tantes murum petere, neque quemqnam omnium praeda 
morari. Sic forte correcta Marii temeritas, gloriam ex 
culpa invenit. 

XCV. Ceterum dum ea res geritur, L. Sulla quaestor 
cum mligno equitatu in castra venit : qui uti ex Latio 
et a sociis cogeret exercitum, Romae relictus erat. Sed 

J uoniam nos tanti viri res admonuit, idoneum visum est, 
e natura cultuque eius paucis dicere. Neque. enim alio 
-loco de Sullae rebus dicturi sumus, et L. Sisenna, optu- 
me et diligentissume omnium, qui eas res dixere, per- 
secutus, parum mihi libero ore locutus videtur. Igitur 
Sulla patriciae gentis [nobilis] fuit, familia prope iam 
exstincta maiorum ignavia; literis graocis iuxta atque 
latinis doctissume eruditus, animo ingenti, cupidus vo- 
luptatum, sed gloriae cupidior : otio luxurioso esse, ta- 


Digitized by Google 



UfeLlUM ICGCRTHINUM." 107 

men ab negotiis numquam voluptas remorata ; nisi quod 
de uxore potuit honestius consuli : facundus, callidus, et 
amicitia facilis : ad simulanda negotia altitudo ingenii 
incredibilis : multarum rerum ac maxume pecuniae lar- 
gitor. Atque illi, felicissumo omnium ante civilem victo- 
riam, numquam super industriam fortuna fuit : multique 
dubitavere, fortior an felicior esset ; nam post ea quae 
fecerit, incertum habeo , pudeat magis an pigeat dis- 
serere. 

XCVI. Igitur Sulla, uti supra dictum est, postquam 
in Africam atque in castra Marii cum equitatu venit, 
rudis antea et ignarus belli, sollertissumus omnium pau- 
cis tempestatibus factus est. Ad hoc milites benigne ad- 
pellare ; multis rogantibus, aliis per se ipse beneficia 
dare, invitus accipere ; sed ea properantius, quam aes 
mutuum, reddere, ipse ab nullo repetere : magis id la- 
borare, ut illi quam plurimi deberent : ioca atque seria 
cum liumillumis agere : in operibus, in agmine atque ad 
vigilias multus adesse: neque interim, quod prava am- 
bitio solet, consulis aut cuiusquam boni famam laedere : 
tantummodo neque consilio neque manu alium priorem 

S ati ; plerosquc antevenire. Quis rebus et artibus brevi 
fario militibusque carissumus factus. 

XCVII. At lugurtha, postquam oppidum Capsam alios- 
que locos munitos et sibi utiles, simul et magnam pe- 
cuniam amiserat, ad Bocchum nuncios mittit, quam pri- 
mum in Numidiam copjas adduceret: proelii faciundi 
tempus adesse. Quem ubi cunctari accepit, et dubium 
belli atque pacis rationes trahere : rursus, uti antea, pro- 
xumos eius donis corrumpit, ipsique Mauro pollicetur 
Numidiae tertiam partem, si aut Romani Africa expulsi, 
aut, integris suis finibus, bellum compositum foret. Eo 
praemio inlectus Bocchus cum magna multitudine Iugur- 
tham accedit. Ita amborum exercitu coniuncto, Marium 
iam in hiberna proficiscentem, vix decima parte diei re- 
liqua, invadunt, rati noctem, quae iam aderat, et victis 
sibi munimento foTe, et, si vicissent, nullo impedimento, 
quia locorum scientes erant : contra Romanis utrumque 
casum in tenebris difficiliorem fore. Igitur simul consul 

ex multis de hostium adventu cognovit, et ipsi hostes 
aderant; et priusquam exercitus aut instrui, aut sarci* 
nas colligere, denique antequam signum aut imperium 
ullum accipere quivit, equites Mauri atque Gaetuli, non 
acie neque ullo more proelii, sed catervatim, uti quos- 
que fors conglobaverat, in nostros concurrunt ; qui om- 
nes trepidi improviso metu, at tamen virtutis memores, 
aut arma capiebant, aut capientes alios ab hostibus de- 
fensabant : pars equos adseendere, obviam ire hostibus : 
pugna latrocinio magis, quam proelio, similis fieri sine 
signis, sine ordinibus, equites pedites permixti ; caedere 
alios, alios obtruncare ; multos, contra advorsos acerru- 
me pugnantes, a tergo circumvenire : neque virtus, ne- 
que arma satis tegere, quod hostes numero plures et 
undique circumfusi erant ; denique Romani veteres no- 
vique, et ob ea scientes belli, si quos locus aut casus 
coniunxerat, orbes facere: atque ita ab omnibus parti- 
bus simul tecti et instructi hostium vim sustentabant. 

XCV1II. Neque in eo tam aspero negotio Marius ter- 
ritus, aut magis, quam antea, demisso animo fuit ; sed 
cum turma sua, quam ex fortissumis magis, quam fami- 
liarissumis, paraverat, vagari passim, ac modo laboran- 
tibus suis succurrere, modo hostis, ubi confertissumi ob- 
stiterant, invadere ; manu consulere militibus, quoniam 
imperare, conturbatis omnibus, non poterat, laraque dies 
consumptus erat, quUm tamen barbari nihil remittere ; 
atque, uti reges praeceperant, noctem pro se rati, acrius 
instare. Tum Marius ex copia rerum consilium trahit, 
atque, uti suis receptui locus esset, collis duos inter se 
propinquos occupat; quorum in uno, castris parum am- 
plo, fons aquae magnus erat; alter, usui opportunus, 
quia magna parte editus et praeceps, pauca munimenta 
quaerebat Ceterum apud aquam Sullam cum equitibus 
noctem agitare iubet. Ipse paullatim dispersos milites, 
neque minus hostibus conturbatis, in unum contrahit; 
dein cunctos pleno gradu in collem subducit. Ita reges, 
loci difficultate coacti, proelio deterrentur ; neque tamen 
suos longius abire sinunt, sed, utroque colle multitu- 
dine circumdato, effusi consedere. Dein crebris ignibus 

factis, plerumque noctis barbari suo more laetari, exsul- 
tare, strepere vocibus ; et ipsi duces feroces, quia non 
fugere, atque pro victoribus agere. Sed ea cuncta Ro- 
manis ex tenebris et editioribus locis facilia visu magno- 
que hortamento erant. 

X0,1X. Plurimum vero Marius hostium imperitia con- 
firmatus, quam maxumum silentium haberi iubet : ne 
signa quidem, uti per vigilias solebant, canere: deinde, 
ubi- lux adventabat, defessis iam hostibus et paullo ante 
somno captis, de improviso vigiles, item cohortium, tur- 
marum, legionum tubicines simul omnis tuba canere, 
milites clamorem tollere atque portis erumpere. Mauri 
atque Gaetuli, ignoto et horribili sonitu repente exciti, 
neque fugere, neque arma capere, neque omnino facere 
aut providere quicquam poterant ; ita cunctos strepitu, 
clamore, nullo subveniente, nostris instantibus, tumultu, 
terrore, formidine quasi vecordia ceperat. Denique om- 
nes fusi fugatique ; arma et signa militaria pleraque 
capta : pluresque eo proelio, quam omnibus superiori- 
bus, interemti. Nam somno et metu insolito impedita 
fuga. 

C. Dein Marius, uti coeperat, in hiberna proficisci- 
tur, quae propter commeatum in oppidis maritumis agere 
decreverat ; neque tamen victoria socors aut insolens fa- 
ctus ; sed, pariter ac in conspectu hostium, quadrato ag- 
mine incedere. Sulla cum equitatu apud dextumos, in 
Sinistra parte A. Manlius cum funditoribus et sagitta- 
riis, praeterea cohorte Ligurum, curabat : primos et ex- 
tremos cum expeditis manipulis locaverat tribunos. Per- 
fugae, minume cari et regionum scientissumi, hostium 
iter explorabant : simul consul, quasi nullo imposito, 
omnia providere: apud omnis adesse: laudare, incre- 
pare merentis. Ipse armatus intentusque, item milites 
cogebat : neque secus, atque si hostes adessent, iter fa- 
cere, castra munire ; excubitum in porta cohortes ex 
legionibus, pro castris equites auxiliarios mittere; prae- 
terea alios super vallum in munimentis locare, vigilias 
ipse circumire, non tam diffidentia, futura, quae impe- 
ravisset, quam uti militibus, exaequatus cum impera- 

tore, labos volentibus esset. Et sane Marius ilioque et 
aliis temporibus lugurthini belli pudore magis, quam 
malo, exercitum coercebat : quod multi per ambitionem 
fieri aiebant ; pars, quod a pueritia consuetam duritiam, 
et alia, quae ceteri miserias vocant, voluptati habuisset. 
Nisi tamen res publica, pariter ac saevissumo imperio, 
bene atque decore gesta. 

CI. Igitur quarto denique die, haud longe ab oppido 
Cirta, undnjue simul speculatores citi sesc ostendunt : 
qua re hostis adesse intellegitur. Sed quia divorsi rede- 
untes, alius ab alia parte, atque omnes idem .^significa- 
bant ; consul incertus, quonam modo aciem instrueret, 
nullo ordine commutato, advorsum omnia paratus, ibi- 
dem opperitur. Ita Iugurtham spes frustrata, qui copias 
in quatuor partes distribuerat, ratus, ex omnibus aeque 
aliquos ab tergo hostibus venturps. Interim Sulla, quem 
primum hostes adligerant, cohortatus suos, turmatim 'et 
quam maxumc confertis equis ipse aliique Mauros in- 
vadunt : ceteri, in loco manentes, ab iaculis eminus emis- 
sis corpora tegere, et, si <jui in manus venerant, obtrun- 
care. Dum eo modo equites proeliantur, Bocchus cum 
peditibus, quos Volux filius eius adduxerat (neque in 

K r-iore pugna, in itinere morati, adfuerant)j postremam 
lomanorum aciem invadunt. Tum Marius apud primos 
agebat, quod ibi lugurtha cum plurimis erat. Dein Nu- 
mida, cognito Bocchi adventu, clam cum paucis ad pe- 
dites convortit: ibi latine (nam apud Numantiam loqui 
didicerat) exclamat : « nostros frustra pugnare ; paullo 
ante Marium sua manu interfectum ; » simul gladium 
«anguine oblitum ostendere, quem, in pugna, satis im- 
pigre occiso pedite nostro, cruentaverat. Quod ubi mili- 
tes accepere, magis atrocitate rei, quam fide nuncii ter- 
rontur : simulque barbari animos tollere et in perculsos 
ltomanos acrius incedere. Iamque paullum a fuga abe- 
rant, quum Sulla, profligatis iis, quos advorsum ierat, 
rediens, ab latere Mauris incurrit. Bocchus statim avor- 
titur. At lugurtha, dum sustentare suos et prope iam 
adeptam victoriam retinere cupit, circumventus at) equi- 
tibus, dextra, sinistra omuibus occisis, solus inter tela 

hostiam vitabundus erumpit. Atque interim Marius, fu- 
gatis equitibus, accurrit auxilio suis, quos pelli iam ac- 
ceperat. Denique hostes iam undique fusi. Tum specta- 
culum horribile in campis patentibus : sequi, fugere, oc- 
cidi, capi ; equi atque viri addicti : ac multi, volneribus 
acceptis, neque fugere posse, neque quietem pati ; niti 
modo, ac stalim concidere : postremo omnia, qua visus 
erat, constrata telis, armis, cadaveribus ; et inter ea hu- 
mus infecta sanguine. 

CII. Postea loci consul, haud dubie iam victor, per- 
venit in oppidum Cirtam, quo initio profectus intende- 
rat. Eo post diem quintum, quam iterum barbari male 
pugnaverant, legati a Boccho veniunt, qui regis verbis 
ab Mario petivere, duos quam fidissumos ad eum mit- 
teret j velle de suo et de populi romani commodo cum 
his disserere. Ille stalim L. Sullam et A. Manlium ire 
iubet. Qui quamquam acciti ibant, tamen placuit verba 
apud regem facere ; ingenium aut avorsum uti flecterent, 
aut cupidum pacis vehementius accenderent. Itaque Sulla, 
cuius facundiae, non aetati a Manlio concessum, pauca 
verba huiuscemodi locutus : 

» Rex Bocche, magna nobis laetitia est, quum te, talem 
virum, Dii monuere, uti aliquando pacem quam bellum 
malles, neu te optumum cum pessumo omnium Iugur- 
tha miscendo commaculares ; simul nobis demeres acer- 
bam necessitudinem, pariter te errantem atque illum 
sceleratissumum persequi. Ad hoc populo romano iam 
a principio [inopij melius visum amicos quam servos 
quaerere : tutiusquc rati, volentibus, quam coactis, im- 
peritare. Tibi vero nulla opportunior amicitia nostra : 
primum, quod procul absumus, in quo offensae minu- 
mum est, gratia par, ac si prope adessemus ; dein, quod 
parentes abunde habemus, amicorum' neque nobis neque 
cuiquam omnium satis fuit. Atque hoc utinam a principio 
tibi placuisset ! profecto ex populo romano ad hoc tempus 
mullo plura bona accepisses, quam mala perpessus es. 
Sed quoniam humanarum rerum fortuna pleraque regit ; 
cui scilicet placuit et vim et gratiam nostram te expe- 
riri : nunc, quando per illam licet, festina, atque, uti 

coepisti, perge. Malta opportuna habes, quo facilius er- 
rata officiis superes. Postremo hoc in pectus tuum de- 
mitte, numquam populum romanum beneficiis victum 
esse : nam bello quia valeat, tute scis. » 

Ad ea Bocchus placide et benigne, simul pauca pro 
delicto suo verba facit : « Se non hostili animo, sed ob 
regnum tutandum arma cepisse : nam Numidiae partem, 
unde Iugurtham expulerit, iure belli suam factam.; eam 
vastari ab Mario pati nequivisse : praeterea, missis an- 
tea Romam legatis, repulsum ab amicitia. Ceterum ve- 
tera omittere, ac tum, si per Marium liceret, legatos ad 
senatum missurum.» Dein, copia facta [mittendi], ani- 
mus barbari ab amicis flexus, quos Iugurtha, cognita 
legatione Sullae et Manlii, metuens id, quod parabatur, 

donis corruperat. 

CUI- Marius interea, exercitu in hibernaculis compo- 
sito, cum expeditis cohortibus et parte equitatus profi- 
ciscitur in loca sola, obsessum turrim regiam, quo Iu- 
gurtha perfugas omnis praesidium imposuerat. Tum rur- 
sus Bocchus, scilicet seu reputando, quae sibi duobus 
proeliis evenerant, seu admonitus ab aliis amicis, quos 
incorruptos Iugurtha reliquerat, ex omni copia necessa- 
riorum quinque delegiti quorum et fides cognita, et in- 
genia validissuma erairt ./ Eos ad Marium, ac dein, si 
placeat, Romam legatos fre iubet : agendarum rerum et 
quocumque modo belli /omponendi licentiam ipsis per- 
mittit. Illi mature ad hiberna Romanorum proficiscun- 
tur : dein a Gaetulis latronibus in itinere circumventi 
spoliatique, pavidi sine decore ad Sullam profugiunt ; 
quem consul, in expeditionem proficiscens, pro prae- 
tore in castris reliquerat. Eos ille non pro vanis hosti- 
bus, uti meriti erant, sed accubate ac liberali ter habuit; 
qua re barbari et famam Romanorum avaritiae falsam, 
et Sullam, ob munificentiam in sese, amicum rati. Nam 
etiam tum largitio multis ignota erat : munificus nemo 
putabatur, nisi pariter volens: dona omnia in benigni- 
tate habebantur. Igitur quaestori mandata Bocchi pate- 
faciunt ; simul ab eo petunt, uti fautor consultorque sibi 
adsit ; copias, fidem, magnitudinem regis sui, et alia, 

quae aut utilia aut benevolentiae esse credebant, ora- 
tione extollunt : dein, Sulla omnia pollicito, docti, quo 
modo apud Marium, item apud senatum verba facerent, 
circiter dies quadraginta ibidem opperiuntur. 

CIV. Marius, ubi confecto negotio, quo intenderat, 
Cirtam redit, de adventu legatorum certior factus, illos- 
quc et Sullam ad se venire iubet, item L. Bellienum 
praetorem Utica, praeterea omnes undique senatorii 
ordinis , quibuscum mandata Bocchi cognoscit ; quibus 
legatis potestas eundi Romam , ab consule interea 
induciae postulabantur. Ea Sullae et plerisquo placuere: 
pauci vero ferocius decernunt, scilicet ignari humana- 
rum rerum, quao fluxae et mobiles saepius in advorsa 
mutantur. Ceterum Mauri, impetratis omnibus, tres Ro- 
mam profecti sunt cum Cn. Octavio Rufo, qui [quaestor] 
stipendium [in Africam] portaverat : duo ad regem re- 
deunt. Ex his Bocchus quum cetera, tum maxume be- 
nignitatem et studium Sullae [lubens] accepit. Romae 
quoque legatis eius, postquam errasso regem et Iugur- 
thae scelere lapsum deprecati sunt, amicitiam et foedus 
petentibus hoc modo respondetur : 

« Senatus et populus romanus beneficii et iniuriae 
memor esse solet. Ceterum Boccho, quoniam poenitet, 
delicti gratiam facit ; foedus et amicitia dabuntur, quum 
promeruerit, a 

CV. Quibus rebus cognitis, Bocchus per literas a Ma- 
rio petivit, ut Sullam ad se mitteret, cuius arbitratu do 
communibus negotiis consuleretur. Is missus cum prae- 
sidio equitum atque peditum, funditorum Balearium: 
praeterea sagittarii et cohors Peligna cum velitaribus 
armis, itineris properandi caussa : neque his secus, atque 
aliis armis, advorsum tela hostium, quod ea levia sunt, 
muniti. Sed in itinere, quinto denique dic Volux, filius 
Bocchi, repente in campis patentibus cum mille non am- 
plius equitibus sese ostendit : qui, temere et effuse eun- 
tes, Sullae aliisque omnibus et numerum ampliorem vero, 
et hostilem metum efficiebant. Igitur se quisque expe- 
dire, arma atque tela lentare ; intendere: timor aliquan- 
tus ; sed spes amplior, quippe victoribus, et advorsum 

eos, quos saepe vicerant. Interim eqnites, exploratum 
praemissi rem, uti erat, quietam nunciant. 

CV1. Volux adveniens quaestorem adpellat, dicitque, 
se a patre Boccho obviam illi simul et praesidio mis- 
sum. Deinde eum et proxumum diem sine metu con- 
iuncti eunt. Post, ubi castra locata et diei vesper erat, 
repente Maurus, incerto voltu pavens, ad Sullam adcur- 
rit dicitque : sibi a speculatoribus cognitum, Iugurtham 
haud procul abesse : simul, uti noctu clam secum pro- 
fugeret, rogat atque hortatur. Ille animo feroci negat se 
totiens fusum Numidam pertimescere : virtuti suorum 
satis credere : etiam si certa pestis adesset, mansurum 
potius, quam proditis, quos ducebat, turpi fuga incertae 
ac forsitan post paullo interiturae morbo vitae parceret. 
Ceterum ab eodem monitus uti noctu proficiscerentur, 
consilium adprobat : ac statim milites caenatos esse, in 
castris ignes quam creberrumos fieri, deinde prima vi- 
gilia silentio egredi iubet. Iamque nocturno itinere fes- 
sis omnibus, Sulla pariter cura ortu solis castra meta- 
batur, quum equites Mauri nunciant, Iugurtham circi- 
ter duum millium intervallo ante eos consedisse. Quod 
postquam auditum est, tum vero ingens metus rtostros 
invadit : credere se proditos a Voluce et insidiis circum- 
ventos. Ac fuere, qui dicerent, manu vindicandam, ne- 
que apud illum tantum scelus inultum relinquendum. 

CVII. At Sulla, quamquam eadem exislumabat, tamen 
ab iniuria Maurum prohibet : suos hortatur, uti fortem 
animum gererent : saepo ante a paucis strenuis advor- 
sus multitudinem bene pugnatum : quanto sibi in proe- 
lio minus pepercissent, tanto tutiores fore: nec decere, 
quem manus armaverit, ab inermis pedibus auxilium 

C etere, in maxumo metu nudum et caecum corpus ad 
ostis vortere. Deinde Volucem, quoniam hostilia face- 
ret, Iovem maxumum obtestatus, ut sceleris atque per- 
fidiae Bocchi testis adesset, [ex| castris abire innet. Ille 
lacrumans orare, ne ea crederet : nihil dolo factum, ac 
magis calliditate Iugurthac, cui videlicet spcculanti iter 
suum cognitum esset. Ceterum, quoniam neque ingen- 
tem multitudinem haberet, et spes opesque eius omnes 

ex patre suo penderent, credere, illum nihil ausurum 

f talam, quum ipse filius testis adesset : quare optumum 
actu viaeri, per media eius castra palam transire : sese, 
vel praemissis, vel ibidem relictis Mauris, solum cum 
Sulla iturum. Ea res, ut in tali negotio, probata ; ac sta- 
tim profecti, quia de improviso accesserant, dubio atque 
haesitante Iugurtha, incolumes transeunt. Deinde paucis 
diebus, quo ire intenderant, perventum est. 

CVIII. Ibi cum Boccho Numida quidam, Aspar no- 
mine, multum et familiariter agebat, praemissus ab Iu- 
gurtha, postquam Sullam accitum audierat, orator, et 
subdole speculatum Bocchi consilia : praeterea Dabar, 
Massugradae filius, ex gente Masinissae, ceterum ma- 
terno genere impar J nam pater eius ex concubina ortus 
erat ; ob ingenii multa bona Mauro carus acceptusque. 
Quem Bocchus fidum Romanis multis ante tempestati- 
bus expertus, illico ad Sullam nunciatum mittit, para- 
tum sese facere, quae populus romanus vellet : collo- 
quio diem, locum, tempus ipse delegerct: consulta sese 
omnia cum illo integra habere ; neu Iugurthae legatum 
pertimosceret ; accitum essej quo res communis licentius 
gereretur ; nam ab insidiis eius aliter caveri nequivisse. 
Sed ego comperior, Bocchum magis punica fide , quam 
ob ea, quae praedicabat, simul Romanos et Numidam 
spe pacis detinuisse, multumque cum animo suo volvere 
solitum, Iugurtham Romanis, an illi Sullam traderet : 
lubidinem advorsum nos, metum pro nobis suasisse. 

CSX. Igitur Sulla respondit : pauca se coram Aspare 
locuturum, cetera occulte, aut nullo aut quam paucissu- 
mis praesentibus : simul edocet, quae responderentur. 
Postquam, sicuti voluerat, congressi, dicit : se, missum* 
a consule, venisse, quaesitum ab eo, pacem an bellum 
agitaturus foret. Tunc rex, uti praeceptum fuerat, post 
diem decimum redire iubet ; ac nihil etiam nunc decre- 
visse, sed illo die responsurum : dein ambo in sua castra 
digressi. Sed ubi plerumque noctis processit, Sulla a Boc- 
cho occulte accersitur: ab utroque tantummodo fidi inter- 
pretes adhibentur : praeterea Dabar internuncius , san- 
ctus vir et ex sententia ambobus. Ac statim sic rex incipit: 

CX. « Numquam ego ratus [sum] fore, uti, rex raa- 
xumus in hac terra, et omnium, quos novi, opulentis- 
sumus, privato homini gratiam deberem. Et [me] her- 
cule, Sulla, ante te cognitum, multis orantibus, aliis ultro 
egomet opem tuli, nullius indigus. Id imminutum, quod 
ceteri dolere solent, ego laetor : fuerit mihi pretium, 
aliquando eguisse tuae amicitiae, qua apud animum 
meum nihil carius habeo. Id adeo experiri licet : arma, 
viros, pecuniam, postremo quicquid animo lubet, sume, 
utere : et, quoad vires, numquam tibi redditam gratiam 
putaveris; semper apud me integra erit; denique nihil, 
me sciente, frustra voles. Nam, ut ego existumo, regem 
armis, quam munificeutia, .vinci, minus flagitiosum est. 
Ceterum de republica vestra, cuius «huc curator missus 
es, paucis accipe. Bellum ego populo romano neque feci, 
neque factum umquam volui : finis meos advorsum ar- 
matos armis tutatus sum. Id omitto, quando vobis ita 
placet : gerite, uti voltis, cum Iugurtha bellum. Ego flu- 
men Mulucham, quod inter me et Micipsam fuit, non 
egrediar, neque intrare Iugortham sinam. Praeterea si 
quid mcque vobisque dignum petieris, haud repulsus 
abibis. » 

CXI. Ad ea Sulla pro se breviter et modice, de pace 
et de communibus rebus multis disseruit. Denique regi 
patefecit, « quod polliceatur, senatum et populum ro- 
manura, quoniam amplius armis valuissent, non in gra- 
tiam habituros : faciundum aliquid, quod illorum magis, 
quam sua, retulisse videretur ; id adeo in promptu esse, 
quoniam Iugurthae copiam haberet ; quem si Romanis 
tradidisset, fore, ut illi plurimum deberetur ; amicitiam, 
loedus, Numidiae partem, quam nnne peteret, tunc ultro 
adventuram. » Rex primo negare : agitare adfiuitatem, 
cognationem ; praeterea foedus intervenisse : ad hoc me- 
tuere, ne fluxa fide usus, popularium animos avorteret, 
quis et Iugurtha carus, et Romani invisi erant. Denique 
saepius fatigatus lenitur, et ex voluntate Sullae omnia 
se facturum promittit. Ceterum ad simulandam pacem, 
cuius Numida, defessus bello, avidissumus erat, quae 
utilia visa, constituunt. Ita composito dolo, digrediuntur. 

CXII. At rex postero die Asparem, lugurthae lega- 
tum, adpellat, aicitque : sibi per Dabarem ex Sulla 
cognitum, posse conditionibus bellum componi: quam- 
obrem regis sui sententiam exquireret. Ille laetus in 
castra lugurthae venit. Deinde ab illo cuncta edoctus, 
properato itinere, post diem octavum redit ad Boc- 
chum, et ei dcnunciat, « lumirtham cupere omnia, quae 
imperarentur, facere : sed Mario parum confidere : saepe 
antea cum imperatoribus romanis pacem conventam, 
frustra fuisse. Ceterum Bocchus si ambobus consultum 
ct ratam pacem vellet, daret operam, ut una ab omni- 
bus, quasi de pace, in colloquium veniretur ; ibique sibi 
Sullam traderet; quum talem virum in potestatem habuis- 
set, tum fore, uti iussu senatus atque populi romani foedus 
fieret: neque hominem nobilem, non sua ignavia, sed 
ob rem publicam , in hostium potestate relictum iri. 

CXIII. Haec Maurus secum ipse diu volvens, tandem 
promisit ; ceterum dolo, an vero, cunctatus, parum com- 
perimus. Sed plerumque regiae voluntates, ut vehemen- 
tes, sic mobiles, saepe ipsae sibi advorsae. Postea, tem- 
pore et loco constituto, in colloquium uti de pace veni- 
retur, Bocchus Sullam modo, modo lugurthae legatum 
adpcllare, benigne habere, idem ambobus polliceri. Illi 
pariter lacti, ac spei bonae pleni esse. Sed nocte ea, 
quae proxuma, fuit ante diem colloquio decretum , Mau- 
rus, adbibitis amicis, ac statim, immutata voluntate, 
remotis celeris , dicitur secum ipse multum agita- 
visse, voltu corporis pariter atque animo varius : quae 
scilicet, tacente ipso, occulta pectoris patefecisse. Ta- 
men postremo Sullam accersiri iubct, et ex eius sen- 
tentia Numidae insidias tendit. Deinde, ubi dies adve- 
nit et ei nunciatum est, Iugurtham haud procul abesse; 
cum paucis amicis ct quaestore nostro, quasi obvius ho- 
noris caussa, procedit in tumulum facillumum visu in- 
sidiantibus. Eodem Numida cum plerisquc necessariis 
suis, inermis, uti dictum erat, acceait : ac statim, signo 
dato, undique simul ex insidiis invaditur. Ceteri obtrun- 
cati : lugurtha Sullae vinctus traditur, et ab eo ad Ma- 
rium deductus est. 

CXIV. Per idem tempus advorsum Gallos ab ducibus 
nostris Q. Caepione et M. Manlio male pugnatum ; quo 
metu Italia omnis contremuerat, lllique et inde usque 
ad nostram memoriam Romani sic habuere : alia omnia 
virtuti suae prona esse : cum Gallis pro salute, non pro 
gloria certare. Sed postquam bellum in Numidia confe- 
ctum et lugurtham Romam vinctum adduci nunciatum 
est ; Marius consul absens factus est, et «i decreta pro- 
vincia Gallia. Isque Kalendis Ianuariis magna gloria con- 
sul triumphavit. Ea tempestate spes atque opes civita- 
tis in illo silae. 

HISTORIARUM LIRRIS 

FRAGMENTA. 


ES LIBRO I. 

M. Aemilii Lepidi Cos. ad P. Ii. oratio contra Sullam. 

Clementia et probitas vestra, Quirites, quibus per ce- 
teras gentes maxumi et clari estis, plurimum timoris mihi 
faciunt advorsum tyrannidem L. Sullae ; ne aut ipsi 
nefanda quae aestumatis, ea parum credendo de aliis, 
circumveniamini ; (praesertim quum illi spes omnis in 
scelere atque perfidia sit, neque se aliter tutum putet, 
quam si peior atque intestabilior metu vestro fuerit, quo 
captivis libertatis curam miseria eximat): aut si provi- 
deritis, in vitandis periculis magis, quam ulciscendo te- 
neamini. Satellites quidem eius, homines maxumi nomi- 
nis, optumis maiorum exemplis, nequeo satis mirari, qui 
dominationis in vos servitium suum mercedem dant, et 
utrumque per iniuriam malunt, quam optumo iure liberi 
agere : praeclara Brutorum atque Aemiliorum et Luta- 
tiorum proles, geniti ad ea, quae maiores virtute pepe- 
rere, suDvortunda. Nam quid a Pyrrho, Hannibale, Pni- 
lippoque et Antiocho defensum est aliud, quam libertas 
et suae cuique sedes; neu cui, nisi legibus, pareremus? 
quae cuncta saevus iste Romulus, quasi ab externis rapta, 
tenet; non tot exercituum clade, neque consulum el alio- 
rum principum, quos fortuna belli consumpserat, satia- 
tus; sed tum crudelior, quum plerosque secundae res in 
miserationem ex ira vortunt. Quin solus omnium, post 
memoriam hominum, supplicia in post futuros compo- 
suit; quis prius iniuria, quam vita, certa esset: pravis- 
sumeque per sceleris immanitatem adhuc tutus fuit, dum 
vos, metu gravioris servitii, a repetunda libertate terre- 

mini. Agendum atque obviam eundum est, Quirites, ne 
spolia vestra penes illos sint : non prolatandum neque 
votis paranda auxilia. Nisi forte speratis, taedium iam 
aut pudorem tyrannidis Sullae esse, et eum per scelus 
occupata periculosius dimissurum. At ille eo processit, 
uti nihil gloriosum, nisi tutum, et omnia retinendae do- 
minationis honesta aestumet. Itaque illa, quies et otium 
cum libertate, quae multi probi potius, quam laborem 
cum honoribus, capessebant, nulla sunt. Hac tempestate 
serviundum aut imperitandum : habendus metus est aut 
faciundus, Quirites. Nam quid ultra ? quaeve humana 
superant, aut divina impolluta sunt ? Populus romanus, 
paullo ante gentium moderator, exutus imperio, gloria, 

■ ure agitandi, inops despectusque, ne servilia quidem 
alimenta reliqua habet. Sociorum et Latii magna vis 
civitate, pro multis et egregiis factis, a vobis data, per 
unum prohibentur ; et plebis innoxiae patrias sedes oc- 
cupavere pauci satellites, mercedem scelerum. Leges, 
iudicia, aerarium, provinciae, reges penes unum ; de- 
nique necis civium et vitae licentia. Simul humanas 
hostias vidistis, et sepulcra infecta sanguine civili, fislne 
viris reliqui aliud, quam solvere iniuriam, aut mori per 
virtutem ? quoniam quidem unum omnibus finem natura, 
vel ferro sepiis, statuit ; neque quisquam extremam ne- 
cessitatem nihil ausus, nisi muliebri ingenio, exspectat. 
Verum ego seditiosus, uti Sulla ait, qui praemia turba- 
rum queror ; et bellum cupiens, qui iura pacis repeto. 
Scilicet, quia non aLiter salvi satisque tuti in imperio 
eritis, nisi Vettius Picens et scriba Cornelius aliena oene 
parta prodegerint : nisi adprobaritis omnes proscriptio- 
nes innoxiorum ob divitias, cruciatus virorum illustrium, 
vastam urbem fuga et caedibus, bona civium miserorum 
quasi Cimbricam praedam venum aut dono datam. At 
obiectat mihi possessiones ex bonis proscriptorum: quod 
quidem scelorum illius vel maxumum est, non me neque 
quemquam omnium satis tutum fuisse, si recte facere- 
mus. Atque illa, quae tum formidine mercatus sum, pre- 
tio soluto, dominis tamen restituo : neque pati consilium 
est, ullam ex civibus praedam esse. Satis illa fuerint, 
quae rabie contracta toleravimus, manus conserentis in- 

ter se romanos exercitus, et arma ab externis in nos- 
met vorsa. Scelerum et contumeliarum omnium finis sit. 
Quorum adeo Sullam non poenitet, ut et facta in gloria 
numeret, et, si liceat, avidius faceret. Neque iam, quid 
existumetis de illo, sed quantum vos audeatis, vereor ; 
ne, alius alium principem exspectantes, ante capiamini, 
non opibus eius, quae futiles et corruptae sunt, sed ve- 
stra socordia, quam captum iri licet, et quam audeat, 
tam videri felicem. Nam praeter satellites commacula- 
tos, quis eadem volt ? aut quis non omnia mutata, prae- 
ter victoriam ? Scilicet milites : quorum sanguine Taru- 
lae Scirroque, pessumis servorum, divitiae partae sunt : 
an, quibus praelatus in magistratibus capiundis Fufidius, 
ancilla turpis, honorum omnium dehonestamentum ? Ita- 
que maxumam mihi fiduciam parit victor exercitus, cui 
per tot volnera et labores nihil, praetertyrannum, quae- 
situm est. Nisi forte tribuniciam potestatem eversum pro- 
fecti sunt per arma, conditam a maioribus suis, utique 
iura et iudicia sibimet extorquerent : egregia scilicet 
mercede, quum, relegati in paludes et silvas, contume- 
liam atque invidiam suam, praemia penes paucos intel- 
legerent. Quare igitur tanto agmine atque animis ince- 
dit ? quia secundae res mire sunt vitiis obtentui ; quibus 
labefactis, quam formidatus antea est, tam contemnetur: 
nisi forte spe concordiae et pacis, quae sceleri et parri- 
cidio suo nomina indidit. Neque aliter rempublicam et. 
belli finem ait, nisi maneat expulsa agris plebes, praeda 
civilis acerbissuma, ius iudiciumque omnium rerum penes 
se, quod populi romani fuit. Quae si vobis pax et con- 
cordia intelleguntur, maxuma turbamenta reipublicae 
atque exitia probate: annuite legibus impositis : accipite 
otium cum servitio, et tradite exemplum posteris ad po- 
pulum romanum suimet sanguinis mercede circumve- 
niundum. Mihi quamquam per hoc summum imperium 
satis quaesitum erat nomini maiorum, dignitati, atque 
etiam praesidio ; tamen non fuit consilium, privatas opes 
facere , potiorque visa est periculosa libertas quieto ser- 
vitio. Quae si probatis, adeste, Quirites, et, bene iuvan- 
tibus diis, M. Aemilium consulem ducem et auctorem 
sequimini ad recipiundam libertatem. 

Oratio L. Philippi contra Lepidum, in senatu. 

Maxume vellem, Patres conscripti, rempublicam quie- 
tam esse, aut in periculis a promptissumo quoque de- 
fendi ; denique prava incepta consultoribus noxae esse. 
Sed contra, seditionibus omnia turbata sunt ; et ab iis, 
quos prohibere magis decebat. Postremo, quae pessumi 
et stultissumi decrevere, ea bonis et sapientibus faciunda 
sunt. Nam bellum atque arma, quamquam vobis invisa, 
tamen, quia Lepido placent, sumenda sunt. Nisi forte 
cui pacem praestare et bellum pati, consilium est. Proh 
dii boni, qui hanc urbem, omissa cura, adhuc tegitis; 
M. Aemilius, omnium flagitiosorum postremus, qui peior 
an ignavior sit, deliberari non potest, exercitum oppri- 
mundae libertatis habet, et se e contempto metuendum 
effecit : vos, mussantes et retractantes verbis et vatum 
carminibus, pacem optatis magis, quam defenditis : ne- 

3 ue intellegitis, mollitia decretorum vobis dignitatem, 
ii metum detrahi. Atque id iure ; quoniam ex rapinis 
consulatum, ob seditionem provinciam cum exercitu adep- 
tus est. Quid ille ob bene facta cepisset, cuius sceleribus 
tanta praemia tribuistis ? At scilicet eos, qui ad postre- 
mum usque legatos, pacem, concordiam et alia huiusce- 
modi decreverunt, gratiam ab eo peperisse. Imo despecti 
et indigni republica habiti, praedae loco aestumantur : 
quippe metu pacem repetentes, quo habitam amiserant. 
Equidem a principio, quum Etruriam coniurare, pro- 
scriptos accersiri, largitionibus rempublicam lacerari vi- 
debam, maturandum putabam, et Catuli consilia cum 
naucis secutus sum. Ceterum illi, qui gentis Aemiliae 
nenefacta extollebant, et ignoscendo populi romani 
magnitudinem auxisse, nusquam etiam tum Lepidum 
progressum aiebant ; et quum privata arma opprimun- 
dae libertatis cepisset, sibi quisque opes aut patrocinia 
quaerendo, consilium publicum corruperunt. At tum erat 
Lepidus latro cum calonibus et paucis sicariis, quorum 
nemo diurna mercede vitam mutaverit : nunc est pro- 
consul cum imperio, non emto, sed dato a vobis, cum 
legatis adhuc iure parentibus : et ad eum concurrere ho- 
mines omnium ordinum corruptissumi, flagrantes inopia 

et cupiditatibus, scelerum conscientia exagitati, quibus 
quies in seditionibus, in pace turbae sunt. Hi tumultum 
ex tumultu, bellum ex bello serunt, Saturnini olim, post 
Sulpicii, dein Marii Damasippique, nunc Lepidi satel- 
lites. Praeterea Etruria atque omnes reliquiae belli ar- 
rectae : Hispaniae armis sollicitatae : Mithridates in la- 
tere vectigalium nostrorum, quibus adhuc sustentamur, 
diem bello circumspicit : quin, praeter idoneum ducem, 
nihil abest ad subvortundum imperium. Quod ego vos 
oro atque obsecro, patres conscripti, ut animadvortatis , 
neu patiamini , licentiam scelerum , quasi rabiem , ad 
integros contactu procedere. Nam, ubi malos praemia 
sequuntur, haud facile quisquam gratuito bonus est An 
exspectatis, dum, exercitu rursus admoto, ferro atque 
flamma urbem invadat ? quod multo propius est ab eo, 
quo agitat, statu, quam ex pace et concordia ad arma 
civilia : quae ille advorsum divina et humana omnia 
cepit, non pro sua, aut quorum simulat, iniuria, sed le- 
gum ac libertatis subvortundae. Angitur enim ac lace- 
ratur animi cupidine et noxarum metu, expers consilii, 
inquies, haec atque illa tentans ; metuit otium, odit bel- 
lum ; luxu atque licentia carendum videt, atque interim 
abutitur vestra socordia. Neque milii satis consilii est f 
metum, an ignaviam, an dementiam eam adpellem : qui 
videmini intenta mala, quasi fulmen, optare, se quisque 
ne attingat, sed prohibere, ne conari quidem. Et quaeso 
considerate, quam convorsa rerum natura sit. Antea ma- 
lum publicum occulte, auxilia palam instruebantur, et 
eo boni malos facile anteibant : nunc pax et concordia 
disturbantur palam ; defenduntur occulte. Quibus illa 
placent, in armis sunt: vos in metu. Quid exspectatis? 
nisi forte pudet aut piget recte facere. An Lepidi man- 
data animos movent? qui placere ait, sua cuique reddi, 
et aliena tenet : belli mra rescindi, quum ipse armis 
cogat: civitatem confirmari, qui ademptam negat: con- 
cordiae gratia tribuniciam potestatem restitui, ex qua 
omnes discordiae accensae. Pessume omnium atque 
impudentissume, tibine egestas civium et luctus curae 
sunt, cui nihil est domi, nisi armis partum aut per in- 
iuriam ? Alterum consulatum petis, quasi primum red- 

dideris: bello concordiam quaeris, quo parta disturba- 
tur: nostri proditor, istis infidus, hostis omnium bono- 
rum : ut te neque hominum neque deorum pudet, quos 
perfidia aut periurio violasti ! Qui quando talis es, ma- 
neas in sententia et retineas arma, te hortor : neu, pro- 
latandis seditionibus, inquies ipse, nos in sollicitudine 
adtineas. Neque te provinciae, neque leges, neque dii pe- 
nates civem patiuntur. Perge, qua coepisti, ut quam raa- 
turrume merita invenias. Vos autem, patres conscripti, 
quousque cunctando rempublicam intutam patiemini, et 
verbis ar.na tentabitis ? Delectus advorsum vos habiti : 
pecuniae publice et privatim extortae ; praesidia dedu- 
cta atque imposita ; ex lubidine leges imperantur ; quum 
interim vos legatos et decreta paratis. Et quanto meher- 
cule avidius pacem petieritis, tanto bellum acrius erit, 
quum intelleget, se metu magis, quam aequo et bono, 
sustentatum. Nam qui turbas et caedem civium odisse 
ait, et ob id, armato Lepido, vos inermos retinet : quae 
victis toleranda sunt, ea, quum facere possitis, patiamini 

f iotius censet. Ita illi a vobis pacem, vobis ab illo bel- 
um suadet Haec si‘ placent, si tanta torpedo animos 
oppressit, ut, obliti scelerum Cinnae, cuius in urbem 
reditu decus atque ordines omnes interierunt, nihilomi- 
nus vos atque coniuges et liberos Lepido permissuri sitis; 
quid opus decretis? quid auxilio Catuli? Quin i$ et alii 
boni rempublicam frustra curant. Agite, uti lubet ; pa- 
rate vobis Cethegos atque alia proditorum patrocinia, qui 
rapinas et incendia instaurare cupiunt et rursus advor- 
sum deos penatis manus armare. Sin libertas et vera 
magis placent ; decernite digna nomine, et augete inge- 
nium viris fortibus. Adest novus exercitus, aa hoc co- 
loniae veterum militum, nobilitas omnis, duces optumi. 
Fortuna meliores sequitur. Iam illa, quae socordia no- 
stra collecta sunt, dilabentur. Quare ita. censeo : quoniam 
Lepidus exercitum, privato consilio paratum, cum pes- 
sumis et hostibus reipublicae contra huius ordinis au- 
ctoritatem ad urbem ducit; uti Appius Claudius inter- 
rex cum Q. Catulo proconsule et ceteris, quibus impe- 
rium est, urbi praesidio sint, operamque dent, ne quid 
respublica detrimenti capiat. 

Epistola Cn. Pompeii ad senatum. 

Si advorsus vos patriamque et deos penates totiens 
labores et pericula suscepissem, quotiens a prima adu- 
lescentia ductu meo scelestissumi hostes fusi, et vobis 
salus quaesita est : nihil amplius in absentem me sta- 
tuissetis, quam adhuc agitis, patres conscripti, quem, 
contra aetatem proiectum ad bellum saevissuraum, cum 
exercitu optume merito, quantum est in vobis, fame, 
miserruma omnium morte, confecistis. Hac in spe po- 
pulus roraanus liberos suos ad bellum misit ? haec sunt 
praemia pro volneribus et totiens ob rempublicam fuso 
sanguine ? Fessus scribundo mittundoque legatos, omnis 
opes et spes privatas meas consumpsi : quum interim a 
vobis per triennium vix annuus sumptus datus est Per 
deos immortalis, utrum censetis me vicem aerarii prae- 
stare, an exercitum sine frumento et stipendio habere 
posse 1 Equidem fateor, me ad hoc bellum maiore stu- 
dio, quam consilio, profectum : quippe qui, nomine modo 
imperii a vobis accepto, diebus quadraginta exercitum 
paravi, hostisque, in cervicibus iam Italiae agentes, ab 
Alpibus in Hispaniam summovi. Per eas itor aliud, at- 
que Hannibal, nobis opportunius, patefeci. Recepi Gal- 
liam, Pyrenaeum, Laletaniam, Indigetes: et primum im- 
petum Sertorii victoris novis [quidem] militibus, et multo 
paucioribus, sustinui : hiememque in castris inter sae- 
vissumos hostis, non per oppida neque ex ambitione mea, 
egi. Quid dein proelia aut expeditiones hibernas, op- 
pida excisa aut recepta, enumerem? quando res plus 
valet, quam verba. Castra hostium apud Sucronem ca- 
pta, et proelium apud flumen Turiam, et dux hostium 
C. Herennius cum urbe Valentia, et exercitus deleti, 
satis clara vobis sunt ; pro quis, o grati patres, egesta- 
tem et famem redditis. Itaque meo et hostium exercitui 
par conditio est. Namque stipendium neutri datur : victor 
uterque in Italiam venire potest. Quod ego vos moneo, 
quaesoque ut animadvortatis, neu cogatis necessitatibus 
privatim mihi consulere. Hispaniam citeriorem, quae non 

ab hostibus tenetur, nos aut Sertorius ad internecionem 
vastavimus; praeter maritumas civitates, quae ultro nobis 
sumptui onerique. Gallia superiore anno Metelli exerci- 
tum stipendio frumentoque aluit ; et nunc, malis fructi- 
bus, ipsa vix agitat. Ego non rem familiarem modo, 
verum etiam fidem consumpsi. Reliqui vos estis : qui 
nisi subvenitis, invito et praedicente me, exercitus hinc, 
et cum eo omne bellum Hispaniae, in Italiam trans- 
gredietur. 

EX LIBRO III. 

Oratio Macri Licinii, tribuni plebis, ad plebem. 

Si, Quirites, parum existumaretis, quod inter ius, a 
maioribus relictum vobis, et hoc a Sulla paratum ser- 
vitium interesset; multis mihi disserendum fuit, docen- 
dumque, quas ob iniurias et quotiens a patribus armata 
plebes secessisset, utique vindices paravisset omnis iuris 
sui tribunos plebis. Nunc hortari modo reliquum est, et 
ire primum via, qua capessundam arbitror libertatem. 
Neque me praeterit, quantas opes nobilitatis solus, im- 
potens, inani specie magistratus, pellere dominatione 
incipiam; quantoque tutius factio noxiorum agat, quam 
soli innocentes. Sed praeter spem bonam ex vobis, quae 
metum vicit, statui, certaminis advorsa pro libertate po- 
tiora esse forti viro, quam omnino non certavisse. Quam- 
quam omnes alii, creati pro iure vestro, vim cunctam 
et imperia sua gratia aut spe aut praemiis in vos con- 
vortere, meliusque habent, mercede delinquere, quam 
gratis recte facere. Itaque omnes concessere iam in pau- 
corum dominationem, qui per militare nomen, aerarium, 
exercitus, regna, provincias occupavere, et arcem ha- 
bent ex spoliis vestris : quum interim more pecorum vos 
multitudo singulis habendos fruendosque praebetis, exuti 
omnibus, quae maiores reliquere : nisi quia vobismet 
ipsi per suffragia, ut praesides olim, nunc dominos de- 
stinatis. Itaque concessere illuc omnes : et mox, si ve- 
stra receperitis, ad vos redibunt plerique. Raris enim 
animus est ad ea, quae placent, defendenda : ceteri va- 
lidiorum sunt. An dubium habetis, ne obficere quid vo- 
bis, uno animo pergentibus, possit, quos languidos so- 

cordesque pertimuere ? nisi forte C. Cotta, ex factione 
media consul, aliter, quam metu, iura quaedam tribu- 
nis plebis restituit; et, quamquam L. Sicinius, primus 
de potestate tribunicia loqui ausus, mussantibus vobis, 
circumventus erat, tamen prius illi invidiam metuere, 
quam vos iniuriae pertaesum est Quod ego nequeo satis 
mirari, Quirites. Nam spem frustra fuisse intellexistis. 
Sulla mortuo, qui scelestum imposuerat servitium, finem 
mali credebatis. Ortus est longe saevior Catulus. Tumul- 
tus intercessit, Bruto et Aemilio Mamerco con^ulfbls; 
dein C. Curio ad exitium usque insontis tribuni domi- 
natus est. Lucullus superiore anno quantis animis ferit 
in L. Quinctium, vidistis. Quantae denique nunc mihi 
turbae concitantur! quae profecto incassum agerentur, 
si prius, quam vos serviundi finem, illi doihinationissfa' 1 
cturi erant : praesertim quum his civilibus armis* dicta 
alia, sed certatum utrimque de doiqinatione in vobis sit.* 
Itaque cetera ex licentia aut odio aut avaritia in tempus 
arsere. Permansit una res modo, quae utrimque quaesita 
est et erepta in posterum, vis tribuuicia, telum a maiori- 
bus libertati paratum. Quod ego vos moneo quaesoque ut 
animadvortatis : neu, nomina rerum ad ignaviam mutan- 
tes, otium pro servitio adpelletis. Quo iam ipso frui, si vera 
et honesta tlagitium superaverit, non est conditio: fuisset, si 
omnino quiessetis. Nunc animum advortite : et, nisi vice- 
ritis, quoniam omnis iniuria gravitate tutior est, artius 
habebunt. Quid censes igitur? aliquis vestrdra subiece- 
rit. Primum omnium, omittendum morem hunc, quem 
agitis, impigrae linguae, animi ignavi, non ultra concio- 
nis locum memores libertatis. Deinde (ne vos ad virilia 
illa vocem, quo tribunos plebis, modo patricium magi- 
stratum, libera ab auctoribus patriciis suffragia maiores 
vestri paravere) quamvis, Quirites, in vobis sit, ut, quae 
iussa nunc pro aliis toleratis, pro vobis agere, aut non 
agere certe possitis, Iovem aut alium quem deum con- 
sultorem exspectatis? Magna illa consulum imperia et 
patrum decreta vos exsequendo rata efficitis, Quirites, 
ultroque licentiam in vos auctum atque adiutum prope- 
ratis. Neque ego vos ultum iniurias hortor ; magis, uti 
requiem cupiatis : neque discordias, ut illi criminantur, 

sed earum finem volens, iure gentium res repeto : et, si 
pertinaciter retinebunt, non arma neque secessionem, 
tantummodo ne amplius sanguinem vestrnm praebeatis, 
censebo. Gerant habeantque suo modo imperia ; quae- 
rant triumphos: Mithridatem, Sertorium et reliquias ex- 
sulum persequantur cum imaginibus suis : absit pericu- 
lum et labos, quibus nulla pars fructus est. Nisi forte 
repentina ista frumentaria lege munia vestra pensantur: 
qua tamen quinis modiis libertatem omnium aestuma- 
vere ; qui profecto non amplius possunt alimentis car- 
ceris. Namque, ut illis exiguitate mors prohibetur, se- 
nescunt vires ; sic neque absolvit cura familiari tam parva 
res, et ignavus quisque tenuissuma spe frustratur : quae 
tamen quamvis ampla, quoniam servitii pretium osten- 
taretur, cuius torpedinis erat decipi, et vestrarum rerum 
ultro iniuria gratiam debere ! Namque alio modo neque 
valent in universos, neque conabuntur. Cavendus tamen 
dolus est. Itaque simul comparant delenimenta, et diffe- 
runt vos in adventum Cn. Pompeii ; quem ipsum, ubi 

f iertimuere sublatum in cervices suas, mox demto metu 
acerant. Neque eos pudet, vindices, uti se ferunt, liber- 
tatis, tot viros sine uno aut remittere iniuriam non au- 
dere, aut ius non posse defendere. Mihi quidem satis 
spectatum est, Pompeium, tantae gloriae adulescentem, 
malle principem volentibus vobis esse, quam illis domi- 
nationis socium, auctoremque in primis fore tribuniciae 
potestatis. Verum, Quirites, antea singuli cives in plu- 
ribus, non in uno cuncti praesidia habebatis : neque 
mortalium quisquam dare aut eripere talia unus pote- 
rat. Itaque verborum satis dictum est. Neque enim igno- 
rantia res claudit : verum occupavit nescio quae vos tor- 
pedo, qui non gloria movemini neque flagitio, cunctaque 
praesenti ignavia mutavistis, abunde libertatem rati, 

3 uia tergis abstinetur et huc ire licet et illuc, munera 
itium dominorum. Atque haec eadem non sunt agresti- 
bus; sed caeduntur inter potentium inimicitias, donoque 
dantur in provincias magistratibus. Ita pugnatur, et vin- 
citur paucis : plebes, quodcumque accidit, pro victa est, 
et in dies magis erit : si quidem maiore cura domina- 
tionem illi retinuerint, quam vos repetiveritis libertatem. 

EX LIBRO IV. 

Epistola regis Mithridatis, scripta ad regem Arsacen. 

Rex Mithridates regi Arsaci S. Omnes, qui, fecundis 
rebus suis, ad belli societatem orantur, considerare de- * 
bent, liceatne tum pacem agere ; deinde, quod quaeritur, 
satisne pium, tutum, gloriosum, an indecorum sit. Tibi 
perpetua pace frui liceret, nisi hostes opportuni et sce- 
lestissumi ; egregia fama, si Romanos oppresseris, futura 
est. Neque petere audeam societatem, et' frustra mala 
mea cum bonis tuis misceri sperem. Atqui ea, quae te 
morari posse videntur, ira in Tigranem Recentis belli, 
et meae res parum prosperae, si vera exisUniaro voles, 
maxumo hortabuntur. Ille enim obnoxius, qAfal&n tu voles 
societatem, accipiet. Mihi fortuna, multis rebul 'Weptisu"'*; 
usum dedit bene suadendi : et, quod florentibus optabile 
est, ego, non validissumus, praebeo exemptum, qup fa- 
ctius tua componas. Namque Romanis cum* nationibus, 
populis, regibus cunctis una et ea vetus caussas (fellandi 
est, cupido profunda imperii et divitiarum ; qua priino 
cum rege Macedonum Philippo bellum sumpsere. Dum 
a Carthaginiensibus premebantur, amicitiam simulantes, 
ei subvenientem Antiochum concessione Asiae per dolum 
avortere ; ac mox, fracto Philippo, . Antiochus omni cis 
Taurum agro et decem millibus talentorum spoliatus est. 
Persen deinde, Philippi filium, post multa et varia cer- 
tamina, apud Samothracas deos acceptum in fidem, cal- 
lidi et repertores perfidiae, quia pacto vitam dederant, 
insomniis occidere. Eumenem, cuius amicitiam gloriose 
ostentant, initio prodidere Antiocho, pacis mercedem ; 
post Attalum, custodem agri captivi, sumptibus et con- 
tumeliis ex rege miserrumum servorum effecere : simu- 
latoque impio testamento, filium eius Aristonicum, quia 
patrium regnum petiverat, hostium more per triumphum 
duxere. Asia ab ipsis obsessa est : postremo Bithyniam, 
Nicomede mortuo, diripuere ; cum filius Nusi, quam 
reginam adpellaverant, genitus haud dubie esset. Nam 
quid ego me adpellem ? quem, disiunctum undique re- 
gnis et tetrarchiis ab imperio eorum, quia fama erat, 

divitem, neque serviturum esse, per Nicomedem bello 
lacessiverunt ; sceleris eorum haud ignarum, et ea, quae 
accidere, testatum antea Cretenses, solos omnium libe- 
ros ea tempestate, et regem Ptolemaeum. Atque ego, 
ultus iniunas, Nicomedem Bithynia expuli, Asiamque, 
spolium regis Antiochi, recepi, et Graeciae dcmsi grave 
servitium. Incepta mea, postremus servorum, Archelaus, 
exercitu prodito, impedivit : illique, quos ignavia aut 
prava calliditas, uti meis laboribus tuti essent, armis 
abstinuit, acerbissumas poenas solvunt : Ptolemaeus pre- 
tio in dies bellum prolatans ; Cretenses, impugnati semel 
iam, -neque finem, nisi excidio, habituri. Equidem, quum 
mihi, ob ipsorum interna mala, dilata proelia magis, 
quam pacem datam intellegerem ; abnuente Tigrane, 
qui mea dicta sero probat, te remoto procul, omnibus 
aliis obnoxiis, rursus tamen bellum cepi: Marcumque 
Cottam, romanum ducem, apud Chalceaoua terra fudi, 
mari exui classe pulcherruma. Apud Cyzicum magno 
cum exercitu in obsidione moranti frumentum defuit, 
nullo circum adnitente : simul hiems mari prohibebat. 
Ita, sine vi hostium, regredi coactus in patrium regnum, 
naufragiis apud Parium et Heracleam militum optumos 
cum classibus amisi. Restituto deinde apud Caberam 
exercitu, et variis inter me atque Lucullum proeliis, 
inopia rursus ambos incessit. Illi suberat regnum Ario- 
barzanis bello intactum : ego, vastis circum omnibus 
locis, in Armeniam concessi : secutique Romani non me, 
sed morem suum omnia regna subvortundi, quia mul- 
titudinem, artis locis, pugna prohibuere, imprudentiam 
Tigranis pro victoria ostentant. Nunc quaeso considera, 
nobis oppressis utrum firmiorem te ad resistendum, an 
iinem belli futurum putes ? Scio equidem, tibi magnas 
opes virorum, armorum et auri esse ; et ea re a nobis 
ad societatem, ab illis ad praedam peteris. Ceterum con- 
silium est, Tigranis regno integro, meis militibus, belli 
prudentibus, procul ab domo, parvo labore, per nostra 
corpora bellum conficere: quo modo neque vincere neque 
vinci sine tuo periculo possumus. An ignoras, Romanos, 
postquam ad occidentem pergentibus finem Oceanus fa- 
cit, arma huc convortisse? neque quicquam a principio 

nisi raptum habere, domum, coniuges, agros, imperiuj 
convenas olim, sine patria, sine parentibus, peste cg 
tos orbis terrarum ? quibus non humana ulla ne(] 
vina obstant, quin socios, amicos, procul iuxtaqj) 
inopes potentesque, trahant, excidant, omniajj 
serva], et maxume regna, hostilia ducant. Nar 
libertatem, pars magna iustos dominos voli ' 
specti sumus, aemuli, et in tempore vindj 
1 u vero, cui Seleucia, maxuma urbium, ref 
sidis inclitis divitiis est, quid ab illis, nisi 
sens et postea bellum, exspectas ? Romani; 
nes habent, acerruma in eos, quibus victi 
xuma sunt Audendo et fallendo et bella 
rendo magni facti. Per hunc morem extinc ‘ rt 
aut occident : quod haud difficile est , si 
mia, nos Armenia circumgredimur. Exerq,"* 
mento, sine auxiliis, fortuna aut nostris vii * 
columis. Teque illa fama sequetur, auxilr 
magnis regibus, latrones gentium oppressisse, 
facias, moneo hortorque ; neu malis pernicie ri*»^ 
prolatare, quam societate victor fieri. 



ex libro v. 


V 


Oratio C. Cottae comulis ad populum. 


Quirites, multa mihi pericula domi militiaeque, mulla 
advorsa fuere : quorum alia toleravi, partim repuli deo- 
rum auxiliis et virtute mea : in quis omnibus neque ani- 
mus negotio defuit, neque decretis labos. Malae secun- 
daeque res opes, non ingenium, mihi mutabant. At con- 
tra in his miseriis cuncta me cum fortuna deseruere. 
Praeterea senectus, per se gravis, curam duplicat : cui 
misero, acta iam aetate, ne mortem quidem honestam 
sperare licet. Nam, si parricida vestri sum, et, bis ge- 
nitus hic, deos penates meos patriamque et summum 
imperium vilia habeo, quis mihi vivo cruciatus satis est, 
aut quae poena mortuo, quum omnia memorata apud 
inferos supplicia scelere meo vici? A prima adulescen- 
tia in ore vestro privatus et in magistratibus egi. Qui 
lingua, qui consilio meo, qui pecunia voluere, usi sunt. 

i ego callidam facundiam neque ingenium ad male 
dum exercui : avidissumus privatae gratiae, rna- 
inimicitias pro republica suscepi. Quis victus cum 
ul quum, egens alienae opis, plura mala exspe- 
,vos, Quirites, rursus mihi patriam deosque pe- 
ingenti dignitate dedistis. Pro quibus bene- 
is gratus videar, si singulis animam, quam 
esserim. Nam vita et mors iura naturae 
dedecore cum civibus, fama et fortunis 
id dono datur atque accipitur. Consules 
uii-ites* domi kri^^ue impeailissuma repu- 
impcratore^MPnniae stipendium, mili- 
lentum poscunt ;^t id res cogit; quoniam 
iorum et Serlorii per montes fuga neque 
^possunt, neque utilia parare. Exercitus in 
;e ob nimias opes Mithridatis aluntur. Ma- 
hostium est : nec minus Italiae marituma 
um : quum interim vectigalia, parva et 
vix partem sumptuum sustinent : ita classe, 
iatus vehebatur, minore, quam antea, navi- 
laec si dolo aut socordia nostra contracta sunt, 
^£ti iubet ira, supplicium $umite : sin fortuna 
'^-^wmwunis asperior est, quare indigna vobis nobisque et 
republica incipitis ? Atque ego, cuius aetati mors propior 
est, non deprecor. Si quid ea vobis incommodi demi- 
tur, neque mox ingenuo corpori honestius, c^uam pro 
vestra salute, finem vitae fecerim : adsum en, Cotta con- 
sul ; facio, quod saepe maiores asperis bellis fecere ; 
voveo dedoque me pro republica ; quam deinde cui man- 
detis, circumspicite. Nam talem honorem bonus nemo 
volet, quum iortunae et pacis, et belli ab aliis acti, ra- 
tio reddenda, aut turpiter moriundum sit. Tantummodo 
in animis habetote, non me ob scelos aut avaritiam cae- 
sum, sed volentem pro maxumis beneficiis animam dono 
dedisse. Per vos igitur, Quirites, et gloriam maiorum, tole- 
rate advorsa et consulite reipublicae. Multa cura summo 
imperio inest, mulli ingentes labores : quos nequicquam 
abnuitis et pacis opulentiam quaeritis, quum omnes pro- 
vinciae, regna, mana terraeque aspera aut fessa bellis sint. 

